ފުއާފް – 1 | Vaahaka ފުއާފް – 1 – Vaahaka\n6k 10 1\tDecember 8, 2020\nއިރުއޮއްސި އަނދިރިވަމުންދާ ކަމުގެ ނިޝާންތައް އުޑުމަތިން ްްްްްްްްްްްްްްްްްްްްްްްްްްްްްްްްްްްްްްްްްްްްްްފެންނަމުން ދިޔައެވެ. ރަތާއި އޮރެންޖާއި ރީނދޫ އަދި ދަނބު ކުލައިގެ ވިލާތަކުން މުޅި އުޑުމަތި ފެންނަމުން ދަނީ ބަލާ ފޫހިނުވާނެ ފަދަ ގޮތަކަށެވެ. ހުދު ފޮނުތައް އަރުވަމުން ބާރަށް ދުއްވާފައި އައި ލޯންޗު ފ.މާދޫ ފަޅު ތެރެއަށް ވަނުމާއެކު ލޯންޗުގެ އިންޖީނު މަޑުކޮއްލުމުން ފަހަތު ސީޓުގައި އިން އިބްރާހީމްއާއި އިބްރާހީމްގެ އަންހެނުން އަފްޝާއާއި އެދެމިހުންގެ އަށްމަސްވީ ދަރިފުޅު އަރީބްއާއެކު އިން އަލައިނާ ބޭރު ބަލާލިއެވެ. ރުޅިވެރި ނަޒަރަކުން ރަށަށް ބަލާލަމުން ލޯންޗު ބަނދަރަށް ގާތްކޮއްލުމާއެކު އިބްރާހީމްގެ އެހީގައި އަލައިނާ ލޯންޗުން ފޭބިއެވެ. އެއަށްފަހު ފުންނޭވާއެއް ދޫކޮއްލިއެވެ. ހީވަނީ ގިނަ އިރުތަކެއް ވަންދެން ނޭވާ ނުލާ ހުރިހެންނެވެ.\nކަޅުކުލައިގެ މެޔާ ހަމަޔަށް އަރާ ފަން އިސްތަށިގަނޑާ ނުހަނު ގުޅޭ އަތްދިގު މުށިކުލައިގެ ޓީޝާޓްގެ މަތިން ބެގީ ކޮއްފައި ހުރި ކަކުލާ ހަމަޔަށް އަރާ ކެރެމަލް ސުކާޓްގައި ހުރި ނަވާރަ އަހަރުގެ އަލައިނާ ފެންނަނީ އިސްތިހާރުކުރަން ހުރި މޮޑެލެއް ފަދައިންނެވެ. ޖެހެމުން ދިޔަ ވައިގެ ސަބަބުން އިރު އިރުކޮޅުން މޫނަށްް އުނދަގޫ ކުރަމުން ދިޔަ އިސްތަށިތައް ކަންފަތުގެ ފަހަތަށް ލައްވަމުން ދިޔައިރު ހީވަނީ ފިލްމެއްގެ މަންޒަރެއް ހެންނެވެ. މީހުން އެންމެ ފާހަގަކުރާ ޤުދުރަތީގޮތުން އައިލައިނާ އަޅާފައި ހުންނަ ހީވާ އެދެލޮލުގައިވަނީ އިންތިހާ ދަރަޖައިގެ ހިތްހަމަނުޖެހުމާއި ފޫހިކަމެވެ. ދޮންދޮން ހަންގަނޑާއި ހެޔޮވަރު އިސްކޮޅާއި ހިތުގެ ބައްޓަމަކަށްވާ މޫނާ ވަށް ތުންފަތާ ހިމަ ނޭފަތަކީ އަލައިނާ މިދުނިޔެއިން އެންމެ ފޫހިވާ އިންސާނާކަމުގައިވާ އޭނަގެ މަންމަ އަސްރާގެ ފަރާތުން ލިބުނު ސިފަތަކެވެ. ބަނދަރުމަތީގައި ތިބި އެތައް ފިރިހެނުންނެއްގެ ނަޒަރު އަލައިނާގެ ރީތި ހަށިގަނޑަށް ހުއްޓެމުން ދިޔައީ ބޭއިޙްތިޔާރުގައެވެ. އެހެނަސް އެކަމަކަށް އަލައިނާގެ ފަރުވާލެއް ނެތެވެ. އެއަށްވުރެ ބޮޑަށް ސިކުނޑި ތެރޭގައި އުފެދެމުން ދިޔަ ހައިޖާނުގަނޑު މާބޮޑެވެ.\n" ލީން... އަން... ބޭބީ އުރާލަބަލަ.. " އިބްރާހީމް އަރީބް ގެނެސް ވާޓަރުމަތީގައި ހުރި އަލައިނާ އަތަށް ދިނެވެ. ފުށްގަނޑެއްފަދަ ހުދުދޮންކަމެއް ލިބިފައިވާ އަރީބްގެ މޫނުމަތީގައިވަނީ މައުސޫމް ހިނިތުންވުމެކެވެ. އަލައިނާގެ އުރުގައި އިންދެގެން އޭނަ ދިޔައީ ބޮލުގައި އޮތް ކުޑަ ތޮފި ނައްޓާލެވޭތޯއެވެ. އަތްކުރު ކަޅު ރޮނގުދެމި ހުދު ގަމީސްކޮޅަކާއި ހަމަ އެފޮތީގެ ސޯޓްކޮޅުގައި އަރީބް ފެންނަނީ ބޭބީ މޮޑަލްއެއް ގޮތަށެވެ.\n" ހޯހޯ.. ދޫނީ... " އަރީބް ތޮފި ނައްޓަން އުޅޭތަން ފެނުމުން އަލައިނާގެ ގާތަށް ބޭއިޙްތިޔާރުގައި ހިނިއައެވެ. އަދި އަރީބްގެ އަތް ދުރުކޮއްލާ ހިފަހައްޓާލިއެވެ.\n" ހިހިހި... އަރީ ބޮލުގައި ނޯންނާނެ ތޮއްޕެއްވެސް އެޅުވޭކަށް. އެކަމަކު މާމަމެން ހަދިޔާ ދޭވަރުން ބޭނުންނުކޮށް ބަހައްޓަން ބޭނުންނުވާތި އަޅުވަނީވެސް.. " އަފްޝާ އައިސް އަލައިނާ ގާތުގައި މަޑުކޮއްލިއެވެ. ބޮޑު ބުރުގާއާއި ގަޔަށްދޫ އަބާޔާ ކަޅު ހެދުމުގައި ހުރި އަފްޝާގެ ރީތި މޫނާއި ދެއަތްތިލަ ނޫނީ ފެންނާކަށް ނެތެވެ.\n" ދޮންބެދައްތަ ކުޑައިރުއްސުރެ އަރީއަށް ހޫނުވާތީއޭ ކިޔާފަ ނާޅާތީ އަރީބް އަޅަން ބޭނުންނޫނީ... އަރީ އަޅާ ހިތް ނުވަންޏާ ނަގަންވީނުން.. އެހެން ނޫނީ ވަޔާ ދާނީ.. " އަލައިނާ ހިނިއައިސް އިން އަރީބްގެ ދެއަތުން އަތް ނައްޓާލުމަށްފަހު ބޮލުގައި އޮތް ތޮފީގައި ހިފަހައްޓާލިއެވެ.\n" ނަގާ... ތިވަޔާ ގޮއްސިއްޔާ ޔަޤީން އަރީގެ މާމަ ހުންނާނެ ރުޅިގަދަވެފަ. ދެން އެކަމް ނޭނގޭނެތާ ފަހުން ވާނެ ގޮތެއް. ފުރާވަރުވީމަ ފެންނާނީ އަބަދު ބޮލުގައި ތޮފި އަޅާފައި ހުންނަތަން ތޯއްޗެއް.. " އަފްޝާ ހީގަތެވެ. އަލައިނާ ތޮފި ދިނުމުން އަފްޝާ އަރީބްއަށް ބޭނުންވާ އަތްމަތީ ސާމާނު އަޅާފައި ހުރި ދަބަސްތެރެއަށް އެތޮފި ލިއެވެ.\n" ހިނގާ ދާން. އެއޮއް އަންނަނީ ޓެކްސީވެސް... " ރޫބީކުލައިގެ ގަމީހަކާއި ކަޅު ޖިންސެއްގައި ހުރި އިބްރާހީމްއަކީ ރީތި މީހެކެވެ. ތުނިކޮށް ހުރި ތުނބުޅިން މީހާގެ ފިރިހެންވަންތަކަން އިތުރުކޮއްދެއެވެ. ކޮންމެވެސް ވަރަކަށް ނުރަ ޖަހާފައި ހުރި އިސްތަށިގަނޑު ހުރީ ކުރުކޮށް ކޮށާ ވޭވް އެއްހެން މައްޗަށް ނަގާފައެވެ.\nޓެކްސީ އައިސް މަޑުކުރުމުން އިބްރާހީމް ފޮށިތައް ޓެކްސީއަށް އަރުވަމުން އަލައިނާއާއި އަފްޝާ ގާތު އަރީބް ގޮވައިގެން ފަހަތު ސީޓަށް އެރުމަށް ބުންޏެވެ. އަދި ފޮށިތައް އަރުވާފައި އިބްރާހިމް ޑުރައިވަރު ސީޓާ ޖެހިގެން އިން ސީޓަށް އަރާ އިށީނދެލިއެވެ.\n" އިބްރާހީމް އަދިވެސް ހަމަ ހުރިގޮތަށް ދޯ؟ މަބަލާބަލަ. ކައިވެނި ކުރި ފަހުން މިހާރު އަނބިމީހާ އަބަދު ކާންދޭ ވަރުން ފަލަވެފައި ހުރި ވަރު... " ޑުރައިވަރު ސީޓުގައި އިން އިބްރާހީމްގެ ގާތް އެކުވެރިއެއްކަމަށްވާ ހުސެން އޭނަގެ ބޮޑު ބަނޑުގައި އެއް އަތް ހާކާލަމުން އިބްރާހިމްއަށް ތައުރީފްކޮއްލިއެވެ.\n" އާން.. އޮފީހަށް ގޮއްސަ ޖިމަށްދާނެ ވަގުތު ވާތި. އެހެން ނޫންނަމަ މަށަށްވެސް ތިވަރުވާނެ.. " އިބްރާހީމް ހީގަތެވެ.\n" މިއީ ދޯ އަންހެނުންނާ ދަރިފުޅު.؟ ދެން މިއިނީ އަލައިނާތަ؟ " ހުސެން ކާރުގެ ކުރީގައި އިން ލޯގަނޑުން ފަހަތު ސީޓަށް ބަލާލަމުން ސުވާލުކޮއްލިއެވެ.\n" އާން.. މިއީ އަންހެނުން އަފްޝާ... ފ.ފީއަލީ ޔޫވީލައިޓް އުސްމާންބެ ގޯތި އަފްޝާ.. އަހަރެމެން ރަށަށް ވަރަށް ގިނައިން ދަނޑުން ހައްދާ އެއްޗެހި ވިއްކަން އާދެއެއްނު.... ދެން އެއިނީ މަގޭ ކޮއްކޮ އަލައިނާއާއި މަގޭ ދަރިފުޅު އަރީބް.. " އިބްރާހީމް ހުސެންއަށް އޮޅުން ފިލުވައިދިނެވެ.\n" އުސްމާންބެގެ؟ މާޝާﷲ އިބްރާހީމްއަށް ތިލައްވާލީ ހަމަ ޖަވާހިރެއް... މުޅި އެރަށުގަވެސް ހުރި އެންމެ ރީތި ކުއްޖާ ތިލިބުނީ.. " ހުސެން އަފްޝާއަށް ބަލާލާ ހިނިތުންވެލަމުން ތައުރީފްކޮއްލިއެވެ. އަފްޝާ ހިނިތުންވެލިއެވެ. އިބްރާހީމް ފަސްއެނބުރި އަފްޝާއަށް ބަލާލަމުން ހީލިއެވެ. އޭރު އަރީބްއަށް އޮތީ ނިދިފައެވެ.\n"އަލައިނާ ހާދަ ބޮޑުވެއްޖެޔޭ ދޯ؟ ތޭރަ އަހަރުފަހުން ވިއްޔާ މިފެނުނީ... އަނެއްކާ ބޭބެ މި ކާކުކަން އެނގޭތަ؟ " ހުސެން އަލައިނާ ކުރެން އެހިއެވެ.\n" ލައްބަ... ތިއީ ހުސެން ބޭބެއެއްނު... ދޮންބެގެ ފުރެންޑެއް.. " އަލައިނާ ޖަވާބު ދިން އިރު މޫނުމަތީގައި ހިނިތުންވުމެއް ނެތެވެ. ހީވަނީ ވާހަކަދައްކަން ބޭނުންނުވާ މީހަކާ ވާހަކަދެއްކި ހެންނެވެ.\n" ކިޔަވާ ނިމުނީތަ؟ އެއްކޮށް މިކޮޅަށް ބަދަލުވީތަ؟ " ހުސެން އަނެއްކާވެސް ސުވާލުކޮއްލިއެވެ. ޒާތީ މައުލޫމާތުތައް ހުސެން އަހަން ފެށުމުން އަލައިނާ ފޫހިވާ ގޮތްވިއެވެ.\n" ނޫނޭ.. އޭލެވެލް ނިމުނީމައި މިއައީ. އަދި ތިންމަސްފަހުން ރާއްޖޭން ބޭރަށް ކިޔަވަން ދާން ޖެހޭ.. ދޯ ލީން؟ " ހުސެންގެ ސުވާލަށް ޖަވާބުދިނީ އިބްރާހީމްއެވެ. އޭނައަށް ނުހަނު ރަނގަޅަށް އަލައިނާގެ ގޮތް އެނގެއެވެ. އަލައިނާ ނުރުހޭ ކަންތައް ގިނަވާނަމަ ކަންތައްގަނޑު ބޮޑުވާނެކަން އޭނަ ނުހަނު ރަނގަޅަށް ދަނެއެވެ.\nއަފްޝާ އަލައިނާގެ އަތުގައި ހިފާލާ ހީލިއެވެ. އަލައިނާ ފަނޑުގޮތަކަށް ހީލަމުން ކާރުގެ ބިއްލޫރިގަނޑުން ބޭރަށް ނަޒަރު ހިންގާލިއެވެ. ތަހުޒީބުވަމުން އަންނަ އެރަށުގެ ގެތަކަށް ބަލަން އިން އަލައިނާ ފުންނޭވާއެއް ދޫކޮއްލިއެވެ. ދުވަހެއްގެ ކޮޅުން ވެސް ދެން އެންމެ އަންނަން ބޭނުން ނުވި ތަނަށް އަންނަން ޖެހުނީ އިބްރާހީމްގެ އެދުމަށެވެ. އޭނަޔަކަށް ދޮންބެގެ އެދުމަކާ ދެކޮޅެއް ނެހެދޭނެއެވެ. މަންމަ އަދި ބައްޕައަކަށް ބޭނުންވި ދުވަހު އޭނަޔަށް އަޅާލާ ހެދީ އިބްރާހީމްއާއި އޭނަގެ ދެން ހުންނަ ބޭބެ އަޙްމަދުއާއި އެދެބޭބެގެ ދެއަނބިންނެވެ.\nއެމަރަލްޑްގެއަށް ހުސެން ކާރު މަޑުކޮއްލުމުން އިބްރާހީމްއާއި ދެމިހުން ވެގެން ލަގެޖުތައް ޑިކީއިން ނަގަން ފެށިއެވެ. އަލައިނާ އަރީބް ގޮވައިގެން އަފްޝާއާއެކު ކާރުން ފޭބިއެވެ. އަލައިނާ ގޭގެ ބޮޑު ގޭޓުން ފެންނަމުން ދިޔަ ގެއަށް ބަލާލިއެވެ. އަނދިރިވަމުން ދިޔަ އެމާހައުލު އަލިކޮއްފައިވަނީ ގޭގެ ބޭރުގައި ދިއްލާފައި ހުރި ބޮޑު ބޮކިންނެވެ. އެމަރަލްޑް ކުލައިން ބޭރު ފާރުތައް ފަޅުފިލުވާލާފައިވާއިރު ގޭގެ ބޭރު ހުރީ ލަގްޒަރީ ފެންވަރަށް ހަދާލާފައެވެ. ދެބުރިއަށް ނަގާފައި ހުރި ގޭގެ ކުރިމަތީގައި ގަސްތަކާ ކައިރީގައި ހުރި ވަކިން އިމާރާތެއް އަލައިނާ ލޮލުގައި އަޅައިގަތެވެ. ބޮޑު ނޫނަސް އެ އިމާރާތް ވެސް ރީއްޗެވެ. އެއިމާރާތުގައި ހުރީ ގުރާ ފެހިކުލައެއް ލައިފައެވެ.\n" އާދޭ އެތެރެއަށް... " އިބްރާހީމް ގޭޓު ކައިރީގައި މަޑުކޮއްލަމުން ގޭޓު ދޮރުގައި އިން ތަޅު ހުޅުވާލިއެވެ. އަދި ބޮޑު ދެލަގެޖު މެދުގޯތީގައިވާ އެޅިގަލުގެ އެހީގައި ދަމަމުން ގޭގެ ދޮރުމަތީގައި މަޑުކޮއްލައި ބޭރުގައި ހުރި ބެލްއަށް ފިއްތާލިއެވެ. އޭރު އަލައިނާ އަރީބް ގޮވައިގެން އަފްޝާއާއެކު އެހިސާބާ އަރާ ހަމަވަނީއެވެ.\nވިހި ސިކުންތުވެސް ނުވަނީސް ގޭގެ ދޮރު ހުޅުވަން އުޅޭ އަޑު އިވުމާއެކު އަރީބް ފިޔަވާ އެންމެންގެ ނަޒަރު އެދިމާއަށް ހުއްޓުނެވެ. ދޮރު ހުޅުވާފައި ނިކުތީ ކަޅު ބޮޑު އަބާޔާއަކާއި އާދައިގެ ވަށް ބުރުގަލެއް އަޅައިގެން ހުރި ޒުވާން އަންހެނެކެވެ.\nދޮރު ހުޅުވާލި ތީބާއަށް ސިހިފައި ހަޅޭލަވައިގަނެވުނެވެ.\nީިީއިސްވާ December 9, 2020\nAarsh December 9, 2020\nތެންކިޔު އިސްވާ ❤❤\nއީޟް December 9, 2020\nވަރަށް ޔުނީކް ވާހަކައެއް. ވެއިޓިންގް ފޯ ދި ނެކްސްޓް ޕާޓް. ގުޑް ލަކް.👍❤\nތެންކިޔު އީސް ❤❤\nbinthirafeeu December 9, 2020\nސަޅި ވާހަކައެއް ! އަޅުގަނޑު ގެ ވާހަކައެއްވެސް ލިބޭނެ ކިޔާލަން.\nތެންކިޔު ބިންތިރަފީޢު ❤❤ ހޯޕް ޓު ސީ ޔޫ ޔުއަރ ސުޓޯރީ ސޫން... އިން ޝާ ﷲ\nFIRST COMMENTER December 10, 2020\nކޮން އިރަކުން އަނެއް ބައި ؟\nތެންކިޔު ފަސްޓް ކޮމެންޓާ ❤❤\nމީގަވެސް ހަމަ ޖިންނި އަވަލަނީ ދޯ؟؟؟ މިވާހަކައިގަ ފެންޓަސީ ބައި ހިމެނޭތަ؟؟؟\nލެޓްސް ސީ ދޯ؟


Kuru vaahaka: Amaanaiy\nކުރު ވާހަކަ: އަމާނާތް\nކުރު ވާހަކަ: ގަތް ވަޅަށް\nހުޅަނގު ދެކުނު ހާބާރުގެ ކެފޭއެއްގެ މޭޒު ދޮށުފައި މުޙައްމަދު އިނެވެ. ލަސްލަހުން ކޮފީތަށި ބޮމުން އޭނާ ސިނގިރޭޓް ހުލިކުރަމުން ދިޔައެވެ. ސިނިގިރޭޓްގެ ދުންތައް ބުރުވަމުން ދިޔައިރު އެދުމުގެ ސަބަބުން އެހެން މީހަކަށް އުނދަގުލެއް ވޭތޯ ނުވަތަ ނޫންތޯ އޭނާއެއް ނުބަލައެވެ. އެކެފޭގެ ތެރޭގައި ދުންފަތުގެ އިސްތިއުމާލު ކުރުން މަނާކަން އަންގައިދޭ ބޯޑެއް ބަހައްޓާފައި ހުއްޓަސް އެކަމަށް އެކަކުވެސް ސަމާލުކަމެއް ނުދެއެވެ. މުޙައްމަދާއި އަދި އެހެން މީހުން އެކެފޭ ތެރޭގައި ސިނގިރޭޓް ބޮމުން ދިޔައިރު ތަނުގެ ތެރޭގައި ހިފާފައިވާ ސިނގިރޭޓްވަހާއި ދުން ވެއިޓަރުންނަށް ފާހަގަ ނުވަނީއެއް ނޫނެވެ. ނުފެންނަނީއެއްވެސް ނޫނެވެ. އެއިން ކޮންމެ ކަމަކުން ދޭހަކޮށްދެނީ ޤާނޫނުގައި ހުރި ނުކުޅެދުންތެރިކަމެވެ. ތަންފީޒީ އިދާރާތައް ނިދާފައިވާ މިންވަރެވެ. އާއްމު ރައްޔިތުންގެ ހޭލުންތެރިކަން ކުޑަވަރެވެ. އެހެން މީހުން ކުރާ ކަމަކާއި އުޅޭ ގޮތެއް ބަލައި ރިޕޯޓް ކުރުމަށް ވުރެ ކޮންމެ މީހަކަށްވެސް މުހިއްމީ އެމީހެއްގެ ކަންކަމެވެ. ކޮންމެ ކަމެއްގައިވެސް އޮތީ އެމީހަކާއި އެމީހެކެވެ. ނަފްސީ ނަފްސީއެވެ.\nކެފޭ ތެރޭގައި މީހުންތައް ހީ ސަކަރާތްޖަހަމުންދާއިރު މުޙައްމަދު މޭޒު ދޮށުގަ އިނީ އެކަންޏެވެ. އޭނާގެ ހާސްކަމާއި ދިރިއުޅުމުގެ ދަތިކަން ވަނީ ދުނިޔެއާއި އެކަހެރި ކުރުވާފައެވެ. މަސައްކަތުގައި ހޭބޯނާރައި އުޅޭ އިރުވެސް ލިބޭ އެއްޗަކުން ދެކޮޅު ނުޖެއެވެ. އެހީއެއް ވެދެވޭނޭ ރައްޓެއްސެއް ނުވަތަ އާއިލާގެ މީހަކުވެސް ނެތެވެ. އެމީހުންނަކީވެސް ފުދި އިތުރުވާ ބަޔަކަށް ނުވާތީއެވެ.\nމުޙައްމަދު އެތާނގައި އިންދައި އިރުވެސް އޮއްސިއްޖެ އެވެ. އެކެފޭއަށް ވަތް އެތައް ބަޔަކު ޖަހާނެހާ ސަކަރާތެއް ޖަހާފައި ނުކުމެގެން ހިނގައްޖެއެވެ. އެކަމަކުވެސް މުޙައްމަދު ހަމަ އިނީއެވެ. މީހެއްގެ އިންތިޒާރުގައެއް ނޫނެވެ. ގެއަށްދާ ހިތް ނުވެފައެއްވެސް ނޫނެވެ. މީހުން ނިދައި ފައިހިލަވަޅު ނުއޮބެނީސް ގެއަށް ނުދާންވެގެންނެވެ. ގޭގެ ކުލި ނުދެއްކިގެން އޭނާގެ ބޮލުގައި ރިހެނީއެވެ. ގޭގެވެރިން އޭނާގެ ބޮލުގައި ކޮށަނީއެވެ. އެހެން ކަމުން ކޮންމެ މަހަކުވެސް ކުލިދެއްކޭވަރަށް އަތްމައްޗަށް ފައިސާކޮޅެއް އަރަންދެން ނުވަތަ މުސާރަ ލިބެންދެން އޭނާ އުޅެންޖެހެނީ ގޭގެ ވެރިންނަށް ފިލައިގެންނެވެ.\nމިހާރު މިމަހުގެވެސް 15 އަށް އެރީއެވެ. އަދިވެސް އޭނާއަށް ކުލި ނުދެއްކެއެވެ. ނުދައްކާންވެގެނެއް ނޫނެވެ. އަތުގައި ފައިސާނެތީއެވެ. ދަރަންޏަށް ދޭނެ ރައްޓެއްސެއްވެސް ނެތީއެވެ. އެހެން ނޫނަސް އެގޮތަށް އެހެން މީހަކު ދޭނެ އެއްޗަކަށް ނުވަތަ އެހީއަކަށް ބަރޯސާވެގެން ދިރިއުޅުން ބިނާ ކުރެވޭކަށް ނޯންނާނެކަން މުޙައްމަދަށްވެސް އެނގެއެވެ. މިދިޔަމަހު ކުޑަދަރިފުޅު ގޮވައިގެން ރާއްޖޭން ބޭރަށް ފުރަންޖެހުމުން އިންތިހާއަށް އަތްމަތި ދަތިވީއެވެ. އެކުން އެހެންވީވެސް މުޙައްމަދުގެ ނަސީބު ދެރަކަމުންނެވެ.\nމުޙައްމަދު މޭޒުދޮށުގައި އިނެވެ. އެތާނގައި އިނދެ ސިނގިރޭޓް ބޮއެ ބޮއެ މުޙައްމަދަށް އޭނާގެ ބޮލަށް އެނބުރުންވެސް އަރާހެން ހީވާން ފަށައިފިއެވެ. ލޯމަތިން ކޮކާ ބުރާހެންވެސް ހީވާން ފަށައިފިއެވެ. އެކަމަކު ފަހު ސިނގިރޭޓޭ ހިތާ އަނެއްކާވެސް އޭނާ ސިނގިރޭޓެއް ރޯކޮށްފިއެވެ. ދުންތައް ބުރުވާލީ ބޭރަށްލީ ފުންނޭވާ އަކާއި އެކުގައެވެ.\nދުންތައް ފޭދިގެން ދިޔަވަގުތު މުޙައްމަދަށް އެދުންތަކުގެ ތެރޭން ފެނުނީ ކެފޭ ތެރެއަށް ވަދެގެން އަންނަ ޒުވާން އަންހެން ކުއްޖެކެވެ. ބޮޑު ކަޅު ހެދުމެއް ލާފައި ހުއްޓަސް އޭނާގެ އަނަރޫފަކަމާއި ކަމީނާކަން ވަރަށް ރަނގަޅަށް ހާމަވެއެވެ. ހިކި އިލޮޓެއްހާ ނިކަމެތި ކުއްޖެކެވެ. ކޮނޑުގައި އަޅުވާފައި އޮތް ފޮތި ދަބަހުން އެއީ ކޮންމެވެސް ކޮލެޖެއްގައި ކިޔަވާ ކުއްޖެއްކަން އެނގެއެވެ. މުޙައްމަދު ފެނުމާއި އެކު އެކުއްޖާ ހުއްޓިއްޖެއެވެ. އިރުކޮޅަކު މުޙައްމަދުގެ މޫނަށް ބަލަހައްޓައިގެން ހުރުމަށްފަހު މުޙައްމަދު އިން މޭޒުކައިރިއަށް އައިސް އޭނާ ހުއްޓުނެވެ.\n“ބޭބެ އަޅުގަނޑު އަންނަދެން މިތާނގައި މަޑުކުރައްޗޭ!” އިތުރު އެހެން އެއްވެސް އެއްޗެކޭ ނުބުނެ އަދި މުޙައްމަދު ދޭނެ ޖަވާބަކަށް މަޑުވެސްކޮށް ނުލައި، ކެފޭއަށް ވަދެގެން އައިވަރަށްވުރެ ބާރަށް އެކުއްޖާ ނުކުމެގެން ހިނގައްޖެއެވެ. މުޙައްމަދުގެ ހިތުގައި އުފެދުނީ ސުވާލުތަކެވެ. އަނެއްކާ މިކުރިމަތިވަނީ ކޮން މުސީބާތެއް ބާވައޭ އޭނާގެ ހިތަށް އެރިއެވެ. އެކުއްޖާ އައުމުގެ ކުރީން އަވަހަށް ތެދުވެގެންދާންވެސް މުޙައްމަދުގެ ހިތަށް އެރިއެވެ. އެކަމަކު އޭނާ މަޑު ކުރީ، އެކުއްޖާގެ މޫނުން އޭނާއަށް ފާހަގަވި މައުސޫމުކަމާއި، އަޑުގައި ހުރި މަޑުމައިތިރި ކަމާއި، ވާހަކަދެއްކި ރީތި ބަހުރުވައިގެ ސަބަބުން އަދި ފުރަތަމަ ނަޒަރުންވެސް އެއީ ގޯސްކުއްޖެއް ނޫންކަން މުޙައްމަދަށް އިހްސާސްވުމުންނެވެ.\nއަށާރަ ނަވާރަ އަހަރުގެ ޅަކުއްޖަކު މުޙައްމަދަށް ޖެއްސުމެއް ލަނޑެއް ދޭވަރަށް ވުރެ، މުޙައްމަދަކީ އުމުރުން މާދޮށީ މީހެކެވެ. އުމުރުން ސާޅީހުގެ އަހަރުތައް މުޙައްމަދު ގުނަމުން ދާއިރު، ދެންމެ އެއައި ކުއްޖާއަކީ މުހައްމަދުގެ ދޮށީ ފިރިހެން ދަރިފުޅަށްވުރެ ތިން ހަތަރު އަހަރު ހަގުވާނެ ކުއްޖެއްކަން އޭނާއަށް ޔަޤީނެވެ. އެހެންކަމުން މުޙައްމަދު ކަހަލަ މީހަކަށް އެކުއްޖާ ކުރާނީ ކޮންޖެއްސުމެއް އަދި އުނދަގުލެއް ހެއްޔެވެ؟\nމުޙައްމަދުގެ ފޯނު ރިންގުވާފެށިއެވެ. ގުޅަނީ އަންހެނުންނެވެ. ދައްކާނީ ކޮންވާހަކައެއްކަން އެނގޭތީ މުޙައްމަދު ހުރީ ފޯނުވެސް ނުނަގާށެވެ. އެކަމަކު މުޙައްމަދު އެންމެ ފަހުން ފޯނު ނެގީ ފޯނު ނުނަގައިފި ނަމަ އެޝަކުވާވެސް ބޮޑުވާނެތީއެވެ. އަންހެނުންގެ ސުވާލުތަކަށް ޖަވާބުދޭންވެސް ޖެހޭނެތީއެވެ. ފޯނުނަގާފައި މުޙައްމަދު އާނ ހޫނ ކިޔަކިޔަފާއި ފޯނު ކަނޑާލައިފިއެވެ. އެއަށްފަހު ބޮލުގައި އަތް އުނގުޅާލައިފިއެވެ. އޭރު އޭނާގެ ދެލޯވަނީ ފެންކަޅިވެފައެވެ. ވިސްނާ ވިސްނާ އޭނާގެ ސިކުނޑި ސުމަކަށް ހިނގައްޖެއެވެ.\nއަންހެނުން ދިނީ ސިކުނޑި ހާސްކޮށްލި އަނެއް ޚަބަރެވެ. ފަނަރަ ދުވަހުގެ ތެރޭގައި ގެއިން ނުކުތުމަށް ގޭގެ ވެރިން އެންގީއެވެ. ނޫންނަމަ ކޯޓަށްދާނެކަމުގައި ބުނީއެވެ. އެކަމުގައި މުޙައްމަދުވެސް ކުރާނެ ޝަކުވާއެއް ނެތެވެ. އެއީ އެމީހުންނަށްވެސް އޮތް ހައްޤެކެވެ. މުޙައްމަދަށް ފައިސާ ލިބޭތޯ އޭނާގެ ހާލަކީ ކޮބައިތޯ އެމީހުން ބަލާކަށް ނުޖެހޭނެއެވެ. އެމީހުންނަށް ދޭންޖެހޭ ކުލި ލަހެއް ފަހެއްނެތި ދިނުމަކީ މުޙައްމަދުގެ ވާޖިބެކެވެ.\nމުޙައްމަދު ގަސްތުގައި ކުލި ނުދައްކަނީއެއް ނޫނެވެ. ބަލި ދަރިއަކު ގޮވައިގެން އުޅެން ޖެހުމުން އަތްމަތި ދަތިވީއެވެ. މިދިޔަމަހު ދަރިފުޅު ގޮވައިގެން ލަންކާއަށް ދާންޖެހުމުން ލިބުނު މުސާރައިންނާއި ރައްކާކުރެވުނު ލާރިކޮޅުން ދެކޮޅު ނުޖެހުނީއެވެ. ޗުއްޓީގައި މަހެއްހާ ދުވަހު ހުންނަންޖެހުމުން މިމަހު ލިބުނީވެސް އަސާސީ މުސާރަ އެކަންޏެވެ. ކުރާނެ ކަމެއް ހަދާނެ ގޮތެއް މުޙައްމަދަކަށް ނޭނގެއެވެ.\nއެކުއްޖާ ނައިސްގެން ގެއަށް ދާންކަމަށް މުޙައްމަދު ތެދުވެއްޖެއެވެ. އޭރު ޢިޝާނަމާދަށް ބަންގި ގޮވަން ފަށައިފިއެވެ. ބިލުދައްކާފައި ތެދުވެ މޭޒުމަތީގައި އޮތް ލައިޓަރާއި ސިނގިރޭޓް ފޮށި ޖީބަށް ލުމަށްފަހު ފޯއްތަބަކުން ފޯއްފޮއްޗެއް އަނގައަށްލައި މުޙައްމަދު ހިނގައިގަންނަ ހެލިގަތް ވަގުތު އެއްކަލަ އަންހެންކުއްޖާ އަނެއްކާ އައިސް ކެފޭއަށް ވަދެއްޖެއެވެ.\nމުޙައްމަދު އަނެއްކާވެސް އިށީނެވެ. އެކުއްޖާވެސް އިށީނެވެ. މުޙައްމަދު ކުޑަކޮށް ހާސްވިއެވެ. އެކުއްޖާ އެއްޗެއް ކާން ނުވަތަ ބޯން ބޭނުން ވެދާނެތީއެވެ. އޭނާގެ އަތުގައި އިތުރަށް ބިލެއް ދައްކާނެ އެންމެ ލޯލާރިއެއްވެސް މިވަގުތު ނެތަތީއެވެ. އެއަންހެންކުއްޖާ ކާނެ ބޯނެ އެއްޗެއް ގެނައި ނަމަ އަތުގައި ފައިސާނެތް ކަމުގައި ބުނަން ނުކެރޭނެ ތީއެވެ.\n“ބޭބެގެ އަތުން އެއްވެސް އެއްޗެއް ގެއްލިފައިވޭތަ؟” އެކުއްޖާ ކުރީ މުޙައްމަދު އުންމީދުވެސް ނުކުރާ ސުވާލެކެވެ.\n“އުނހޫ! ކިހިނެއްވީ! އެއްޗެއް ނުގެއްލޭ” މުޙައްމަދު ބުންޏެވެ.\n“އަޅެ ހަނދާންކޮށްބަލަ! ބޭބެ އަތުން ހަމަ އެއްވެސް އެއްޗެއް ނުގެއްލޭތަ؟” އެއަންހެން ކުއްޖާ ސުވާލު ތަކުރާރު ކުރިއެވެ.\nމުޙައްމަދު ހަނދާން ކުރަން ފެށިއެވެ. އޭނާގެ އަތުން ގެއްލުނީ ކޮންއެއްޗެއް ބާވައެވެ؟ އޭނާ ހަނދާނެއް ނުވިއެވެ. އެހެނީ އޭނާއަށް އަނބުރާ ލިބިދާނެ ނުވަތަ މީހަކަށް ފެނިގެން ގެނެސްދީފާނެ އެއްޗެއް އޭނާގެ އަތުން ގެއްލިފައެއް ނުވެއެވެ. އޭނާގެ އަތުން ގެއްލުނު ހަމައެކަނި އެއްޗަކީ ފަސްދޮޅަސް ނުވަހާސް ރުފިޔާއާއި ހާހެއްހާ ޑޮލަރެވެ. އެއީ މީގެ ދެމަސްކުރިން އޭނާގެ ދަރިފުޅު ގޮވައިގެން ލަންކާއަށް އޮޕަރޭޝަނަށްދާންވެގެން އެކި މީހުންނާއި ރައްޓެހިންގެ އަތުން ލިބުނު ފައިސާއެވެ. އެކަމަކު ނަސީބު ދެރަކަމުން މުޙައްމަދުގެ އަތުން އެފައިސާތައް ގެއްލުނީއެވެ. ވޮލެޓެއްގައި ހުއްޓައެއް ނޫނެވެ. ޑޮލަރަށް މާރުކުރަން ބޭންކުން ފައިސާތައް ނަގައިގެން ޕްލާސްޓިކް ކޮތަޅަކަށް އަޅައިގެން ގެންގުޅެނިކޮށެވެ. އެފެންނަ މީހަކަށްވެސް އެރައްދުކޮށްދޭން އެނގޭނީ އެފައިސާ ހުރީ ވޮލެޓެއް ކަހަލަ އެއްޗެއްގައި ކަމަށްވާނަމައެވެ. އަނެއް ކޮޅުން މީހުންގެ އަތްމަތި ދަތި މިފަދަ ޒަމާނެއްގައި އެހާގިނަ ފައިސާތަކެއް ހޮވާ މީހަކު އެދެއްކުމަކީވެސް ނާދިރު ކަމެކެވެ. އެހެންކަމުން އެފައިސާއަކީ ދެން ނުލިބޭނެ އެއްޗެއްކަން އެފައިސާގެއްލުނު ދުވަހު މުޙައްމަދު ކަނޑައަޅައިފި އެވެ.\n“ނުވި ހަނދާނެއް! އަހަރެންގެ އެއްޗެއް އޮތީތަ؟” މުޙައްމަދު އެހިއެވެ.\nއިތުރު އެއްވެސް އެއްޗެކޭ ނުބުނެ އެކުއްޖާ ދަބަސް މޭޒުމަތީގައި ބަހައްޓާފައި އެއިން ނެގީ ރުފިޔާ ބޮނޑިތަކަކާއި ޑޮލަރު ތަކެކެވެ. ރަބަރު އަޅައި އެއްކޮށްފައި އޮތް ފަސްސަތޭކަ ރުފިޔާގެ ހަތަރު ނޫޓު ބޮނޑިއާއި ހާހެއްހާ ޑޮލަރެވެ. އެތަކެތި މޭޒުމަތީ ބަހައްޓާފައި އެކުއްޖާ މުޙައްމަދާއި ކައިރިއަށް ޖައްސާލިއެވެ. މުޙައްމަދުގެ ދެލޯބޮޑުވިއެވެ. ބޭންކުން ރުފިޔާ ގުނާފައި ރުފިޔާ ބޮޑިތަކާއި އެކު އަޅާފައިވާ ރަބަރުތެރެއަށް ލާފައިވާ ކަރުދާސްކޮޅުތައްވެސް ހަމަ އެގޮތަށް ހުއްޓެވެ. އެއީ އޭނާގެ އަތުން ގެއްލުނު ރުފިޔާތަކެވެ. މާތް ކަލާނގެ ކުޅަދުންވަންތަކަމެވެ. އެފައިސާ އަނބުރާ ލިބޭނެ ކަމުގެ އެއްވެސް އުންމީދެއް ނެތި އެކަން މުޙައްމަދު ހަނދާންވެސް ނައްތާލި ފަހުން އެފައިސާ އެހެރީ އޭނާއަށް ނުހަނު ބޭނުން ޖެހުނު ދަނޑިވަޅު އޭނާގެ ކުރިމަތީގައެވެ.\n“މިއީ ބޭބެގެ އެއްޗެއްތަ؟” ރުފިޔާ ބޮޑިތައް މުޙައްމަދާއި ކުރިޔަށްވުރެވެސް ކައިރިކޮއްލަމުން އެއަންހެންކުއްޖާ އެހިއެވެ. މުޙައްމަދު އެއަންހެން ކުއްޖާގެ މޫނަށް ބަލާލިއެވެ. އަދި ހިންދިރުވާލަމުން ނުހަނު އުނދަގުލުން އާނއެކޭ ބުނެލިއެވެ. އެއާއި އެކު މުޙައްމަދުގެ މޫނަށް ބަލާލާފައި އެއަންހެންކުއްޖާ ހީލިއެވެ.\n” ބޭބެ އަހަރެންނަށް މަޢާފްކުރާތި! މިފައިސާ އަކީ ބޭބެގެ ފައިސާ. ބޭބެގެއަތުން މިފައިސާތައް ގެއްލުނީ މިތަނަށް. ބޭބެ އެހެރަ މޭޒުގައި ސައިބޯން އިނދެފައި ދިޔައީ ޕްލާސްޓިކް ކޮތަޅެއްގައި ހުރި މިފައިސާތައް މޭޒުމައްޗަށް ދޫކޮށްލާފައި. އަހަރެން އޭރު އިނީ އެހެރަ މޭޒުގައި އެކަނި ސައިބޯން. ބޭބެ ދިޔުމުން އަހަރެން އެކޮތަޅު ނަގައިގެން ފަހަތުން ނުކުތިން. އެކަމަކު އޭރު ބޭބެ ހިނގައްޖެ. އަހަރެން ކޮތަޅު މިކެފޭގެ މީހުންނާއި ހަވާލު ނުކުރީ މިއީ ފައިސާތަކަކަށް ވުމުން އެމީހުން ބޭބެއަށް މިރައްދުކޮށްދީފާނެ ކަމާއި މެދު ޝައްކުވާތީ. މިވީ ދެމަސްދުވަހު އަހަރެން ބޭބެއާއި ދިމާވޭތޯ މިތަނަށް ވަރަށް ގިނަ ފަހަރު އަތުވެއްޖައިން. މިފައިސާތައް ރައްކާތެރިކަމާއި އެކު ބެލެހެއްޓީ އެތައް ހިއްވަރަކުން. ކޮންމެ ނަމާދެއްގައި މިއަމަނާތް އޭގެ ވެރިފަރާތަށް ރައްދުކޮށްދިނުމުގެ މަގުފަހިކޮށްދެއްވުން އެދި އަހަރެން ދުޢާކުރަން. އެންމެ ފަހުން ﷲ ތަޢާލާ އަހަރެންގެ ދުޢާ އިޖާބަކުރައްވައިފި” އެކުއްޖާ ބުންޏެވެ.\nމުޙައްމަދުގެ ހިތަށް ވަރަށް އަސަރުކޮށްފިއެވެ. ލޮލުން ކަރުނަ ހިލިއްޖެއެވެ. އޯގާވަންތަ ކަލެއްގެ މަތިވެރިކަމެވެ. މިދުނިޔެއިން ރަނގަޅު މީހުންނާއި އެމީހުންގެ ދަރީން ހުސްނުވާކަން އޭނާއަށް އެނގިއްޖެއެވެ. އަމާނާތްތެރީންނާއި ތެދުވެރީން ހާލު ހާލުން ނަމަވެސް މިމުޖުތަމަޢުގައި އެބަތިބިކަން ޔަޤީންވެއްޖެ އެވެ.\nމުޙައްމަދު ފައިސާތައް ބަލާލިއެވެ. އޭގެން އެންމެ ނޫޓެއްވެސް މަދެއް ނޫނެވެ. މުޙައްމަދު ނޫޓު ބޮނޑިއެއް ރޫޅާލުމަށްފަހު އޭގެން ދެހާސްރުފިޔާ ނަގައި އެކުއްޖާއަށް ދިއްކޮލިއެވެ. އޭނާ އޭގައި ހިފިއެވެ. އަދި ޝުކުރިއްޔާއޭ ބުނެފައި ހިނގައިގަތެވެ. އެކުއްޖާ ނުކުމެގެން ދިޔުމުންވެސް މުޙައްމަދު އިރުކޮޅެއްވާންދެން ކެފޭތެރޭ އިނެވެ. މިހިނގާދިޔަ ކަންތައް ޤަބޫލު ނުކުރެވިފައެވެ.\nމަސައްކަތުގެ ބުރަކަމާއި އެކު ނަމާދަށް ފަރުވާއެއް ނުބެހެއްޓޭ މުޙައްމަދުގެ ހިތަށް އީމާންކަން ވަދެއްޖެއެވެ. ހިތް މަޑު މޮޅުވެއްޖެއެވެ. ކަލާނގެ އޯގާވަންތަކަމާއި ރަހުމަތްވަންތަ ކަމަށް ޝުކުރު ކުރެވިއްޖެއެވެ. މުޙައްމަދު ކެފޭއިން ނުކުމެގެން ހިނގައިގަތެވެ. ގެއާއި ދިމާއަކަށް ނޫނެވެ. ކީރިތި ޤުރުއާނުގެ މޫރިތި އާޔަތްތައް ކިޔެވޭ އަޑު އިވެމުންދާ ވިޔަފާރިވެރިންގެ މިސްކިތާއި ދިމާއަށެވެ. ޝުކުރުކުރާ ހާލުގައެވެ.


Covid-19: Virus fethurey iru ves Pakistan ge miskiy thah bandheh noon | Mihaaru\nކަރާޗީގެ މިސްކިތަކަށް އިއްޔެ ހުކުރު ނަމާދަށް ދިޔަ މީހުން. --ފޮޓޯ:އޭއެފްޕީ\nކޮވިޑް-19: ވައިރަސް ފެތުރޭއިރު ވެސް ޕާކިސްތާނުގެ މިސްކިތްތައް ބަންދެއް ނޫން\n28 މާޗް 2020 - 13:12 29 comments\nއިސްލާމްއާބާދު (މާޗް 28) - އާއްމު ސިއްހަތުގެ ބޮޑު ކާރިސާއެއް ކުރިމަތިވެދާނެތީ ގިނަ ބަޔަކު އެއްތަނަކަށް އެއްނުވަން ތަކްރާރުކޮށް އިންޒާރުތައް ދިން ނަމަވެސް އިއްޔެގެ ހުކުރު ނަމާދަށް މީހުން ގޮސް ޕާކިސްތާނުގެ މިސްކިތްތައް ވަނީ ފުރާލައިފަ އެވެ.\nއިސްލާމީ އެހެން ބައެއް ގައުމުތަކުގެ ދީނީ އިލްމުވެރިންނާ ޚިލާފަށް ޕާކިސްތާނުގެ އިލްމުވެރިންނާއި ސަރުކާރުގެ އޮފިޝަލުން ވަނީ މިސްކިތްތައް ބަންދުކުރަން ދެކޮޅު ހަދައިފަ އެވެ. ޕާކިސްތާނުގެ އިލްމުވެރިން ލަފާދީފައި ވަނީ އުމުރުން ދުވަސްވީ މީހުން މިސްކިތަށް ނުދިއުމަށާއި ޚުތުބާ ކުރު ކުރުމަށެވެ.\nއިސްލާމްއާބާދުގެ މަޝްހޫރު ފައިސަލް މިސްކިތަށް އިއްޔެގެ ހުކުރު ނަމާދަށް މީހުން އަރަނީ. --ފޮޓޯ:އޭއެފްޕީ\n"ކޮރޯނާވައިރަހަކީ އަހަރެމެން ގަބޫލްކުރާ އެއްޗެއް ނޫން. އަހަރެން ގަބޫލް ކުރަނީ މާތްﷲ. ކޮންމެ ކަމެއް މެދުވެރިވިޔަސް އެކަމެއް މެދުވެރި ކުރައްވަނީ މާތްﷲ،" ވެރިރަށް އިސްލާމްއާބާދުގެ މިސްކިތަކުން ހުކުރު ނަމާދުން މީހުން ފައިބަމުން ދިޔަ އިރު އަލްތާފް އަހުމަދު ބުންޏެވެ.\nއިސްލާމްއާބާދުގައި ދިރިއުޅޭ ސައިދު އަޝްފާގް އަހުމަދު ކިޔާ މީހަކު ބުނީ ގިނަ މީހުން ތިބެނީ ވަރަށް ބިރުން ކަމަށެވެ.\n"އެ މީހުން މިސްކިތަށް ދަނީ މާތްﷲ އަށް ދުއާ ދެންނެވުމަށް،" އޭނާ ބުންޏެވެ.\nއިސްލާމްއާބާދުގެ މަޝްހޫރު ފައިސަލް މިސްކިތަށް ދިޔަ މީހުން އިއްޔެގެ ހުކުރު ނަމާދަށް ފަހު މިސްކިތުން ފައިބަނީ. --ފޮޓޯ:އޭއެފްޕީ\nޕާކިސްތާނުން މިހާތަނަށް ވަނީ 1،408 މީހުން ކޮރޯނާވައިރަހަށް ޕޮޒިޓިވްވެފަ އެވެ. އަދި 11 މީހުން ވަނީ މަރުވެފަ އެވެ. އެކަމަކު ޓެސްޓްކުރުމުގައި ދިމާވާ ދަތިތަކުގެ ސަބަބުން ޕާކިސްތާނުގައި ބަލި އޮތް ހަގީގީ މިންވަރު ސާފެއް ނުވެ އެވެ.\nޕާކިސްތާނުގެ މިސްކިތްތައް ބަންދުކޮށް ގައުމު ލޮކްޑައުން ކުރުމަށް ބޮޑު ވަޒީރު އިމްރާން ޚާން ގެންދަވަނީ ދެކޮޅު ހައްދަވަމުންނެވެ. އޭނާ ވިދާޅުވެފައި ވަނީ އެކަމުގެ އިގްތިސާދީ ގެއްލުން މާބޮޑުވާނެ ކަމަށެވެ.\nޕާކިސްތާނުގައި ހުކުރު ނަމާދު ކެންސަލް ކުރަން އެންގީ ދެކުނުގެ ސިންދު ޕްރޮވިންސްގައި އެކަންޏެވެ.\nއިސްލާމްއާބާދުގެ މިސްކިތަކަށް އިއްޔެ ދިޔަ މީހުން މިސްކިތަށް ވަނުމުގެ ކުރިން އަތުގައި ސެނިޓައިޒާ އުނގުޅަނީ. -ފޮޓޯ:އޭއެފްޕީ\nއަފްޣާނިސްތާނުގެ ވެރިރަށް ކާބުލްގެ މިސްކިތްތަކަށް ވެސް އިއްޔެގެ ހުކުރުގެ ޖަމާއަތަށް ގިނަ ބަޔަކު ހާޒިރުވި އެވެ.\n"ކޮރޯނާވައިރަހާއި އެނޫން ވެސް މުސީބާތްތަކުން މުސްލިމުން ސަލާމަތް ކުރައްވާނީ މާތްﷲ،" ކާބުލްގެ މިސްކިތެއްގައި ޚުތުބާ ދެމުން އިމާމަކު ބުންޏެވެ.\nކޮރޯނާވައިރަސް ހުއްޓުވަން އަޅާ ރައްކާތެރިކަމުގެ ފިޔަވަޅެއްގެ ގޮތުން މުސްލިމް ގިނަ ގައުމުތަކުގައި ވަނީ އިސްލާމީ ޝަރީއާ އެއްގޮތަށް މިސްކިތްތަކުގައި ޖަމާއަތުގައި ނަމާދު ކުރުން މެދު ކަނޑާލައިފަ އެވެ. އޭގެ ތެރޭގައި ސައުދީ އަރަބިއާގެ މިސްކިތްތަކާއި މާތްވެގެންވާ ދެ ހަރަމް ހިމެނެ އެވެ.


Male'-Hulhumale bahu gai gaidhurukameh neiy! | Mihaaru\nޚަބަރު / ބަހުގެ ޚިދުމަތް\nމާލެ-ހުޅުމާލެ ބަހުގައި ގައިދުރުކަމެއް ނެތް!\nއެމްޕީއެލްގެ ބަހެއްގައި މީހުން ދަތުރުކުރަނީ: އެމްޕީއެލުން ބުނަނީ އާންމުން ވެސް ސަމާލުކަން ދޭން ޖެހޭނެ ކަމަށް\nމާލެ އާއި ހުޅުމާލެއާ ދެމެދު މޯލްޑިވްސް ޕޯޓްސް ލިމިޓެޑް (އެމްޕީއެލް) އިން ދުއްވާ ބަސްތަކުގައި ގައިދުރުކަން ނުބަހައްޓާ ކަމުގެ ޝަކުވާ ބަހުގައި ދަތުރުކުރާ އާންމުން ކުރަން ފަށައިފި އެވެ.\nއާންމު ގޮތެއްގައި މާލެ އާއި ހުޅުމާލެއާ ދެމެދު ދެ ބުރި ބަސް ދަތުރުކުރި ނަމަވެސް މި ފަހުން ހުޅުވާލި ދެވަނަ ރޫޓް ކަމަށް ވާ ކާނިވާ ސަރަހައްދުން ހުޅުމާލެއަށް ދަތުރުކުރަން ބޭނުންކުރަނީ އާދައިގެ ބަސްތަކެވެ.\nމިހާރު އާ ވާހަކަ ދެއްކި މީހަކު ކިޔާދިން ގޮތުގައި މި މައްސަލަ އާންމުކޮށް ދިމާވަނީ ކާނިވާ ސަރަހައްދުން ދަތުރުކުރާ ކުޑަ ބަހުގަ އެވެ.\n"ދާން ޖެހޭ ތަނުގެ ގޮތުން މި ބަހަށް މި އަރަނީ. މީގަ ޖާގަ އޮއްވާ އައިސް ކައިރީގައި އިށީނަސް [ދުއްވަ ތިބޭ މީހުން] ނުބުނޭ އެއްޗެކޭ. ދެން ކޮންމެ ކޮންމެ މީހަކަށް ނުކެރޭނެ ދޯ ނީށީންނާށޭ ބުނާކަށް ވެސް،" އާންމުކޮށް ހުޅުމާލެ އާއި މާލެއާ ދެމެދު ބަހުގައި ދަތުރުކުރާ އަންހެނަކު، ނަން ނުޖަހަން އެދެމުން، ބުންޏެވެ.\n"ހަމަ ސްޓިކާއެއް [ގައިދުރުކަން ބަހައްޓަން ޖެހޭކަން އަންގައިދޭ] ޖަހާލިޔަސް އެކަމެއް ނުވާނެ."\nމި މައްސަލައިގެ ޝަކުވާ ކުރި އެހެން މީހަކު ބުނި ގޮތުގައި ޖާގަ ނެތް ވަރަށް ބަހަށް މީހުން ވެސް އަރުވަ އެވެ. އެ ބަސް ދެ ތަނަކަށް ހުއްޓާއިރު ދެ ތަނުން ވެސް ބަސް ފުރެންދެން މީހުން އަރުވާ ކަމަށް އޭނާ ބުންޏެވެ.\n"މީގެ ކުރިން ވެސް ފުރުނީމަ ބުނޭ ފުރިފައޭ، ނޭރޭނެއޭ. ދެން މިހާރު ވަކި އުސޫލެއް [އެޗުޕީއޭގެ] އޮވާ އެހެން ނުވާންވީ ކީއްވެ؟" އޭނާ ސުވާލުކުރި އެވެ.\nއެމްޕީއެލްގެ ބަހެއްގައި ގައިދުރުކަމެއް ނެތި މީހުން އިށީދެގެން\nއެކަމަކު އެމްޕީއެލުން ބުނީ ބަސް ދަތުރުތައް ކުރިއަށް ގެންދެވޭތޯ ބަލަނީ ވީހާވެސް ގަވާއިދާ އެއްގޮތަށް ކަމަށެވެ. ނަމަވެސް އެކަމުގައި ދިމާވާ ދަތިތަކެއް އެބަހުރި ކަމަށް އެމްޕީއެލްގެ އޮފިޝަލަކު ވިދާޅުވި އެވެ. އެހެންކަމުން ބަސް ތެރޭގައި ގައިދުރުކަން ބަހައްޓަން، ބަހަށް އަރާ މީހުން ވެސް، ސަމާލުކަން ދޭން ޖެހޭ ކަމަށް އޭނާ ވިދާޅުވި އެވެ.\n"މިސާލަކަށް ކޮންމެ ބޭފުޅަކު ވެސް ގަޑިއަކަށް ތާކަށް ދާން އަންނާނީ. ދެން އަޅުގަނޑުމެން ނޭރޭނެއޭ ކިޔާފައި ނޭރުވީމަ ދެން ނުކުންނާނީ އެހެން މައްސަލައެއް،" އޮފިޝަލް ވިދާޅުވި އެވެ.\n"ތިބޭފުޅުން ވެސް ވިސްނާ ބަސް އެކި ތަންތަނަށް ހުއްޓާ އިރު ޖާގަ ނެތޭ ކިޔާފައި ނާރުވައެއް ނުބެހެއްޓޭނެ. އަޅުގަނޑުމެންނަކަށް ނޭނގޭނެ ކާކު ފައިބާނީ ކޮން ތާކަށް ކަމެއް."\nއެމްޕީއެލުން ބުނީ މިކަމުގައި ފަރުދީ ޒިންމާ އަދާކުރުން ވެސް މުހިންމު ކަމަށެވެ. ބައެއް ފަހަރު ބަހުގައި އާންމުން ވެސް އުސޫލާ އެއްގޮތަށް އަމަލު ނުކުރާ ކަމަށް، އެ ކުންފުނިން ތުހުމަތުކުރެ އެވެ. އެގޮތުން ރަނގަޅަށް އިރުޝާދު ދިނީމާ ވެސް ހިންހަމަނުޖެހުން ފާޅުކުރާ ކަމަށް، އޮފިޝަލް ވިދާޅުވި އެވެ.\nއެމްޕީއެލުން އެހެން ބުނި ނަމަވެސް މާލެ ސަރަހައްދުގެ ލޮކްޑައުން އަށް ދިން ލުޔާ އެކު ހުޅުވާލި އިރު އާންމު ދަތުރުފަތުރުގައި ބޭނުންކުރާ ބަހާއި ފެރީތަކަށް އަރުވާ މީހުންގެ އަދަދު މަދުކޮށް ކޮންމެ ދެ މީހެއްގެ ދެމެދު ހުސް ގޮނޑިއެއް ދޫކުރަން އެޗްޕީއޭގެ އުސޫލުތަކުގައިވެ އެވެ.\nބަހުގެ ޚިދުމަތް އެމްޕީއެލް ހެލްތު ޕްރޮޓެކްޝަން އެޖެންސީ ސިނަމާލެ ބްރިޖު\nބަސްތަކށް ޚައްސަ ގަވައިދެއް ހަދާބަލަ އެހަވައިދަށް ބަހުގެ ދުއްވަން ތިބޭ މީހުން ޢަމަލު ކޮށްބަލަ\nހަހަ. މީގަވެސް ދިވެހިންނަށް މި ގޯސްވަނީ އެމްޕީއެލް. ބަލަ މިތިބަ ދިވެހިންނޭ، ތިމާގެ ފަރުދީ ޒިންމާ އަދާކޮށްބަލަ. އަދި ވީއައިޕީކޮށް އުޅެން ބޭނުންނަމަ، އަމިއްލަ ކާރުގަ އުޅުއްވާ.\nކޮވިޑު އެއީ އިދިކޮޅުމީހުންގެ މުޒާހަރާތެރެއަށް ވަންނަން ރެޑީކޮށްފަ ތިބޭ އެއްޗެއް. ޢެ ނޫޅޭނެ އެހެންތާކު\nއެ މް ޕީ.އެލް ޖޫރިމަނާކުރަން ނުކެރެނީ އެޗް ޕީ އޭއަށް އެބަސްތަކުގައި ނިކަން ގެތަކުގައި ތިހިއްޕާކަހަލަ އިއުލާނެއްނަމަވެސް ހިއްޕަބަލަ. ކޮބާ އެންޓިކޮރަޕްޝަން ކޮމިޝަން މިވެސް ކޮރަޕްޝަނެކޭ ވަކިބަޔަކަށް ފައިދާހޯދައިދެނިއްޔޭ. އަދުލުއިންސާފު ހަ މަ ހަ މަ ވު މަކީ މީބާ؟\nމިގައުމުހަމަމަގަށް އަޅުވަން އައި މީހުން މިއުޅެނީ އަބަދުވެސް މުއައްސަސާތަކުގެ ކޯޅުމުގަ\n2 ދަތުރު ދޭތެރެ ވަރަށް ދުރު!\nކިހިނެއްވެގެން އުޅޭ ބައެއް؟!! ތިމާމެންގެ ބޮޑާކަމާއި ޒާތްކޮޅު ބޮޑުވެގެންގޮސް ޕަބްލިކް ޓްރާންސްޕޯޓް ތަކުގައިވެސް ތިމާމެނަށް ޙާއްސަ ބަސްތަކެއް ހުންނާންޖެހޭނެ ކަމަށް ދައުވާ ކުރާންޖެހޭ ހިސާބަށް ކަންތައް ގެންދިއުމަކީ ވަރަށް ދަށުދަރަޖައިގެ ކަމެއް. # ތިޔަ ބުނާ ބޮޑެތި ބަސްތައް5މިނެޓުން ހުސް ދަތުރުތައް އަޅާތަން އަހަރުމެނަށް ފެނޭ. މިއީ ދުނިޔޭގެ އެއްވެސް ތަނެއްގައި މިކަން ކުރާގޮތެއްނޫން. ދަތުރު ކުރާ މީހުންގެ ނިސްބަތަށާއި ޕީކް ގަނޑިތައް ނޫންވަގުތު ދަތުރު މަދުކުރާންޖެހޭ.\nމީނަ ވެއްޖެއެއްނުން ރާއްޖޭގެ ރައީސަކަށް ހަދަން. މިފެންވަރުގެ މީހަކު ރައީސަކަށް ހެދީ މާ ދެން ނުޖެހޭނެ ތިކިޔާ ފާޑުފާޑުގެ ކޮންސަލްޓެންޓުން ހަ މަޖައްސާކަށް. ބަޖެޓަށްވެސް ލުއިވާނެ. ދުނިޔޭގައިވެސް މިވަރު މީހުން ނުތިބޭނެ. މިޢި ހުރިހާ ރޮނގަކުންވެސް ޕީއެޗްޑީގެ ބޭފުޅެއް.\nމިވާހަކަ މިގޮތަށް "މިހާރު" ދެއްކެވި އެމްޕީއެލް އޮފިސަލު މިދައްކަވާފައި ވަނީ ވަރައް ޒިންމާދާރުކަން ކުޑަ ވާހަކަ ތަކެއް، ކޮވިޑްްްްްް19 ގެ ނުރަކަލާ ގުޅިގެން އެއްވެސް ގައުމަކުން ޕަބްލިކް ސާވިރވިސް ދޭފަރާތްތަކުން މިފަދަ ވާހަކަ އެއް މިގޮތަށް ދަކާފައެއްނެތް، އެހެން ވަގުތުން މީނައަށް ފިޔަވަޅުމަފެނޭ އަދި މިފަދަ ނިޔުސް ބްރީފިން ދޭނުޖެހޭފަދަ މަގާމަކަ ޑިމޯޓް ކިރުމަށް ފެނޭ! ަ ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ\nކޮވިޑްްްްްް19 ގެ ނުރައްކަލުގައި ޕަބްލިކް ޓްރާންސްޕޯޓް ހުއްޓާލަން ފެނޭ.\nމި ލިޔުމާ ގުޅިގެން ކޮށްފަހުރި ކޮމެންޓްތަކުން އެނގެނީ ކޮވިޑަށްވުރެ ނުރައްކާތެރި ވައިރަހެއް މިގައުމަށް ޖެހިފައިވާކަމެވެ. މިބަލިޖެހެނީ ޚާއްސަ ބަޔަކަށެވެ. ބަހުގައި ދަތުރު ކުރާމީހުން ގެ ތެރޭ ގައި ދުރުކަން ބެހެއްޓޭނީ އިތުރު ޚަރަދެއް ކޮށްގެންނެވެ. އެއީ ބަސް ދަތުރު އިތުރުކޮށްގެންނެވެ.\nސަތޭކަ ސާޅީސް މިލިޔަނަށް ވުރެން ބޮޑު ހޭދައެއްކޮށްގެން މާލޭމީހުނަށް ނުހަނު ކުޑަ އަގެއްގައި ހުޅުމާލެއިން މާލެއަށް ދަތުރު ކުރަން ލަންޑަނާއި މޮސްކީ ފަދަ އެންމެ ތަރައްޤީ ޤައުމު ތަކުގައިވެސް ދުއްވާފަދަ ޔޫރޯ ބަސް ދުއްވާއިރުވެސް މާލޭ މީހާއަށް ކަމުނުގޮސްގެން މިބުނަނީ "ދެވަނަ ރޫޓް ކަމަށް ވާ ކާނިވާ ސަރަހައްދުން ހުޅުމާލެއަށް ދަތުރުކުރަން ބޭނުންކުރަނީ އާދައިގެ ބަސްތަކެއް" ކަމަށް!! މީހަކު އަޖާއިބު ނުވާނެތޯ؟ މިއީ ބޮޑާކަމުގެ ތަންކޮޅެއް ބޮޑުވަރު ނޫންތޯ.\nކަލޯ، މިތާ މީހުންނަށް އެއްވެސް އެޗެއްކަމަކު ނުދާނެ.\nއެޗްޕީއޭއަށް ފެންނާނީ ސިޔާސީ މީހުން ސައިކަލް ބުރު ޖަހާތަން. ސަރުކާރުގެ އޮފީސް ތަކުން އަމަލުކުރާ ގޮތެއް ނުފެނޭ.


SunOnline: Madagascar ge raees avahaara kohlan ulhunu bayaku hayyarukoffi\nމަޑަގަސްކަރައިގެ ރައީސް އަވަހާރަކޮށްލަން އުޅުނު ބަޔަކު ހައްޔަރުކޮށްފި\nޢަބްދުﷲ މާއިން މުޙައްމަދު 22 Jul 2021, 21:23\nމަޑަގަސްކަރައިގެ ރައީސް އެންޑްރީ ރަޖޮއެލިނާ\nބަޣާވާތަކަށްފަހު މަޑަގަސްކަރައިގެ ރައީސް އެންޑްރީ ރަޖޮއެލިނާ އަވަހާރަ ކޮށްލަން ރާވަމުންދިޔަ ހަ މީހަކު އެގައުމުގެ ފުލުހުން ހައްޔަރުކޮށްފިއެވެ.\nމިދިޔަ އަންގާރަ ދުވަހު މަޑަގަސްކަރައިގެ ރައީސް އަވަހާރަކޮށްލަން ރާވަނިކޮށް މި މީހުން ހައްޔަރުކޮށްފައިވަނީ އެ ގައުމުގެ ފުލުހުން ހިންގި ހާއްސަ އޮޕަރޭޝަނެއްގައެވެ. އެގޮތުން މި އޮޕަރޭޝަނުގައި ހައްޔަރުކޮށްފައިވަނީ އެގައުމަށް ނިސްބަތްވާ ފަސް މީހަކާއި ބިދޭސީއެކެވެ.\n"ފުލުހުންނަށް މި މައުލޫމާތު ލިބުނުތާ ދުވަސްކޮޅެއް ވެއްޖެ. އެކަމަކު އަދިކިރިޔާ އެމީހުން ހައްޔަރުކުރާނެ ފުރުސަތެއް މި ލިބުނީ،" މަޑަގަސްކަަރައިގެ ސަލާމަތާބެހޭ ވަޒީރު ވިދާޅުވިއެވެ.\nއެ ގައުމުން ބުނީ މި މައްސަލަ މުހިންމު މައްސަލައެއްގެ ގޮތުގައި ތަހުގީގު ކުރަމުން އަންނަކަމަށެވެ.\nއެގޮތުން މިހާތަނަށް ތަހުގީގަށް މައުލޫމާތު ލިބިފައިވާ ގޮތުގައި މި ހަމަލާގައި އަވަހާރަކޮށްލަން ރާވައިފައިވާ މީހުންގެ ތެރޭ ރައީސް އެންޑްރީގެ އިތުރުން ސަރުކާރުގެ އެހެނިހެން ބައެއް އިސްވެރިންވެސް ހިމެނެއެވެ.\n"އަޅުގަނޑުމެންގެ އަތުގައި މިހާރު ހެއްކަށް ބަަލާއިރު، ހައްޔަރު ކޮށްފައިވާ މީހުންވަނީ ސަރުކާރުގެ ވެރިޔާގެ އިތުރުން އެހެނިހެން އިސްވެރިންވެސް އަވަހާރަކޮށްލުމަށް ރާވާފަ،" މަޑަގަސްކަރައިގެ އެޓާނީ ޖެނެރަލް ބާތައިން ރަޒަފިއަރިވޮނީ ވިދާޅުވިއެވެ.\nމަޑަގަސްކަރައިގެ މިހާރުގެ ރައީސް އެންޑްރީ ދެވަނަ ފަހަރަށް ވެރިކަމާއި ހަވާލުވެވަޑައިގެންނެވީ 2019 ވަނަ އަހަރުގެ ތެރޭއެވެ. އެގޮތުން އޭނާ ވެރިކަން ހޯއްދެވީ ވާދަވެރި އިންތިހާބަކުން އިދިކޮޅު ކެންޑިޑޭޓް މާކް ރަވަލަމޮނަނާގެ މައްޗަށް ކުރިހޯއްދަވައިގެންނެވެ.\nމަޑަގަސްކަރައަކީ 1960 ގެ ކުރީގައި ފަރަންސޭސީ ވިލާތުގެ ބާރުގެ ދަށުގައި އޮތް ގައުމެކެވެ. އޭގެފަހުން 1960 ވަނަ އަހަރު މިނިވަންވި ފަހުން އެކި ފަހަރު މަތިން ބަޣާވާތްކޮށް ސަރުކާރު ބަދަލުކުރަން އެ ގައުމުގައި މަސައްކަތްކޮށްފައިވެއެވެ.\nމަޑަގަސްކަރައިގެ ރައީސް އަވަހާރަކޮށްލަން މަސައްކަތްކޮށްފި


އަހުމަދު ހަމީދު އާދަމް 03 މެއި 2021\nފިޔަވަޅުތައް އިއުލާނު ކުރަން ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބޭއްވި ނޫސްވެރިންގެ ބައްދަލްވުމުގައި ބުދަ ދުވަހުން ފެށިގެން ގިނަ ފިޔަވަޅުތަކެއް އެޅުމަށް ނިންމާފައިވާކަން ވަނީ އިއުލާނު ކޮށްފައެވެ. ޖުމްލަ 8 ފިޔަވަޅެއް އެޅުމަށް ވަނީ ނިންމާފައެވެ. އޭގެ ތެރޭގައި ވެހިކަލް މަނާ ވަގުތު ކަނޑައެޅުމާއި ސުކޫލުތައް ބަންދުކޮށް އޮންލައިންކޮށް ކިޔަވައިދޭން ނިންމުން ހިމެނެއެވެ. އަދި ޕާކުތަކާއި ކަސްރަތު ކުރާ ތަންތަން ބަންދު ކުރުމާއި މިސްކިތުގައި ތިބޭއިރު މާސްކު އަޅަން މަޖުބޫރުކޮށްފައިވެއެވެ.\nއަދި ކޮވިޑް-19 ގެ ވެކްސިން ފުރިހަމަ ކުރުމުން ލިބޭ ލުއި ނުދޭންވެސް ވަނީ ނިންމާފައެވެ. ކޮވިޑް-19 އިން ދިފާއުވުމަށް ދެ ޑޯޒް ވެކްސިް ޖަހަން ޖެހެއެވެ. ރާއްޖޭގައި މިހާރު ދެ ޑޯޒް ޖަހާފައިވާ މީހުންގެ މީހުންގެ އަދަދު ލައްކައަށްވުރެ ގިނަ އެވެ. ވެކްސިން ފުރިހަމަ ކޮށް 14 ދުވަސް ހަމަވުމުން ކަރަންޓީން ނުވެ ރަށްރަށަށް ދެވޭނެ އުސޫލެއް އެޗްޕީއޭއިން އޮތީ އިއުލާނުކޮށްފައެވެ.\nއޭޕްރީލް 26 - 328 ކޭސްއޭޕްރީލް 27 - 386 ކޭސްއޭޕްރީލް 28 - 464 ކޭސްއޭޕްރީލް 29 - 318 ކޭސްއޭޕްރީލް 30 - 465 ކޭސްމެއި 1 - 402 ކޭސްމެއި2- 508 ކޭސް\nމާފުށި - 350 ކޭސްނައިފަރު - 272 ކޭސްމާންދޫ - 253 ކޭސްމަތިވެރި - 218 ކޭސްއޭދަފުށި - 146 ކޭސްހިންމަފުށި - 104 ކޭސްވޭމަންޑޫ - 74 ކޭސްއުކުޅަސް - 73 ކޭސްގުޅި - 44 ކޭސްމާމިގިލި - 38 ކޭސް\nއަރުޝީފަށް ނެގީ 03/05/2021 23:03\nއެންމެފަހުން އަޕްޑޭޓްކުރީ 03/05/2021 23:03\nފާތިމަތު ޔަމާނީ3މިނެޓު ކުރިން\nހަސަން އަލީ 20 މިނެޓު ކުރިން


Anna Aharuge Inthihaabugai FAM Ge Raees Kamah Shaugeh Neh - Ali Waheed - Vaguthu\nއަންނަ އަހަރުގެ އިންތިހާބުަގައި އެފްއޭމެންގެ ރައީސް ކަމަށް ޝައުގެއް ނެތް - އަލީ ވަހީދު\nއަންނަ އަހަރަކީ އެފްއޭއެމުގެ އިންތިޚާބު އޮންނަ އަހަރު ކަމުގައިވީ ނަމަވެސް އެފްއޭއެމްގެ ރައީސް ކަމަށް އޭނާގެ ޝައުގުވެރިކަން ނެތް ކަމަށް ޓުއަރިޒަމް މިނިސްޓަރ ޢަލީ ވަހީދު ވިދާޅުވެއްޖެ އެވެ.\nއެފްއޭމްގެ ފުޓްބޯޅަ ޓީމު ކޮމިޓީގެ ޗެއާމަން ކަމުގައިވެސް ހުރި އަލީ ވަހީދު ވިދާޅުވެފައި ވަނީ އޭނާ ގައުމީ ފުޓްބޯޅަ ޓީމުގެ ކޮމިޓީއާ ހަވާލުވީ ފުޓްބޯޅަ އަށް އޮތް ލޯތްބެއްގެ ބޮޑުކަމުން ކަމަށެވެ. އަދި މި މަސްއޫލިއްޔަތާއި ހަވާލުވީ ރައީސް އިބްރާހީމް މުހައްމަދު ސާލިހްގެ ހުއްދައާއެކުގައި ކަމަށާއި، މިކަމުގެ ސަބަބުން އޭނާގެ ރަސްމީ މަސައްކަތަށް އެއްވެސް ކަހަލަ ބުރޫއެއް ނާރާނެ ކަމަށްވެސް ބުނެފައިވެއެވެ.\nމި މަގާމާއި ހަވާލުވީ ގޮންޖެހުން ބޮޑު މަސައްކަތެއްކަން އެނގިހުރެ ކަމަށާއި އެއީ ފުޓްބޯޅަ ކުރިއަރުވާ އެހީތެރިވާން ލިބުނު ފުރުސަތު ދޫކޮށްލަން ބޭނުންނުވާތީ ކަމުގައި އޭނާ ވިދާޅުވެފައިވެއެވެ. އަދި ފުޓްބޯޅަ ތަރައްގީކޮށް ދިގު މުއްދަތުގެ ޕްލޭން އެކުލަވާލައި އަންނަ އަހަރުގެ ޖެނުއަރީ މަހުގެ މެދުތެތޭގައި އާއްމު ކުރާނެ ކަންވެސް އޭނާ ހާމަކޮށްފައިވެއެވެ.\nހަމަ އެޔާއެކު ރާއްޖޭގެ ފުޓްބޯޅައިގެ ހާލަތު ރަނގަޅުކޮށް އެހެން ހަރުފަތަކަށް ގެންދިޔުމަށްޓަކައި އެފްއޭއެމުގެ ރައީސް ބައްސާމް އަދީލް ޖަލީލްއާއި ޔޫތު މިނިސްޓަރު އަޙުމަދު މަހްލޫފްގެ އެހީތެރިކަމާއި އެއްބާރުލުން ވަރަށް ބޮޑަށް ލިބެމުން އަންނަކަން އަލީ ވަހީދު ފާހަގަކުރެއްވިއެވެ.\nމިގޮތުން ދާދި ފަހުން އަލީ ވަހީދު ވަނީ ފުޓްބޯޅަ ކުރި އެރުވުމަށްޓަކައި ކުރެވިދާނޭ ކަންތައްތައް މަޝްވަރާކުރުމުގެ ގޮތުން ކްލަބް ތަކުގެ ކޯޗުންނާއި އަދި ނޫސްވެރިންނާއި އެކު ބައްދަލު ކުރައްވާފައެވެ. މިހާރުގެ ޓުއަރިޒަމް މިނިސްޓަރ އަލީ ވަހީދަކީ ކުރީގައި ނިއުރޭޑިއަންޓްގެ ޗެއާމަން ކަމާއި ޤައުމީ ޓީމުގެ މެނޭޖަރުކަން ވެސް ކޮށްފައިވާ ބޭފުޅެކެވެ.\nވަހީދު ވިދާޅުވީ އަންނަ އަހަރަކީ އެފްއޭއެމްގެ އިންތިހާބު އޮންނަ އަހަރު ނަމަވެސް އޭނާ ބެލުމުގެ ދަށުން ހިނގާ އެއްވެސް ހަރަކާތަކީ އެއްވެސް ފަރާތެއް އިންތިހާބު ކާމިޔާބު ކުރުމަށް އަދި އެކަމަށް ހުރަސް އެޅިގެންދާނެ ހަރަކާތަކަށް ނުވާނެ ކަމަށެވެ.\nއަންނަ އަހަރު އެފްއޭއެމްގެ ބަޖެޓުގައި ކާނެ މާގިނަ އެއްޗެއް ނެތީމާ ތިހެންވެދާނެ!\nއޮކްޓޯބަރ 23, 2019 07:58\nއޮކްޓޯބަރ 23, 2019 08:18\nތިޔަހެން ބުނެފިއްޔާ ތިޔަކަމަށް އެއްމެފުރަތަމަ ކުރިމަތިލާނީވެސް ތިކަލޭގެ. އެހެން އެބުނީވެސް ތިޔަކަުގެ ދަހިވެތިކަން އޮތްލެއް ބޮޑުކަމުން. ބުނާނެ ތިމަންނަ ބޭނުންވެގެނެއް ނޫނޭ. ވަރަށް ގިނަ ބައެއްގެ އެދުމުގެ މަތިންނޭ.\nއޮކްޓޯބަރ 23, 2019 08:51\nވަގެއް ތެ ދެއް ނަހަ ދާނެ.\nއޮކްޓޯބަރ 23, 2019 10:10\nއޮކްޓޯބަރ 24, 2019 12:51\nފުޓުބޯޅައަށް ލޯބި ނިއު ހަލާކު ކޮއްފަ ދެން ގައުމީޓީމު ހަލާކުކުރަން ތިއުޅެނީ\nއޮކްޓޯބަރ 25, 2019 06:05\nޝައްކެއް ނެތްވަރަށް ޔަގީންވެޖެ ވާދަކުރާނެކަމަށް.


Hotel Asia: Hospitality dhaairaain hurihaa ufehdhumeh | Mihaaru\nހޮޓެލް އޭޝިއާގެ ސްޓޯލެއް-- ފޮޓޯ: ނިޝާން އަލީ/މިހާރު\nހޮޓެލް އޭޝިއާ: ހޮސްޕިޓަލިޓީ ދާއިރާގެ ހުރިހާ އުފެއްދުމެއް\n08 އޮކްޓޯބަރ 2019 - 12:29\nރާއްޖޭގައި އެންމެ މަތީ ފެންވަރުގެ ރިސޯޓްތަކާއި ރެސްޓޯރެންޓުތަކާއި ގެސްޓް ހައުސްތައްމަދެއް ނޫނެވެ. ވާދަވެރި މި މާކެޓުގައި އަބަދުވެސް ޖެހިފައި އޮންނަނީ އެކި ވައްތަރުގެ، އެކި ފެންވަރުގެ ސާމާނު ހޯދުމަށެވެ. އިއްޔެ ދަރުބާރުގޭގައި ހުޅުވި ހޮޓެލް އޭޝިއާ އެގްޒަބިޝަނުން ފެންނަނީ އެ މަންޒަރެވެ.\nހޮޓެލް އޭޝިއާ އެގްޒަބިޝަން ރާއްޖޭގައި ބާއްވަމުން އަންނަތާ 15 އަހަރު ވެއްޖެ އެވެ. އެއިން ކޮންމެ އަހަރަކު ވެސް ހޮސްޕިޓާލިޓީ ދާއިރާއަށް ހާއްސަ އެންމެ ފަހުގެ ޓެކްނޮލޮޖީތަކާއި އެންމެ ފަހުގެ އުފެއްދުންތަކާ އެކު ބައިނަލަގްވާމީ ކުންފުނިތައް އާދެ އެވެ. އޭގެ ތެރޭގައި ބޭސްވެރިކަމުން ފެށިގެން ސްޕާތަކާއި ބަދިގެ އާއި ކޮޓަރިތަކަށް ބޭނުންވާ އުފެއްދުންތައް ވެސް ހިމެނެ އެވެ.\nމި އަހަރުގެ އެގްޒަބިޝަންގައި ބައިވެރިވި 155 ކުންފުންޏަކީ ރެކޯޑް އަދަދެކެވެ. ދަރުބާރުގެ ފުރިފައި ވަނީ އެކި ސްޓޯލްތަކުންނެވެ. އެހެންކަމުން އެގްޒަބިޝަނަށް ވަނުމަށް ފަހު އެއްވެސް މީހަކު ހުސް އަތާ ނުކުންނާކަށް ނުޖެހޭނެ އެވެ.\nއެގްޒަބިޝަންގެ ބައެއް ސްޓޯލްތަކަށް ބަލައިލުން ރަނގަޅުވާނެ އެވެ.\nއަމާގީ އެކްސްޕޯޓްގެ ސީފުޑް ތައްޔާރުކުރަނީ--. ފޮޓޯ:ނިޝާން އަލީ/މިހާރު\nދިވެހިންނާއި ރާއްޖެ އަންނަ ޓޫރިސްޓުންނަކީ ވެސް ސީފުޑަށް ލޯބި ކުރާ ބައެކެވެ. ބައެއް ބާވަތްތަކުގެ ސީފުޑް ރާއްޖެއިން ލިބުނު ނަމަވެސް ގިނަ ބާވަތްތައް ޖެހެނީ އިމްޕޯޓްކުރާށެވެ. އަމާގީ އެކްސްޕޯޓް އަކީ ރާއްޖެ އަށް ސީފުޑް އެތެރެކުރާ ބައެކެވެ.\nސްރީ ލަންކާގެ މި ކުންފުނިން އަންނަނީ އަމާގީ މޯލްޑިވްސްގެ ނަމުގައި ރާއްޖޭގައި ވެސް ކުންފުންޏެއް ހިންގަމުންނެވެ. އެކި ގައުމުތަކަށް ސީފުޑް އެކްސްޕޯޓް ކުރާތާ 20 އަހަރު ވެފައިވާ ކުންފުނިން އިއްޔެ އެކަނި ވެސް ގިނަ އަދަދެއްގެ ކަސްޓަމަރުންނާ ބައްދަލުކުރި އެވެ. އެ ކުންފުނިން ވިއްކާ ސީފުޑްގެ ރަހަ ބެލުމަށް ފަހު ހުރިހާ ކަސްޓަމަރުން ވެސް ހިތްހަމަޖެހުނު ކަމަށް، އަމާގީގެ ވެރިޔަކު ބުންޏެވެ.\nއަމާގީ އެކްސްޕޯޓްގެ އެންމެ ގިނަ ކްލައެންޓުން ތިބެނީ ރާއްޖޭގަ އެވެ. އަދި މި އަހަރުގެ ހޮޓެލް އޭޝިއާ އަކީ ކްލައެންޓުން އިތުރު ކުރުމަށް ލިބުނު ފުރުސަތެއް ކަމަށް ވެސް އޭނާ ބުންޏެވެ.\nސިންގަޕޫރުގެ ޓީޑަބްލިއުޖީ ޓީން 800 އަށް ވުރެ ގިނަ ރަހަތައް އެކުލެވޭ ސައިފަތް އުފައްދަ އެވެ. އެކަމަކު މިއީ އެ ރަހަތައް ރާއްޖޭގައި ދައްކާލި ފުރަތަމަ ފަހަރެވެ.\nޓީޑަބްލިއުޖީން ބުނީ ރާއްޖޭގައި އާންމުކޮށް އެއް ރަހައެއް ދޭ ސައިފަތް ބޭނުކުރަނީ ތަފާތު ރަހަތަކުގެ ސައިފަތް ލިބެން ނެތުމުން ކަމަށެވެ. މިކަން ބަދަލުކުރުމަކީ އެ ކުންފުނީގެ އަމާޒެއް ކަމަށް އޮފިޝަލު ބުންޏެވެ. ޓީޑަބްލިއުޓީ ސައިފަތް ބެސްޓް ބައި މޯލްޑިވްސް (ބީބީއެމް) އިން ލިބެން އެބަ ހުއްޓެވެ.\nކެފޭ ވަންޔާނޯގެ ކޮފީގެ ރަހަ ދައްކާލަނީ --. ފޮޓޯ:ނިޝާން އަލީ/މިހާރު\nކޮފީ އުފައްދާ އިޓަލީގެ އެންމެ ދުވަސް ވީ ކުންފުނި ކަމަށް ވާ ކެފޭ ވަންޔާނޯގެ ކޮފީގެ ފެންވަރު ވެސް މި އަހަރުގެ ހޮޓެލް އޭޝިއާ އެގްޒަބިޝަނުގައި ވަނީ ދައްކާލައިފަ އެވެ. އެތަނަށް ޒިޔާރަތް ކުރާ ކޮންމެ މީހަކަށް ވެސް ކޮފީގެ ރަހަ ބަލައިލެވެ އެވެ. ދިވެހިންގެ ތެރޭގައި ކޮފީގެ އާދަ ބޮޑު އިރު، ތަފާތު ރަހައެއް ޓެސްޓްކޮށްލުމުގެ ފުރުސަތު އޮތް ކަމަށް، ވަންޔާނޯ އިން ބުނެ އެވެ.\nކެފޭ ވަންޔާނޯގެ އުފެއްދުންތައް ވެސް ރާއްޖޭގައި ޑިސްޓްރިބިއުޓްކުރަނީ ބީބީއެމް އިންނެވެ.\nމި އަހަރުގެ އެގްޒަބިޝަނުގައި ރާއްޖެއަށް މުޅިން އާ އުފެއްދުމެއް ތައާރަފްކުރި އެއް ކުންފުންޏަކީ ޔޫރަޕުގެ އަރިޒްޓާ އެވެ. ބީބީއެމްއާ ގުޅިގެން އަރިޒްޓާއިން މިއަހަރު ރާއްޖެއަށް ތައާރަފްކުރީ ފްރޯޒެން ބޭކަރީ (ގަނޑުކޮށްފައި ހުންނަ ފޮނި ކާއެއްޗެހި) އެވެ.\nމިއީ ދުނިޔޭގެ ތަފާތު ބޭކަރީތަކުން އުފައްދާ އެއްޗެހި އެކި ގައުމުތަކަށް ތާޒާ ކަންމަތީގައި ފޯރުކޮށްދޭ ކުންފުންޏެކެވެ. މި ކުންފުނިން "ހީސްޓެން" އާއި "ކޫޕް ޑި ޕާޓްސް" އާއި "މެޓް މަންކް" އަދި "އޯޓިސް ސްޕަންކްމެޔާ" ފަދަ ބޭކަރީތަކުން އުފައްދާ އެއްޗެހި ފޯރުކޮށްދެ އެވެ. ގަނޑުކުރުމުގެ ޓެކްނޮލޮޖީގެ ތެރެއިން ތާޒާ ކަންމަތީ ފޯރުކޮށްދޭ މި ކާއެއްޗެހި ވެސް ރާއްޖޭގައި ލިބޭނީ ބީބީއެމް މެދުވެރިކޮށެވެ.\nޔުނިވާސަލް ފުޑް ސޮލިއުޝަންސް (ޔޫއެފްއެސް)\nޔޫއެފްއެސްގެ ސްޓޭންޑު: ކެއްކުމަށް ބޭނުންވާ ތަފާތު ބާވަތްތައް ލިބޭނެ --. ފޮޓޯ:ނިޝާން އަލީ/މިހާރު\nޔުނިވާސަލް ފުޑް ސޮލިއުޝަންގެ އުފެއްދުންތައް ރާއްޖޭގައި މަސައްކަތް ކުރާ ކައްކާއިންނަށް ވަރަށް ބޭނުންތެރި އެވެ. މިއީ ކައްކާއިންނަށް ބޭނުންވާ ހުރިހާ އެެއްޗެއް ފޯރުކޮށްދޭ ކުންފުންޏެކެވެ.\nދުބާއިގެ މި ކުންފުނިން ފޯރުކޮށްދޭ ތަފާތު އެއްޗެހި ވަނީ އެގްޒަބިޝަންގައި ދައްކާލައިފަ އެވެ. ޔޫއެފްއެސް އިން ބުނި ގޮތުގައި ކައްކާއިން ލައްވާ އެ އެއްޗެހީގެ އަޖުމަބަލައިލެވޭނެ އެވެ. އެހެންކަމުން އެތަނުގެ ސްޓޯލަށް ޒިޔާރަތްކޮށް، ލިބެން ހުރި ތަކެތީގެ ފެންވަރު އަންދާޒާކޮށްލުމުގެ ފުރުސަތު އޮތީ ހުޅިވިފަ އެވެ. މިއީ ވެސް ބީބީއެމުން ރާއްޖޭގައި ޑިސްޓްރިބިއުޓް ކުރާ ބާވަތްތަކެކެވެ.\nހޮޓެލް އޭޝިއާ އެގްޒަބިޝަން މާދަމާގެ ނިޔަލަށް ކުރިއަށް ދާނެ އެވެ. ހުޅުވިފައި ހުންނާނީ ހެނދުނު 10 އިން އިރުއޮއްސި ހަޔަކަށެވެ.\nއިތުރު ލިޔުންތައް ހޮޓެލް އޭޝިއާ އެގްޒިބިޝަން


މަންމާއިދަރިފުޅު | ޞިއްޙަތު | Page 7\nދުންފަތުގެ އިސްތިއުމާލް ކުރާމީހަކަށް ދަރިޔަކު ނުލިބޭނެޔޭ ބުނުން ތެދަކަށް ނުވާނެއެވެ. ނަމަވެސް މިއީ ފިރިމީހާގެ ހަށިގަނޑުގައި ފިރިހެން ހޯމޯން އުފައްދާ މިންވަރު މަދުކުރާ ސަބަބެކެވެ. އަދި މިކަމިގެ ސަބަބުން ދަރިފަނި އުފައްދާ މިންވަރުވެސް މަދުވެއެވެ. ހަމައެފަދައިން މިއީ އަނބިމީހަގެ އޯވަރީގައި ބިސް އުފެދުމުގެ ފުރުޞަތުވެސް ކުޑަ ކުރާކަމެކެވެ. ވުމާއެކު ދުންފަތުގެ އިސްތިއުމާލު ކުރުމަކީ ދަރީން ލިބުމުގު ފުރުޞަތު ކުޑަކުރާކަމެކެވެ. ދަރީން ނުލިބޭނެ ކަމެއް ނޫނެވެ.\nދަރިން ލިބުން ލަސްވިކަމުގައި ބެލެވެނީ ކައިވެނި ކޮށްގެން ދެމަފިރީން އެކީގައި އުޅެ ދޭތެރެދުރުކުރާ އެއްވެސް ވަސީލަތެއް ބޭނުން ކުރުމަކާއި ނުލައި އެއްއަހަރުވަންދެން ގަވައިދުން ރޭކުރުމާއި އެކުވެސް އަނބިމީހާ ބަލިވެ ނުއިންނަ ނަމައެވެ. ދަރިންލިބޭ އުމުރުގެ %10 މީހުންނަކީ ދަރިން ލިބުން ލަސްވުމުގެ މައްސަލަ ކުރިމަތިވާ މީހުންނެވެ. މިގެތެރެއިން %30 މައްސަލަތައް ހިއްސާކުރަނީ އަނބިމީހާއެވެ. %30ފިރިމީހާއެވެ.\nއަހަރުވަންދެން އެކަށީގެންވާވަރަށް ޖިންސީ ގުޅުން ހިންގުމާއެކުވެސް ދަރިން ނުލިބުނު ނަމަ ދަރިން ލިބުން ލަސްވާފަދަ މައްސަލައެއް ހުރިކަމަށް ޝައްކު ކުރެވިދާނެއެވެ. ނަމަވެސް ޔަގީންކަމާއެކު އެފަދަ މައްސަލައެއް ހުރިކަން ކަޑައަޅާނީ ޑޮކުޓަރެވެ. ދިރާސާތަކުން ދައްކާ ގޮތުގައި ކޮންމެ 10 ދެމަފިރީންގެ ތެރެއިން ދެމަފިރިޔަކު މިފަދަ މައްސަލަ ތަކުގެ ޝަކުވާ ކުރެއެވެ. ނަމަވެސް އޭގެ މާނައަކީ މިފަދަ ޝަކުވާ ކުރާ ކޮންމެ މީހަކީ ދަރިން ނުލިބޭނެ މީހެކެ ނޫނެވެ.\nޖުމްލަ ޞަފްޙާ7ގެ 13\nފޯލިކު އެސިޑު .... ކުޑަދަރިފުޅު އުފެދުމުގެ އުނިކަމުން ހިޔާމަތްކޮށްދޭ


16 aharah fahu Liverpool in FA Cup kaamiyaabu koffi | Mihaaru\n16 އަހަރަށްފަހު ލިވަޕޫލުން އެފްއޭ ކަޕް ކާމިޔާބުކޮށްފި\nލިވަޕޫލްގެ ކެޕްޓަން ޖޯޑަން ހެންޑަސަން އެފްއޭ ކަޕް ތަށި އުފުލާލަނީ.-- ފޮޓޯ: އޭއެފްޕީ\n15 މެއި 2022 - 00:45\nލަންޑަން (މެއި 14) - ލަނޑެއް ނުޖެހި ނިމުނު ފައިނަލުގައި ޕެނަލްޓީ ޖަހައިގެން 6-5 އިން ޗެލްސީ ބަލިކޮށް ލިވަޕޫލުން 16 އަހަރު ފަހުން އިނގިރޭސި އެފްއޭ ކަޕް ކާމިޔާބު ކޮށްފި އެވެ.\nލިވަޕޫލް ވަނީ ފެބްރުއަރީ މަހު ކަރަބާއޯ ކަޕްގެ ފައިނަލްގައި، 120 ކުޅެ ޕެނަލްޓީގައި ޗެލްސީ ބަލި ކޮށްފަ އެވެ. ޕެނަލްޓީގައި އެ މެޗު ލިވަޕޫލުން ކާމިޔާބުކުރީ 11-10 އަކުންނެވެ.\nލިވަޕޫލް މީގެ ކުރިން އެފްއޭ ކަޕް ކާމިޔާބުކުރީ 2006 ވަނަ އަހަރު އެވެ. އެފަހަރު ވެސްޓް ހޭމް ޔުނައިޓެޑާ ދެކޮޅަށް ކުޅުނު ފައިނަލް މެޗު ވެސް ކާމިޔާބުކުރީ ޕެނަލްޓީ ޖަހައިގެންނެވެ.\nLiverpool in9vana faharah League Cup kaamiyaabu koffi\nމި ސީޒަނުގެ ޗެމްޕިއަންސް ލީގު ފައިނަލުން ވެސް ލިވަޕޫލް ވަނީ ޖާގަ ހޯދައިފަ އެވެ. އަދި އިނގިރޭސި ޕްރިމިއާ ލީގުގައި ބާކީ ދެ މެޗު އޮތްއިރު އެޓީމު އޮތީ އެއްވަނައިގައި އޮތް މެންޗެސްޓާ ސިޓީ އަށް ވުރެ ތިން ޕޮއިންޓް ފަހަތުން، ޓޭބަލްގެ ދެވަނައިގަ އެވެ. ލިވަޕޫލުން އެފްއޭ ކަޕް ފައިނަލަށް އައީ ސެމީ ފައިނަލުގައި ސިޓީ ބަލިކޮށްފަ އެވެ.\nމިރޭގެ ޕެނަލްޓީ ޝޫޓްއްއުޓުގައި ޗެލްސީގެ އޮލޮންސޯ ޖެހި ފުރަތަމަ ޕެނަލްޓީ ކާމިޔާބު ކުރި ނަމަވެސް ކެޕްޓަން ސެޒާ އަޒްޕިލިކުއެޓާ ޖެހި ޕެނަލްޓީ އަމާޒުވީ ގޯލު ދަނޑިއަށެވެ. އެކަމަކު ފަހުން ރީސް ޖޭމްސް އާއި ރޮސް ބާކްލީ އަދި ޖޯޖީނިއޯ ޖެހި ޕެނަލްޓީތައް ކާމިޔާބު ކުރި އެވެ.\nލިވަޕޫލުން މިލްނާ އާއި ތިއާގޯ އަލްކަންތާރާ އާއި ރޮބާޓޯ ފިރްމީނޯ އަދި އާނޯލްޑް ޖެހި ޕެނަލްޓީތައް ކާމިޔާބު ކުރި ނަމަވެސް ފަސްވަނަ ޕެނަލްޓީ ސަޑިއޯ މާނޭ ފޮނުވާލުމުން، އޭނާއާ އެކު ސެނެގާލުގެ ގައުމީ ޓީމުގައި ކުޅޭ މެންޑީ ދިފާއު ކުރި އެވެ.\nޗެލްސީގެ ހަވަނަ ޕެނަލްޓީ ހަކީމް ޒިޔެޝް ކާމިޔާބު ކުރި އެވެ. ޖޮޓާ ވެސް ވަނީ ލިވަޕޫލްގެ ހަވަނަ ޕެނަލްޓީ ކާމިޔާބު ކޮށްފަ އެވެ. އެކަމަކު މައުންޓް ފޮނުވާލި ޕެނަލްޓީ ކީޕަރު އެލިސަން ދިފާއު ކުރުމުން، ލިވަޕޫލް މެޗު ކާމިޔާބުކުރީ އިތުރު ވަގުތުގެ ފަހު ވަގުތު ރޮބާޓްސަންގެ ބަދަލުގައި އެރުވި ކޮންސްޓަންޓީނޯސް ސިމިކާސް ފޮނުވާލި ޕެނަލްޓީ ކާމިޔާބު ކޮށްގެންނެވެ.\nCrystal Palace balikoh, Chelsea jehijehigen3vana FA Cup final ah\nމިއީ، އަށްފަހަރު އެފްއޭ ކަޕް ކާމިޔާބު ކޮށްފައިވާ ޗެލްސީން ޖެހިޖެހިގެން މުބާރާތުގެ ފައިނަލުގައި ވާދަކުރި ތިންވަނަ ފަހަރެވެ. އަދި މިރޭގެ ފައިނަލާ އެކު އެންމެ ފަހުން ކުޅުނު ހަ މުބާރާތުގެ ތެރެއިން ފަސް މުބާރާތުގެ ފައިނަލުގައި ޗެލްސީ ވަނީ ކުޅެފަ އެވެ.\nމިދިޔަ އަހަރުގެ ފައިނަލުގައި ތޯމަސް ޓުޗެލް އާއެކު ފުރަތަމަ ފައިނަލުގައި ޗެލްސީ ބަލިވީ ލެސްޓާ ސިޓީ އަތުންނެވެ. އަދި އޭގެ ކުރީ ސީޒަނުގައި ފްރޭންކް ލަމްޕާޑާ އެކު ނާކާމިޔާބުވީ ވާދަވެރި އާސެނަލް އަތުންނެވެ. އެންމެ ފަހުން ޗެލްސީ އެފްއޭ ކަޕް ކާމިޔާބު ކުރީ 2018 ވަނަ އަހަރުގެ ފައިނަލުގައި މެންޗެސްޓާ ޔުނައިޓެޑް ބަލި ކޮށްގެންނެވެ.\nސިމިކާސް (21) ލިވަޕޫލް މޮޅުވި ޕެނަލްޓީ ޖެހުމަށް ފަހު.-- ފޮޓޯ: އޭއެފްޕީ\nޗެލްސީގެ ކައި ހަވާޓްޒް އަށް އަނިޔާގެ ސަބަބުން މި މެޗް ނުކުޅެ އެވެ. އަދި ލިވަޕޫލްގެ ފަބީނިއޯ ވެސް އަނިޔާގެ ސަބަބުން މި މެޗުގައި ނުކުޅެ އެވެ.\nތިއާގޯ އަލަކަންޓާރާ އަށް ވަނީ މެޗުގެ ފުރަތަމަ ފަސްވަނަ މިނެޓްގައި ލިވަޕޫލަށް ލީޑު ނަގަން ހުސް ފުރުސަތެއް ލިބިފަ އެވެ. ނަމަވެސް ލުއިސް ޑިއާޒް ގޯލު ކުރިމައްޗަށް ހުރަސްކޮށްލި ބޯޅަ ތޮއާގޯ ފައިގައި ލައްވައެއް ނުލި އެވެ. އޭގެ ފަހުން ޑިއާޒް ހުސްކޮށް އަރައި ފޮނުވާލި ބޯޅަ ޗެލްސީގެ ކީޕަރު އެޑުއާޑް މެންޑީ ދިފާއު ކުރިއިރު ނަބީ ކެއިޓާ ފޮނުވާލި ހަމަލާ ގޯލާ އަމާޒެއް ނުވި އެވެ.\nލިވަޕޫލުން މެޗުގެ ފުރަތަމަ ވިއްސަކަށް މިނެޓް ޗެލްސީގެ ޑިފެންސަށް ޕްރެޝަރު ކުރި ނަމަވެސް ޗެލްސީ ވަނީ ފަހުން މެޗުތެރެއަށް ވަދެ، ފުރުސަތުތަކެއް ތަނަވަސް ކޮށްފަ އެވެ. އެޓީމުގެ ކްރިސްޓިއަން ޕުލިސިކަށް ލިބުނު ދެ ފުރުސަތުގައި އޭނާ ފޮނުވާލި ބޯޅަ ދިޔައީ ގޯލް ދަނޑި ކައިރިން ބޭރަށެވެ. އޭގެ ފަހުން މާކޮސް އޮލޮންސޯ އަށް ވަނީ ހުސް ފުރުސަތެއް ލިބި ނާކާމިޔާބު ވެފަ އެވެ. މައުންޓް ތަނަވަސްކުރި މި ފުރުސަތުގައި އޭނާ ފޮނުވާލި ބޯޅަ ކީޕަރު އެލިސަން ބެކާ ދިފާއު ކުރި އެވެ. އަދި މި ހާފުގެ އިތުރު ވަގުތުގައި ލުކާކޫ ފޮނުވާޅި ބޯޅަ ދިޔައީ ގޯލުގެ ހުރަސްދަނޑި މަތިން ބޭރަށެވެ.\nޗެލްސީގެ މައުންޓް ފޮނުވާލި ޕެނަލްޓީ އެލިސަން ދިފާއުކުރަނީ.-- ފޮޓޯ: އޭއެފްޕީ\nމެޗުގެ ފުރަތަމަ ހާފުގައި ލިވަޕޫލްގެ މުހައްމަދު ސަލާހަށް އަނިޔާވެގެން ބަދަލު ކުރަން ޖެހުނުއިރު ބަދަލުގައި ކުޅެން އެރީ ޑިއޯގޯ ޖޮޓާ އެވެ. އޭނާ އަށް ވެސް ވަނީ ގޯލު ޖަހަން ފުރުސަތު ލިބިފަ އެވެ. އެކަމަކު އޭނާ ފޮނުވާލި ހަމަލާ ވެސް ދިޔައީ ގޯލު ހުރަސްދަނޑި މަތިން ބޭރަށެވެ.\nދެވަނަ ހާފުގެ ތިންވަނަ މިނިޓުގައި ޗެލްސީން ލަނޑު ޖެހުމާ ގާތަށް ދިޔަ އެވެ. ކޯނަރު ދަނޑިއާ ދިމާލުން މާކޮސް އޮލޮންސޯ ފޮނުވާލި ހިލޭޖެހުން އެލިސަން ބެކާ އަށް ވެސް ދިފާއު ނުކުރެވި ދިޔަ ބޯޅަ އަމާޒުވީ ގޯލު ދަނޑިއަށެވެ. އޭގެ ދެ މިނެޓު ފަހުން ލިވަޕޫލްގެ އެލެކްޒެންޑާ އާނޯލްޑް ނަގައިދިން ހުރަހަކުން އެންޑީ ރޮބާޓްސަން އަށް ފުރުސަތު ލިބުނު ނަމަވެސް އޭނާއަށް ބޮލުން މާ ރަނގަޅަށް ފޮނުވައެއް ނުލެވުނެވެ. އަދި މިނިޓެއް ފަހުން އޭރިއާ ބޭރުން ޑިއާާޒް ފޮނުވާލި ބޯޅަ ވެސް ގޯލާ އަމާޒެއް ނުވި އެވެ.\nމެޗުގެ 83 ވަނަ މިނެޓުގައި ލުއިސް ޑިއާޒް ފޮނުވާލި ހަމަލާއެއް ވަނީ ގޯލު ދަނޑިއަށް އަމާޒު ވެފަ އެވެ. އަދި ޖެހިގެން އައި މިނިޓުގައި ޖޭމްސް މިލްނާ ނެގި ހުރަހަކުން ރޮބާޓްސަން ފޮނުވާލި ހަމަލާ ވެސް އަމާޒުވީ ގޯލު ދަނޑިއަށެވެ.\nލިވަޕޫލުން އެކްސްޓްރާ ޓައިމްގެ ކުޅުން ފެށީ ވާޖިލް ވެން ޑައިކް ގެ ބަދަލުގައި ޖޮއެލް މަޓިޕް ކުޅެން އަރުވައިގެންނެވެ. މި ހާފުގައި ޗެލްސީން ގިނަ ވަގުތު ބޯޅަ ހިފަހައްޓައިގެން ކުޅުނު އިރު ލިވަޕޫލްގެ މުޅި ޓީމު ހެން އެއްކޮން ތިބީ ޑިފެންސަށް ފައިބައިގެންނެވެ. ސަޑިއޯ މާނޭ އާއި ޑިއޯގޯ ޖޮޓާ ވަނީ އަރިމަތިތަކުން ޗެލްސީން އުފައްދަން އުޅުނު ހަމަލާތައް ބްލޮކް ކުރުމުގައި މޮޅު ކުޅުމެއް ދައްކައިފަ އެވެ.\nއެކްސްޓްރާ ޓައިމްގެ ފަހު ހާފަށް ޗެލްސީން ވަނީ ޒުވާން ޑިފެންޑަރު ޓްރެވޯ ޗަލޮބާގެ ބަދަލުގައި ކެޕްޓަން ސެޒާ އަޒްޕިލިކުއެޓާ ކުޅެން އަރުވައިފަ އެވެ. އޭނާ އަރަންދެން މެޗުގައި ޗެލްސީ ލީޑު ކުރީ މިޑްފީލްޑަރު ޖޯޖީނިއޯ އެވެ.\nއިނގިރޭސި އެފްއޭ ކަޕް ޗެލްސީ ލިވަޕޫލް\nތިވާމޮޅު ބާލާލާނަން މިމަހުގެ 28 ވިލޭރެއިން\nޕޮގުބާ ކަލޭ އެބަ އުޅެން ތަ؟؟\nމަރުހަބާ @ލިވަބުރޯ.ދުނިޔޭގެ އެންމެ ގިނަ ދުވަސްވީ ފުޓްބޯޅަ މުބާރާތުގެ ފައިނަލްގަ 02 ކްލަބުން ވެސް ދެއްކި ހިތްވަރަށް ދެ ކްލަބްގެ ފޭނުންނަށް ވެސް މަރުހަބާ ކިޔަން.މަގޭ އެކުވެރި @ކޮންޓެ ބްރޯ ވާނެ ދެރަ އިހްސާސްކުރެވޭ.ހިތްވަރުކުރާތި ބްރަދާ.ކުޅިވަރުގަ ބަލިވެސް ވާނެ.ހިތްވަރާއެކީ ކުރިއަށް ދިޔުން އެއީ ފޭން ސައިކޮލޮޖީގެ އެންމެ އާސާސީ ވާހަކަތަކުން ލިބޭ ފިލާވަޅު.ވ.ވެދުން #އެފްއޭކަޕްފައިނަލް2022 #ޗެލްލިވަ #އާސެނަލް #ކިންގއޮފްއެފްއޭކަޕް\nސުކުރިއްޔާ އިރާދަކުރެއްވިއްޔާ ޔޫސީއެލް ވެސް


Fas minute: mi faharu ves Adheeb tho eve? | Mihaaru\nކަދުރުތަކެއް: ސައޫދީން ކޮންމެ އަހަރަކު ވެސް ރާއްޖެ އަށް 50 ޓަނު ކަދުރު ހަދިޔާކުރޭ\n13 ޖޫން 2016 - 10:11 97 comments\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޮމްޕެނީ (އެމްއެމްޕީއާރްސީ)ގެ ބޮޑު ޚިޔާނާތަކީ ރާއްޖޭގައި މިހާތަނަށް ހިންގި ކޮރަޕްޝަންގެ އެންމެ ބޮޑު ވައްކަން ކަމުގައި ބުނެވެ އެވެ. ދައުލަތުގެ ބަޖެޓަށް ވަންނަން ޖެހޭ އެތައް ބިލިއަން ރުފިޔާއެއް، ބައެއްގެ އަމިއްލަ އެކައުންޓްތަކަށް ޖަމާކޮށްގެން ބޭނުންކުރި މައްސަލައިގައި މިހާރު ވަނީ ކުށްވެރިވާ މީހުން ޝަރީއަތަށް ހުށަހެޅި ބައެއް މީހުންނަށް ހުކުމް ވެސް އިއްވައިފަ އެވެ. އެއީ ރައްޔިތުންގެ ފައިސާ އެވެ. އެ ފައިސާގެ ހައްގުވެރި ބަޔަކީ އާންމު ދިވެހި ރައްޔިތުންނެވެ. އެއިން ކޮންމެ ލޯ ލާރިއެއް ވެސް ބޭނުންކުރެވެން ވާނީ ދިވެހި އާންމު ރައްޔިތުންގެ ބޭނުންތަކަށެވެ.\nއެ ބޮޑު ޚިޔާނާތުގެ މައްސަލަ ފެންމަތިވެގެން އައީ ކުރީގެ ނައިބު ރައީސް އަހްމަދު އަދީބު، ޓޫރިޒަމް މިނިސްޓަރުގެ މަގާމުގައި ހުންނެވި ދުވަސްވަރެވެ. އެ ވައްކަން ހިނގަމުންދާ ކަން، އޭރުގެ އޮޑިޓަ ޖެނެރަލް، ރައީސްގެ ސަމާލުކަމަށް ގެންނެވި އެވެ. ނަމަވެސް އެ ތުހުމަތު އެޅުވުނީ އޭރު ދިވެހި ސަރުކާރުގެ އެންމެ ނުފޫޒު ގަދަ ބޭފުޅާގެ ބޮލުގައި ކަމަށްވީތީ، ކުށްވެރިވީ އެ ވާހަކަ ރައީސަށް ދެންނެވި އޮޑިޓަ ޖެނެރަލެވެ. ކޮރަޕްޝަންގެ އެ ބިޔަ ވައްކަން އޮއްބައިލީ، އަދީބުގެ މުށު ތެރޭގައި އޭރު އޮތް ރައްޔިތުންގެ މަޖިލީހުން، އޮޑިޓަ ޖެނެރަލްގެ ގާނޫނަށް ގެނައި ކުޑަކުޑަ އިސްލާހަކާ އެކު، އޮޑިޓަ ޖެނެރަލް މަގާމުން ވަކިކޮށްގެންނެވެ.\nރައީސް އަވަހާރަކޮށްލުމަށް، އަދީބުގެ ރޭވުމަށް ރިއާސީ ލޯންޗުކޮޅުގައި އެއްޗެއް ގޮއްވައިލުމާ ހަމައަށް އެއީ ނުހިނގާ ވައްކަމެކެވެ. އެމްއެމްޕީއާރްސީގެ ތެރެއިން ހިނގަމުން ދިޔަ ހުރިހާ ކަމަކީ ވެސް ސާފު ތާހިރު ކަންކަމެވެ. ނަމަވެސް އެ ހަމަލާއާ އެކު އެންމެ ފުރަތަމަ ވެސް އުފަންވީ އެމްއެމްޕީއާރްސީގެ ޚިޔާނާތުގެ މައްސަލަ އެވެ. އަދީބަކީ މިތުރެއް ނޫން ކަމާއި ހަތުރެއް ކަމަށް ރައީސަށް ގަބޫލުފުޅު ކުރެއްވުނު ހިސާބުން، އެމްއެމްޕީއާރްސީގެ ތެރޭގައި ހިނގީ މުޅިން ވެސް ކޮރަޕްޝަން ކަމަށް ވި އެވެ.\nސައޫދީން މި އަހަރު ރާއްޖެ އަށް ހަދިޔާކުރި 50 ޓަނު ކަދުރާ، ފިނޭންސް މިނިސްޓަރު އަބްދުﷲ ޖިހާދު މި މަހުގެ2ވަނަ ދުވަހު ހަވާލުވެވަޑައިގަންނަވަނީ. ފޮޓޯ: ސަން އޮންލައިން\nއެ ހިސާބުން، ރިއާސީ ލޯންޗުކޮޅު ގޮއްވައިލި ހާދިސާ އަށް ވުރެ އެ ކޮރަޕްޝަންގެ މައްސަލަ ބޮޑުވި އެވެ. ދައުލަތުގެ ޚަޒާނާ އަށް ވަންނަން ޖެހޭ އެ ފައިސާ ހޯދުމަށް ގޯތިގެދޮރު ފާސްކޮށް ކަނޑުފަޅު ފީނައި ހޯދަން ފެށި އެވެ. ކޮންމެއަކަސް، ދައުލަތުގެ ފައިސާ އަށް އަދީބު ހިޔާނަތްތެރިވަމުންދާ ކަން، އޮޑިޓަ ޖެނެރަލް ފާހަގަކުރެއްވުމުން، އޮޑިޓަ ޖެނެރަލް މަގާމުން ދުރުކުރައްވައި، ދައުލަތުގެ ޚަޒާނާ ކުރިއަށް ވުރެ ބޮޑަށް އަދީބަށް ހުޅުވާލަ ދެއްވުމަށް ފަހު ވެސް، ފަހު ވަގުތުގައި ކުށްވެރިވީ އަދީބެވެ.\nއެ ވާހަކަ ދެއްކުމުގެ ވަގުތު ފާއިތުވެއްޖެ އެވެ. އެކަމުގައި އަދީބު ކުށްވެރިވާ ކަމަށް، އެކަށީގެންވާ ޝައްކެއް ނެތް މިންވަރަށް ސާބިތުވެ މިހާރު އެ ވަނީ ހުކުމް އިއްވައިފަ އެވެ. ސުވާލަކީ އަދީބު ޖަލަށް ލީ ކޮރަޕްޝަންގެ ބާގަނޑު ބެއްދުމަށް ފަހުގައި ހެއްޔެވެ؟ ނުވަތަ އެ ބާގަނޑު އެހެން ބަޔަކަށް ދައްކާފައި ހެއްޔެވެ؟ އޭރުގެ އޮޑިޓަ ޖެނެރަލް އަށް ފެނުނު ފަދަ ކަންތައް މިހާރުގެ އޮޑިޓަ ޖެނެރަލާއި އެންޓި ކޮރަޕްޝަން ކޮމިޝަނަށް ފެނޭތޯ ސުވާލު އުފެދެނީ މިހާރު އިވެމުންދާ ބައެއް އަޑުތަކުންނެވެ.\nއެފަދަ އެއް އަޑަކީ، މި ރޯދަ މަހަށްޓަކައި ދިވެހި ރައްޔިތުންނަށް ބެހުމަށް ސައޫދީ އަރަބިއްޔާ އިން ހިލޭ ދީފައިވާ ކަދުރުތަކެއް، ކޮންމެވެސް އަމިއްލަ މީހެއްގެ އޮފީހަކުން ބަހަމުންދާ ވާހަކަ އެވެ. އެކަން އެ ގޮތަށް ހިނގަމުންދާ ކަން، ރަސްމީ އެއްވެސް ފަރާތަކުން އަދި ކަށަވަރުކޮށެއް ނުދެ އެވެ. އެހެންވީމާ ބަލަންވާނީ އެކަން އަދި ނުހިނގާ ކަމަށެވެ.\nއެ ކަމަކީ ހިނގާ ކަމަކަށްވާ ނަމަ، އެއީ ވެސް ޚިޔާނާތެކެވެ. ކޮރަޕްޝަންގެ އަމަލެކެވެ. އެއީ ބޭރު ގައުމަކުން ހިލޭ ދިން އެއްޗެއް ކަމުގައި ވިޔަސް، އެއީ ވެސް އާންމު ދިވެހި ރައްޔިތުންގެ ހައްގެކެވެ. އެހެންވީމާ، ދިވެހި ރައްޔިތުންނަށް ބެހުމަށް، ބޭރު ގައުމަކުން ދީފައި ހުރި ކަދުރުތަކެއް، ވަކި މީހެއްގެ ހެޔޮފުޅުކަމުން ދިވެހި ރައްޔިތުންނަށް ދޭ އެއްޗެއް ކަމަށް ގަބޫލުކުރެވޭ ގޮތަކަށް، އަމިއްލަ މީހެއްގެ އޮފީހަކުން ބަހަމުންދާ ނަމަ، އެއީ މައްސަލައެކެވެ.\nއަމިއްލަ މީހެއްގެ އޮފީހަކުން ވިޔަސް، ބަހަނީ ދިވެހި ރައްޔިތުންނަކަށް ނޫން ހެއްޔެވެ؟ އަނެއްކާ އެ ކަދުރު ވިއްކަނީކީ ވެސް ނޫނިއްޔާ އެވެ. ހަމަ ހިލޭ ދެނީ އެވެ. އާންމުންނަށް ނުބަހައި އެ މީހަކު އަމިއްލަ އަށް ބޭނުންކުރަނީކީ ވެސް ނޫނިއްޔާ އެވެ. ދިވެހި ރައްޔިތުންނަށް ބަހަން ދީފައި ހުރި އެއްޗެއް، ކޮންމެ ތަނަކުން ވިޔަސް ދިވެހި ރައްޔިތުންނަށް ބަހަމުންދާ އިރު މައްސަލައަކީ ކޮބައި ހެއްޔެވެ؟\nބަޔަކަށް އެ ގޮތަށް ވިސްނުނު ކަމުގައި ވިޔަސް، އެއީ ހަމަ މައްސަލައެކެވެ. ޚިޔާނާތެކެވެ. ކޮރަޕްޝަނަކަށް ނޫނީ ނުވާނެ އެވެ. މިސާލަކަށް، އެ ކަދުރުތައް އާންމުންނަށް ބަހަނީ ސިޔާސީ ގޮތުން ނުފޫޒު ފޯރުވޭ ވަރުގެ މަގާމެއްގައި ހުންނެވި ބޭފުޅެއްގެ އޮފީހަކުން ކަމުގައިވާ ނަމަ، އެއީ އަދި ވަކިން ބޮޑު ކޮރަޕްޝަނެކެވެ.\nރައީސްގެ އަނބިކަނބަލުން ހިންގަވާ އޮފީހަކީ ދިވެހި ދައުލަތުގެ ތަކެތި ދޫކުރާ ކައުންޓަރު ނުވަތަ ރިސެޕްޝަނެއް ނޫނެވެ. އެކަމަނާ ހިންގަވާ މަދަނީ ޖަމިއްޔާއަކުން ނަމަ، އެ ޖަމިއްޔާގެ ނަމުގައި ދޭން ވާނީ، އެ ޖަމިއްޔާގެ މުދަލާއި ތަކެއްޗެވެ.\nމިހާތަނަށް އިވޭ ކަށަވަރުނުވާ އަޑުތައް ބުނާ ގޮތުގައި ސައޫދީން ދިން ކަދުރުތަކުން ބައެއް، އާންމު ރައްޔިތުންނަށް ބަހަމުން ދަނީ، ރައީސްގެ އަނބިކަނބަލުން ފާތުމަތު އިބްރާހިމް ހިންގަވާ އަމިއްލަ އޮފީހަކުންނެވެ. އެހެންކަމުން އެއީ ކުޑަ މައްސަލައެއް ނޫނެވެ. މި ކަމުގައި، ރައީސް ބައިވެރިވެވަޑައި ނުގަތަސް، ގިނަ ބަޔަކު ކުށްވެރިކުރާނީ ރައީސެވެ. އެއީ ރައީސްގެ އަނބިކަނބަލުންނަށް ވީތީ އެވެ. ނަމަވެސް އަނބިކަނބަލުން ބައްސަވާ އެއްޗަކީ ކޮން ގޮތަކުން ލިބުނު އެއްޗެއްތޯ ރައީސް އައްސަވައި އޮޅުން ފިލުއްވާކަށް ނުޖެހޭތާ އެވެ.\nއެހެން ވިޔަސް، މިއީ މައްސަލައެކެވެ. ސައޫދީ ސަރުކާރުން ދިވެހި ރައްޔިތުންނަށް ބަހަން ދީފައި ހުރި ކަދުރުތަކެއް، ބަހަންވާނީ އެ ގޮތުގަ އެވެ. ފަހަރެއްގައި ވެސް ރައީސްގެ އަނބިކަނބަލުންގެ ހެޔޮފުޅުކަން ދެއްކުމަށްޓަކައި އެކަމަނާ ދެއްވާ އެއްޗެއްގެ ގޮތުގައި ބަހައިގެން ނުވާނެ އެވެ. އެކަން އެ ގޮތަށް ހިނގާ ނަމަ، ޚިޔާނަތާއި ކޮރަޕްޝަން ހުއްޓުވަން އުފައްދާފައި ހުރި މުއައްސަސާތަކުން އެ މައްސަލަ ބަލައި ފިޔަވަޅު އަޅަން ޖެހޭނެ އެވެ. ނަމަވެސް، ނޫސްތަކުގައި ކިތަންމެ ވަރަކަށް އެ ވާހަކަތައް ލިޔުނަސް އަދި ކިތަންމެ ގިނަ ބަޔަކު އެ ވާހަކަ ދެއްކިޔަސް، ކުރީގެ އޮޑިޓަ ޖެނެރަލަށް ވީ ގޮތް އެނގޭތީ، އެންމެ ރަނގަޅު ވާނީ ނުފެންނަ ކަމަށް ހަދައިގެން ތިބިއްޔާތާ އެވެ.\nސައުދީން ހަދިޔާ ކުރި ކަދުރުތައް ރައީސްގެ އަނބިކަނބަލުން ދެއްވާ އެއްޗެއްގެ ގޮތުގައި ބަހާ ނަމަ، އެއީ ސިޔާސީ ގޮތުން އާންމު ރައްޔިތުންގެ މައްޗަށް ހިންގޭ ނުފޫޒެކެވެ. އާންމުންނަށް އެ ވިސްނައިދެވެނީ ރައީސްގެ ދެކަނބަލުންގެ ދީލަތިކަމާއި ހެޔޮފުޅުކަމެވެ. ރިޔާސީ އިންތިހާބުގައި އާންމު މީހާ ވޯޓު ކަރުދާސްކޮޅާ ހަމައަށް ދާއިރު، އެ ކަރުދާސްކޮޅުން އޭނާ އަށް ބޮޑުކޮށް އެ ދައްކައިދެނީ އެމަނިކުފާނުގެ ނަންފުޅެވެ.\nކޮންމެ ނަމެއް ކިޔާ ފައުންޑޭޝަނަކުން ބެހި ކަމުގައި ވިޔަސް، އެކަން އެ ގޮތަށް ހިނގާ ނަމަ، އެއީ ސަދަގާތަކަށް ނުވާނެ އެވެ. އެއީ ވަކި ބަޔަކު ސަދަގާތުގެ ގޮތުގައި ދީފައި ހުރި އެއްޗެއް، އޮޅުވާލައިގެން އެހެން ބައެއްގެ ނަމުގައި ދޭ ދިނުމެކެވެ.\nރައީސްގެ އަނބިކަނބަލުން ހިންގަވާ އޮފީހަކީ ދިވެހި ދައުލަތުގެ ތަކެތި ދޫކުރާ ކައުންޓަރު ނުވަތަ ރިސެޕްޝަނެއް ނޫނެވެ. އެކަމަނާ ހިންގަވާ މަދަނީ ޖަމިއްޔާއަކުން ނަމަ، އެ ޖަމިއްޔާގެ ނަމުގައި ދޭން ވާނީ، އެ ޖަމިއްޔާގެ މުދަލާއި ތަކެއްޗެވެ. އެހެން ގައުމަކުން ދިވެހި ރައްޔިތުންނަށް ހަދިޔާކޮށްފައިވާ އެއްޗެއް، އެކަމަނާގެ ހެޔޮފުޅުކަމުން ދޭ އެއްޗެއްގެ ގޮތުގައި ބަހައިގެން ނުވާނެ އެވެ.\nއެކަމަނާގެ އޮފީހުން މިފަދަ ކަމެއް ކުރިޔަސް އެއީ އެކަމަނާ ކުރެއްވި ކަމަކަށް ކޮންމެހެން ވާކަށް ވެސް ނުޖެހެ އެވެ. އާޚިރުގައި މިކަން ނިމޭ އިރު، މިއީ ވެސް އަދީބު އަޑީގައި ހުންނަވައިގެން ކުރެއްވި ކަމަކަށް ނުވިއްޔާ ކިތަންމެހާ ވެސް ރަނގަޅެވެ.\nއިތުރު ލިޔުންތައް ކޮލަމް ސައޫދީ އަރަބިއްޔާ އެންޓި ކޮރަޕްޝަން ކޮމިޝަން ކޮރަޕްޝަން އޮޑިޓާ ޖެނެރަލް އެމްއެމްޕީއާރުސީ ރައީސް އަބްދުﷲ ޔާމީން ކުރީގެ ފަސްޓް ލޭޑީ ފާތުމަތު އިބްރާހީމް އެމްއެމްޕީއާރްސީގެ ކޮރަޕްޝަން ފަސް މިނިޓް


Trump ge Ninmumuge Neydhevey Asaru Dhuniyege Iqthisaadhah Kuraane: IMF\nޓްރަމްޕްގެ ނިންމުމުގެ ނޭދެވޭ އަސަރު ދުނިޔޭގެ އިގުތިސާދަށް ކުރާނެ: އައިއެމްއެފް\nއިމްޕޯޓް ޑިއުޓީއަށް އެމެރިކާގެ ރައީސް ޑޮނަލްޑް ޓްރަމްޕް ގެންނެވި ބަދަލުތަކުގެ ނޭދެވޭ އަސަރު ދުނިޔޭގެ އިގުތިސާދުގެ ކުރިއެރުމަށް ކުރާނެ ކަމަށް އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ބުނެފިއެވެ.\nމިއަހަރާއި ކުރިއަށް އޮތް އަހަރު، ދުނިޔޭގެ އިގުތިސާދު 3.9 އިންސައްތަ ކުރި އަރާނެ ކަމަށް އައިއެމްއެފް އިން މީގެ ކުރިން ވަނީ ލަފާކޮށްފައެވެ. ނަމަވެސް އިނގިރޭސި ވިލާތާއި ޔޫރޯޒޯންގެ ގައުމުތަކުގެ އިގުތިސާދު ކުރިއަރާނެ ކަމަށް ލަފާކުރެވޭ މިންވަރު މިހާރު ވަނީ ދަށްކޮށްފައެވެ.\nރިޕޯޓްތައް ބުނާ ގޮތުގައި އެމެރިކާގެ އަމަލުތަކުގެ ސަބަބުން ދުނިޔޭގެ އިގުތިސާދަށް އޭގެ ނޭދެވޭ އަސަރު ވަރަށް ބޮޑަށް ކުރާނެއެވެ.\nއެމެރިކާއިން ވަނީ އެގައުމަށް ޔޫރަޕުގެ ގައުމުތަކުންނާއި ޗައިނާ އާއި މެކްސިކޯ އަދި ކެނެޑާއިން އިމްޕޯޓްކުރާ ބައެއް މުދަލުން ޑިއުޓީ ނަގަން ފަށާފައެވެ. މިހާރު އޮތް ގޮތުން އޭގެ ނޭދެވޭ އަސަރު ކުރާނީ ވަރަށް ކުޑަކޮށް ކަމަށާއި އިތުރު މުދަލުން ޑިއުޓީ ނަގަން އެމެރިކާ ނިންމައިފި ނަމަ އޭގެ ނޭދެވޭ އަސަރު ވަރަށް ބޮޑަށް ކުރާނެ ކަމަށް ކަމާބެހޭ ފަރާތްތަކުން ބުނެއެވެ.\nމިއަހަރުގެ ޖުލައި މަހުގެ ތެރޭގައި އެމެރިކާއިން ވަނީ ޗައިނާގެ ބައެއް މުދަލުން ޑިއުޓީ ނަގަން ފަށާފައެވެ. އެއާއެކު ޗައިނާއިންވެސް ވަނީ އެމެރިކާގެ މުދަލުން ޑިއުޓީ ނަގަން ފަށާފައެވެ. ޗައިނާގެ އެ ފިޔަވަޅާއެކު އެމެރިކާއިން ވަނީ ޗައިނާގެ އިތުރު 200 ބިލިއަން ޑޮލަރުގެ މުދަލުން ޑިއުޓީ ނަގާނެ ކަމުގެ އިންޒާރުދީފައެވެ.\nޑޮނަލްޑް ޓްރަމްޕް އެމެރިކާ އައިއެމްއެފް


Ramadan Mahuge furathama 11 dhuvahu Zakaathuge gothugai 8 Lakka Rufiyaa Balaigenfi - AO News\nރަމަޟާން މަހުގެ ފުރަތަމަ 11 ދުވަހު ޒަކާތުގެ ގޮތުގައި 8 ލައްކަ ރުފިޔާ ބަލައިގެންފި\n1443ވަނަ އަހަރުގެ ރަމަޟާންމަހުގެ ފުރަތަމަ 11 ދުވަހު ފިޠުރު ޒަކާތުގެ ގޮތުގައި މާލެއިން 878،646.00 (އަށްލައްކަ ހަތްދިހަ އަށްހާސް ހަސަތޭކަ ސާޅީސް ހައެއް ) ރުފިޔާ މިނިސްޓްރީއަށް ލިބިއްޖެއެވެ.\nޖުމްލަ 19523 (ނަވާރަ ހާސް ފައްސަތޭކަ ތޭވީސް) މީހުން ޒަކާތް ދައްކާފައިވާއިރު މިނިސްޓްރީގައި ބަހައްޓާފައިވާ ކައުންޓަރުތަކަށް ޒަކާތް ދައްކާފައިވަނީ 4956 (ހަތަރުހާސް ނުވަސަތޭކަ ފަންސާސް ހައެއް) މީހުންނެވެ. އޮންލައިންކޮށް ޒަކާތް ދެއްކީ 14567 (ސާދަ ހާސް ފައްސަތޭކަ ފަސްދޮޅަސް ހަތެއް) މީހުންނެވެ.\nފާއިތުވި ރަމަޟާންމަހު، ( 1442 ވަނަ އަހަރު) މި މުއްދަތުގައި ޒަކާތުގެ ގޮތުގައި 899،031.00 ( އަށްލައްކަ ނުވަދިހަ ނުވަހާސް ތިރީސް އެއް ރުފިޔާ) ލިބިފައިވާއިރު 1441 ވަނަ އަހަރުގެ މި މުއްދަތުގައި ލިބިފައިވަނީ 1،942،201.00 (އެއްމިލިޔަން ނުވަސަތޭކަ ސާޅީސް ދެހާސް ދުއިސައްތަ އެކެއް) ރުފިޔާއެވެ.\nމިދިޔަ 1442 ވަނަ އަހަރުގެ މި މުއްދަތުގައި ޖުމްލަ 20،863 (ވިހިހާސް އަށްސަތޭކަ ފަސްދޮޅަސް ތިނެއް) މީހުން ޒަކާތް ދައްކާފައިވާއިރު, މީގެ ތެރެއިން 17،858 (ސަތާރަހާސް އަށްސަތޭކަ ފަންސާސް އަށެއް) މީހުން ޒަކާތް ދައްކާފައިވަނީ އޮންލައިންކޮށެވެ. މި މުއްދަތުގައި 3005 މީހުން ޒަކާތްދައްކާފައިވަނީ މިނިސްޓްރީ އޮފް އިސްލާމިކް އެފެއާޒުގައި ބަހައްޓާފައިވާ ކައުންޓަރުތަކަށެވެ.\nޒަކާތް ބަލައިގަތުން މިނިސްޓްރީގެ ހޯލުންވެސް ކުރިއަށްގެންދާއިރު މި އިންތިޒާމު ހަމަޖެހިފައިވަނީ އުމުރުން ދުވަސްވެފައިވާ ފަރާތްތަކަށާއި އޮންލައިންކޮށް ޒަކާތްދެއްކުމަށް އަހުލުވެރިނޫން ފަރާތްތަކަށެވެ.\nމިނިސްޓްރީން ޒަކާތްބަލައިގަންނަމުންދާނީ ކޮންމެ ދުވަހެއްގެ ހެނދުނު 10 ން މެންދުރު 1 ޖެހުމާއި ހަމައަށެވެ.\nފިޠުރު ޒަކާތް ބަލައިގަތުން އޮންލައިންކޮށްވެސް ހަމަޖެހިފައިވާއިރު، ދިރާގުގެ ދިރާގުޕޭ، އެސްއެމްއެސް، އުރީދޫގެ އެމްފައިސާ، އެސްއެމްއެސް، މޯލްޑިވްސް އިސްލާމިކް ބޭންކްގެ ފައިސާ މޮބައިލް، ބޭންކް އޮފް މޯލްޑިވްސް ޕޯޓަލް، ފަހި ޕޭ މެދުވެރިކޮށް ރަމަޟާންމަހުގެ 28ވަނަ ދުވަސް ( 29 އެޕްރީލް ) އާއިހަމައަށް ފިޠުރު ޒަކާތްދެއްކޭނެ އިންތިޒާމުވަނީ ހަމަޖެހިފައެވެ. ރަމަޟާންމަހުގެ އެންމެ ފަހު ދުވަހާ ހަމައަށް ޒަކާތް ދެއްކޭނީ މިނިސްޓްރީގެ ކައުންޓަރުތަކުންނާއި ބަނޑޭރި ޕޯޓަލް މެދުވެރިކޮންނެވެ.\nމިނިސްޓްރީގެ ކައުންޓަރުތަކުން ޒަކާތްބަލައިގަތުން ރަމަޟާންމަހުގެ އެންމެފަހު ދުވަހުގެ އިރުއޮއްސި6ޖެހުމާއި ހަމައަށް ކުރިއަށް ދާނެއެވެ.\nފިޠުރު ޒަކާތް ބަހާނީ ރަމަޟާންމަހުގެ 29 ވަނަ ދުވަހުން ފެށިގެންނެވެ. ފިޠުރު ޒަކާތް ދޭނީ ފަޤީރުންގެ ލިސްޓުގައިވާ މީހުންނަށެވެ. މިއަހަރުގެ ފަޤީރުންގެ ލިސްޓުގައި ހިމެނެނީ 8984 (އަށްހާސް ނުވަސަތޭކަ އަށްޑިހަ ހަތަރެއް) މީހުންނެވެ. ފަޤީރުންގެ ދަފްތަރު އަޕްޑޭޓްކޮށްފައިވަނީ މިހިނގާ ރަމަޟާންމަސް ފެށުމުގެ ކުޑަދުވަސްކޮޅެއް ކުރިންނެވެ. މިދިޔަ އަހަރު ފަޤީރުންނާއި މިސްކީނުންގެ ދަފްތަރުގައި ހިމެނީ 7778 (ހަތްހާސް ހަތްސަތޭކަ ހަތްދިހަ އަށެއް) މީހުންނެވެ.\nމިނިސްޓްރީ އޮފް އިސްލާމިކް އެފެއާޒްގެ ވެބްސައިޓު ގެ (ޒަކާތް ދެއްކުން) ކެޓަގަރީ މެދުވެރިކޮށް ފިތުރު ޒަކާތް ދެއްކުމަށް ޕޯޓަލްތަކަށް ވަދެވަޑައިގެންނެވޭނެއެވެ.\nފިޠުރު ޒަކާތް ދެއްކުމަކީ ވާޖިބެކެވެ. އެހެންކަމުން ހުރިހާ ބޭފުޅުންވެސް ފިޠުރު ޒަކާތް ދެއްކުމަށް މިނިސްޓްރީން ހަނދުމަފުޅުކޮށްއަރުވަމެވެ.


އީގަލްބޯޓުގެ ބިރުވެރި ދަތުރު6| Meedhoo.com\nHome ވާހަކަ އީގަލްބޯޓުގެ ބިރުވެރި ދަތުރު 6\nވަރުބަލިވެފައި ތިބިވަރުން އެންމެންނަށް ނިދިއްޖެއެވެ. ހޭލެވުނުއިރު ލޯރި އޮތީ ފެހިކުލައިގެ އިމާރާތެއްގެ ކައިރީގައެވެ. އެއީ ސިލޯނުގެ ވެރިރަށް ކޮޅުނބެވެ. އިރުކޮޅަކު މިތާގައި މަޑުކޮށްގެން ތިބުމަށްފަހު ދެންދިޔައީ ކޮޅުނބުގެ ބަނދަރަށެވެ. އެބަނދަރުން ގެންދިޔައީ ދިވެހި ބޯޓަކަށެވެ. ބޯޓުގެ ނަމަކީ މަގުއްދޫބޯޓެވެ. މި ބޯޓަކީ ދިވެހިރާއްޖެއިން ހިކިމަސްހިފައިގެން ސިލޯނަށް ދިޔަ ބޯޓެކެވެ. ބޯޓުގެ ވެރިޔަކީ އަދި އިންޖިނޭރަކީ ގާފަރު ނަސީމެވެ. އެންމެންވެސް މި ބޯޓަށް އަރައިފިއެވެ. ދެން ބޯޓު ކައިރީގައި ދެ ފުލުހަކު ފޯރިމަރާން ފަށައިފިއެވެ. އޭރުވެސް ބޯޓުގައި ހިކި ކަނޑުމަސް ހުއްޓެވެ.\nމަގުއްދޫބޯޓުގައި މިގޮތަށް ތިބޭތާ ދުވަސްތަކެއް ފަހުން އިންޑިޔާއިން މުދާ ހިފައިގެން މެރިނަރުބޯޓު އައިސް ސިލޯނުގައި ބަނދަރު ކޮށްފިއެވެ. މަގުއްދޫބޯޓުގައި ތިބި މީހުންގެ ތެރެއިން ފަނަރަ މީހަކު މެރިނަރުބޯޓުން ފުރަން އަންގައިފިއެވެ. އެބޯޓުން ގެންދަންވާ ހުރިހާ ސާމާނެއް ހުރީ ބަނދަރުގައި އޮތް ބާޖެއްގައެވެ. އެންމެ ގިނައިން ހުރީ ފޯކެވެ. އެތަކެތި ހުރީ ވަރަށް ރަނގަޅަށް ބަންދުކޮށްފައެވެ. ބާޖުގައި މުދާ ބެހެއްޓުމުގެ ސިއްރަކީ ޑިއުޓީން ސަލާމަތް ކުރުމެވެ. ތިން ދުވަސް ފަހުން މެރިނަރުބޯޓާއި މަގުއްދޫބޯޓު ސިލޯނުން ފުރައިފިއެވެ.\nހާލުގައި ޖެހުނު މީހުން މާލޭގައި\nސިލޯނުން ފުރައިގެން މެރިނަރުބޯޓު ދަތުރުކޮށްފައި އައިސް ރާއްޖޭގެ ސަރަހައްދަށް ވަދެވުނުތަނާ މަތިންދާބޯޓެއް ބޯމަތީން ދެތިން ބުރު އަޅައިފިއެވެ. މިކަމާ ބިރުން މީސްތަކުން އުޅެގެންފިއެވެ. އެއީ ބަންގާޅުގެ މިނިވަންކަމުގެ ހަގުރާމައިގެ ދުވަސްވަރެވެ. އެހެންވީމާ ނުރައްކާތެރި ހަމަލާއެއް އަތުވެދާނެކަމުގެ ބިރުހީވީއެވެ. އެހެންވެ އަމާންދިނުމާއި ރަހުމަތްތެރިކަމުގެ ނިޝާނެއްގެ ގޮތުން ބޯޓުގައި ހުދުދިދައެއް ނަގައިފިއެވެ. ބޯޓުގެ ކައްޕިތާނު ބުންޏެވެ. ބިރުނުގަންނާށެވެ. މިތިބީ ރާއްޖޭގެ ސަރަހައްދުގައެވެ. މެރިނަރުބޯޓަށް މާލެ އާދެވުނީ ފަސް ދުވަހުގެ ދަތުރަކަށްފަހުއެވެ.\nމާލޭގައި ބަނދަރުކުރުމާއެކު ކަސްޓަމުގެ މުވައްޒަފުން ބޯޓަށް އަރައި އީގަލްބޯޓުން ބެހުނު މީހުން ގޮވައިގެން ކަސްޓަމަށް ގެންގޮސްފިއެވެ. އެމީހުންނަށް އެންގީ އައްޑުވަށް ފުރާ ބޯޓެއް ފެންނާންދެން މާލޭގައި ތިބުމަށެވެ. މާލޭގައި ތިބޭ ކޮންމެ ދުވަހަކަށް ކޮއްތުގެ ގޮތުގައި ކޮންމެމީހަކަށް ދޮޅުރުފިޔާ ދޭނެކަންވެސް ސަރުކާރުން އެންގިއެވެ. މާލޭގައި ގިނަ ދުވަސްތަކެއް ހޭދަކުރާން ޖެހުނެވެ.\nއައްޑުވަށް ފުރާ ބޯޓެއްގެ އިންތިޒާރުގައި ތިއްބައި ސުވާސާބޯޓު މާލެ އަތުވެއްޖެއެވެ. އެޒަމާނަކީ ދަތުރުފަތުރު މަދު ދުވަސްވަރެކެވެ. ބޭނުންއިރަކު ފުރައިގެން ދެވޭނެ ގޮތެއް ނޯވެއެވެ. ސުވާސާބޯޓު އައުމުން އެބޯޓުން ފުރުމަށްޓަކައި ތައްޔާރުވަމުން ދަނިކޮށް އީގަލްބޯޓުވެސް މަރާމާތަށްފަހު ލަންކާއިން އަތުވެއްޖެއެވެ. ސިލޯނު ސަރުކާރުން ދިން ތެލުން ބޯޓު ދުއްވާފައި މާލެ ދިޔައީއެވެ. އޭގައި ތިބީ ޖުމްލަ ތޭރަ މީހުންނެވެ. އީގަލްބޯޓަށް މާލެ އާދެވުނީ ޑިސެމްބަރު މަހުގެ އެއްވަނަ ދުވަހުއެވެ. ދެން އީގަލްބޯޓުގައި ހުރި ފޮށިތައް ނަގައި ސުވާސާބޯޓަށް އަރުވައި އެބޯޓުން ފުރީއެވެ. އަމާން ދަތުރަކަށްފަހު ސުވާސާބޯޓު އައްޑުވަށް ފޯރީ 1972 ވަނައަހަރުގެ ޖެނުއަރީ މަހުގެ ތެރޭގައެވެ.\nއީގަލްބޯޓުން މާލެ އައިދުވަސްވަރުގެ ގަވައިދަކީ ބެހިގެންވިޔަސް އަދި އެނޫންގޮތަކުންވިޔަސް ރާއްޖެއިން ބޭރުގައި އޮވެފައި މާލެ އަންނަ އުޅަނދެއްވިއްޔާ ކަނޑައެޅޭ ވަކި މުއްދަތެއްގެ ނިޔަލަށް ކަރަންޓީނުގައި އޮންނާން ޖެހެއެވެ. މިގޮތަށް އޮންނާން ޖެހޭނީ މާލެއާ ދުރު ކޮންމެވެސް ފަޅެއްގެ ތެރޭގައެވެ. އެކަކަށްވެސް މާލެއަށް ފޭބޭނީ ކަރަންޓީނުގެ މުއްދަތު ހަމަވެގެން ސަރުކާރުން އާނ ދެން މާލެއަށް ފޭބިޔަސް ހެވޭ އެންގުމުންނެވެ.\nއީގަލްބޯޓަކީ ބެހިގެން ވަރަށް ހާލުގައި އުޅެއުޅެފައި މާލެ އައި އުޅަނދެއްވީމާ ކަރަންޓީނެއް އެހެން ޓީނެއް ހަނދާންނެތި އޭގެ ފަޅުވެރީން މާލެއަށް ފައިބައި ގޭގެޔަށްވަދެ އުޅެގަތީމާ ސަރުކާރުގެ ކަމާބެހޭ އިދާރާގެ ވެރީން ހިތަހަމަނުޖެހިގެން ބޯޓުގެ ވެރީންނާ ސުވާލުކޮށްފިއެވެ. އެޒާތުގެ ގަވާއިދެއް އޮންނަކަން ނޭގެޔޭ ބުނީމާ އަވަސްއަވަހަށް އިއުލާނެއް ނެރެ ދެންވެސް އަމަލުކުރާންޖެހޭނީ މިގޮތަށޭ ބުނެ އާއްމުކޮށްފިއެވެ. މި އިއުލާނެއް ނެެރުނީ އީގަލްބޯޓު މާލެ އައިތާ ހަފުތާއެއްފަހުން އަށެއް ޑިސެމްބަރުގައެވެ. ކަރަންޓީނު ގަވާއިދާ ޚިލާފުވެގެންނޭ ކިޔާފައި ނަސީބަކުން ބޯޓުގެ ވެރީންނާއި ފަޅުވެރީން ކުށްވެރިކުރާކަށް ވަޒީރަކަށްވެސް ކެރިވަޑައެއް ނުގަތެވެ.\nބެހުނު މީހުންގެ އާއިލާތަކުގެ ހާލަތު\nއަންހެނުން ވިހާދުވަހަށް ބޭނުންވާނެ ސާމާނު ގަތުމަށްޓަކައި މާލެދިޔަ ދަތުރު ނިންމާފައި އަލިބެއްޔާގެ އިބްރާހިމްދީދީއަށް ރަށަށް އާދެވުނުއިރު އަންހެނުން ވިހައިފިއެވެ. ވިހެއީ އަންހެން ކުއްޖެކެވެ. މާލެދާން ތުނޑާގެ ތުއްތުދީދީ ފުރިއިރު އޭނާގެ އަންހެނުންވެސް އިނީ ބަލިވެއެވެ. އެނބުރި ރަށަށް އާދެވުނުއިރު އަންހެނުން އޮތީ ވިހައިގެންނެވެ. ފިރިހެން ކުއްޖެކެވެ.\nއީގަލްބޯޓުން ދަތުރުކުރި މީހުން ހާލުގައިޖެހި ކަނޑު މަތީގައްޔާއި ސިލޯނުގެ ބަނދަރުތަކުގައި އުޅުނު ވާހަކަ ލިޔެނިމުނީއެވެ. ދެން ބަޔާންކުރާނީ އެބޯޓުން ދަތުރުކުރި ބައެއް މީހުން ގެއްލިގެން އާއިލާގެ މީހުންނާއި ގާތްތިމާގެ މީހުންނާއި ރައްޓެހިން ކުރި ހިތާމަޔާއި އުޅުނު ގޮތުގެ ވާހަކައެވެ.\nއީގަލް ބޯޓު އައްޑުވަށް ދިއުމަށްޓަކައި ހައްދުންމަތިން ފުރިފަހުން އެއްވެސް ޚަބަރެއް ނުވާކަން ރަށުގައި ތިބި މީހުންނަށް އެނގުނީ މާލެއިން އައްޑުވަށް އައި އެހެން ބޯޓުފަހަރުގެ މީހުންގެ ފަރާތުންނެވެ. ހައްދުންމަތިން ފުރިރޭގައި އެސަރަހައްދަށް ގަދަފަދަ ތޫފާނެއްގެ އަސަރުކުރިކަމާއި އާދަޔާއިޚިލާފަށް ކަނޑު ގަދަވީކަން އެނގުނީ އެމީހުންގެ ފަރާތުންނެވެ.\nމި ޚަބަރުން ސިހުން ލިބި ބޯޓުން ދަތުރުކުރި މީހުން ކަނޑުވެ މަރުވީކަމަށް ބައެއް މީހުން ނިންމައިފިއެވެ. ފާތިހާވެސް ކިޔަވައިފިއެވެ. އީގަލްބޯޓުން ދަތުރުކުރި ބައެއް މީހުންގެ އަނބިން ތިބީ ބަލިވެއެވެ. އެމީހުންގެ ދަރިން ޔަތީމު ވެއްޖެކަމަށްވެސް ނިންމައިފިއެވެ. މުދާ ބެހުމުގެ ހަރަކާތެއްވެސް ހިންގައިފިއެވެ.\nމީދޫ އަލިބެއްޔާގެ އިބްރާހިމްދީދީގެ ބައްޕަ އަލިބެއްޔާގެ އަހައްމަައިދިއަކީ ހުވަދޫ ދާންދޫ ދޮންތައްކާނު އޮޑިން ކޮޅުނބަށް ކުރި ދަތުރެއްގައި ގެއްލިފައިވާ މީހެކެވެ. އެއޮޑީން ދަތުރުކުރި އެއްވެސް މީހެއްގެ ޚަބަރެއް ނުވެއެވެ. އެހެންވީމާ ފިރިމީހާ ގެއްލުނުގޮތަށް ދަރިފުޅުވެސް ގެއްލުނީކަމަށް ހީކޮށް އިބްރާހިމްދީދީގެ މަންމަ ހުރީ ނުހަނު ހިތާމައިގައި ގިސްލުމުގައެވެ. އެހެންނަމަވެސް އުއްމީދު މުޅިން ދޫކޮށެއް ނުލައެވެ. ފިރިމީހާއަށް ދިމާވި ހިތާމަވެރިގޮތް ދަރިފުޅަށް މެދުވެރި ނުކުރައްވާތޯ ކެނޑިނޭޅި ދިޔައީ ދުއާކުރަމުންނެވެ.\nމީދޫ ތުނޑާގެ ތުއްތުދީދީގެ މަންމަ އާމިނައިދީވެސް އުޅުނީ ހަމަ މިކަހަލަ ހާލެއްގައެވެ. އައިމިނާދީ ވަނީ ގެއްލުމުގެ މިކަހަލަ އެހެން ދެ ހާދިސާއެއް ތަޖުރިބާކޮށްފައެވެ. އައިމިނާދީގެ ބައްޕަ ހަސަންކާރި އަލިދީދީއަކީ ދަތުރުކުރި އޮޑި ބެހިގެން އެފްރިކާގެ އައްސޭރިޔަށް ދެވި އޮޑި ދޫކޮށްލާފައި އަހަރަކުން އެނބުރި ރަށަށް އައި މީހެކެވެ. އައމިނާދީގެ ފިރިމީހާ ހަސަންކާރި އިބްރާހިމްދީދީއަކީވެސް ބެހިގެން ބަންގާޅަށް ދެވި އެހިސާބަށް އޮޑިދޫކޮށްފައި ވަރަށް ގިނަ ދުވަސް ފަހުން އެނބުރި އައި މީހެކެވެ. އެހާގިނަދުވަސް ފަހުން ބައްޕަޔާއި ފިރިމީހާވެސް ފެނިފައިވާތީ ދަރިފުޅާމެދު އައިމިނާދޯ އުއްމީދު ދޫކޮށެއް ނުލައެވެ. އެހެންވެ ބޯޓުގެ ޚަބަރެއްވޭތޯ ހުޅުދޫ މަޖުދީ ގެނެސްގެން ރާފަޅާދޮށުގައި ވޯކީޓޯކީން އީގަލްބޯޓަށް ގޮވުން އޮވެއެވެ. (ނުނިމޭ)


ތުޅާދޫ ޓްރޮފީ ވަރަށް ވެސް ފުރިހަމަ | Sandhaanu\nބ އަތޮޅު ތުޅާދޫ އަކީ މަސައްކަތްތެރިކަމާއި ހުނަރުވެރިކަމުގެ ލާމަސީލު ބައެއް ދިރިއުޅެމުންދާ ހިތްގައިމު ކުޑަ ރަށެކެވެ. ރާއްޖޭގައި ފަންނުވެރިކަމުގެ ހުނަރު ދައްކުވައިދޭ ކޮންމެ ހަފްލާއެއްގައި ތުޅާދޫ މީހުންގެ ހުނަރު ދައްކުވައިދެނީ ވަރަށްވެސް ޒީނަތްތެރިކޮށެެވެ. އެ ހަފްލާތަކަށް އެ ރަށުމީހުން ޖަރީކޮށްފައި ހުންނަ ލިޔެލާޖެހި ތަކެތީގެ ސަބަބުން އެތަށް ބައެއްގެ ލޯ އެއަށް ހުއްޓުވައިލައެވެ. މި ފަންނު ވެރިކަމުގެ ސަބަބުން ތުޅާދޫ މީހުންނަށް ވަނީ އެތަށް އެވޯޑެއް ވެސް ލިބިފައެވެ.\nމިފަހަރުވެސް އެންމެންގެ ލޯތަށް ތުޅާދޫ އަށް ހުއްޓިއްޖެއެވެ. ސޯޝަލް މީޑިއާގައި ދައުރުވަމުންދާ ކުލަރީތި ވަރަށްވެސް ފުރިހަމަ ފޮޓޯތަކަކަށެވެ. މިފަހަރު ދެ ވަނައެއް ނުވާފަދަ ރީތި ޓްރޮފީއެކެވެ.\nމި ޓްރޮފީ އަކީ އެރަށު އަމިއްލަ ޖަމިއްޔާ އެއް ކަމުގައިވާ ތުޅާދޫ ސްޕޯޓްސް ކުލަބު ( ޓީއެސްސީ) އިން އިންތިޒާމް ކޮށްގެން ބޭއްވި އަންހެނުންގެ ފުޓްސެލް މުބާރާތުގެ ޗެމްޕިއަން ޓީމަށް ދިން ޓްރޮފީއެވެ.\nލަކުޑީގައި ލިޔެލާ ޖަހައިގެން ހަދާފައިވާ މި ޓްރޮފީވަރަށްވެސް ތަފާތެވެ. ރަތާއި ކަޅު އަދި ރީދޫކުލަ އިން ހަދައިފައި ހުރި މި ރީތި ޓްރޮފީގައި އާންމުކޮށް ލިޔެލާ ޖަހާފައި ހުންނަ އިރު ހުންނަ ރީތި ކުރެހުން ފެންނަންހުއްޓެވެ. ޗެމްޕިއަން ޓީމަށް ޓްރޮފީ ހަވާލު ކުރީ ވަގުތުން އޭގައި އެ ޓީމުގެ ނަން ވެސް ކަނޑައިނެގުމަށް ފަހުއެވެ.\nމި މުބާރާތުގައި އެރަށުގެ ހުނަރުވެރިކަން ފާހަގަވީ ހަމަ އެކަނި ޓްރޮފީއަކުން ނޫނެވެ. މުބާރާތުގެ ޗެމްޕިއަން އަދި ރަނަރަޕް ޓީމަށް ދިން މެޑަލް ތައްވެސް މީހުންގެ ޝައުގު ވެރިކަން އެއާމެދު ހުއްޓޭހާ ފުރިހަމައެވެ. މި މެޑަލްތައް ހަދާފައިވަނީ ލަކުޑީގައި ލާފެން ކޮށްގެންނެވެ. އޭގެ ފަށުގެ ހަދާފައިވަނީ ރޯނުންނެވެ.\nތުޅާދޫ މީހުންގެ މި މަސައްކަތަށް އެތަށް ބައެއްގެ ތައުރީފް ދަނީ އޮހެމުންނެވެ. އާންމު ރައްޔިތުންގެ އިތުރުން ސަރުކާރުގެ އިސް ބައެއް ފަރާތްތަކުންވެސް ތުޅާދޫ މީހުންގެ މި މަސައްކަތަށް ތައުރީފް އޮއްސަނީއެވެ. އޭގެ ތެރެއިން އެކަކީ އާޓްސް ކަލްޗަރ އެންޑް ހެރިޓޭޖް މިނިސްޓަރު ޔުމްނާ މައުމޫން އެވެ.\nއެކަމަނާ ޓްރޮފީގެ ފޮޓޯތަކާއެކު ކުރައްވާފައިވާ ޓްވީޓްގައި ތުޅާދޫ މީހުންނަށް ވަރަށް ބޮޑަށް ތައުރީފް ކޮށްފައި ވެއެވެ.\n” ތުޅާދޫން މި ފެނިގެންދިޔައީ ދިވެހީންގެ ސަގާފަތާއި އާދަ ކާދަ ދައްކުވައިދޭ ވަރަށް ފުރިހަމަ މަސައްކަތެއް. ޒުވާނުންނާ ގުޅުންހުރި ދާއިރާ އަކުން މި ފަދަ އުފެއްދުންތެރިކަމަށް ހިއްވަރު ލިބޭ މަަސައްކަތެއް ފެނިގެން ދިއުމަކީ ބޮޑު އުފަލެއް” ޔުމްނާ ވިދާޅުވެފައިވެއެވެ.\nމި ޓްރޮފީ އާއި ގުޅޭގޮތުން ސޯޝަލް މީޑިއާގައި ތައުރީފް ކުރަމުންދާ ގިނަ ފާރާތްތކުން ބުނަމުންދަނީ ރާއްޖެއިން ބޭރުން އެތެރެކުރާ ޓްރޮފީ ތަކަށް ވުރެ ރާއްޖޭގައި އުފައްދާ ދިވެހި ވަންތަ ޓްރޮފީ މާބޮޑަށް ވެސް ރީތިކަމަށެވެ.\nއެހެންކަމުން މި ފަދަ ލިޔެލާޖެހި ޓްރޮފީ ތަކަކީ ކުރިއަށް އޮތްތާގައި އެކިއެކި ހަފްލާތަށް އެންމެ ޚާއްސަ ޓްރޮފީކަމުގައި ވެގެންދިއުމަކީ ނުވެނުދާނެކަމެކެވެ. އެހާވެސް ޗާލެވެ. އެހާވެސް ފުރިހަމައެވެ.


Chelsea Gadha4Gai Hama Jehilaifi – adduLIVE\nޗެލްސީ ގަދަ ހަތަރެއްގައި ހަމަޖެހިލައިފި\nApr 25, 2021, 00:46 ހަސަން ރަޝީދު\nވެސްޓްހަމް ޔުނައިޓެޑްގެ މައްޗަށް 1-0 އިން ކުރި ހޯދައި، އިނގިރޭސި ޕްރިމިއާ ލީގުގެ ގަދަ ހަތަރެއްގައި ޗެލްސީން ހަމަޖެހިލައިފިއެވެ.\nމި މޮޅާއެކު ޗެލްސީ ލީގުގެ ހަތަރުވަނައިގައި މިހާރު އޮތީ 58 ޕޮއިންޓާ އެކުއެވެ. ގަދަ ހަތަރަކަށް ޗެލްސީއާ އެންމެ ގާތުން ވާދަކުރާ ވެސްޓްހަމް 55 ޕޮއިންޓާ އެކު ލީގުގެ ފަސްވަނައިގައި އޮތްއިރު ލިވަޕޫލް އޮތީ 54 ޕޮއިންޓާ އެކު ލީގުގެ ހަވަނައިގައެވެ. ގަދަ ހަތަރެއްގައި ނިންމާ ޓީމުތަކަށް އަންނަ ސީޒަނުގެ ޗެމްޕިއަންސް ލީގުން ޖާގަ ލިބޭނެއެވެ.\nވެސްޓްހަމްގެ ދަނޑުގައި މިރޭ ކުޅުނު މެޗުގައި ފެނިގެންދިޔަ ހަމައެކަނި ގޯލު މެޗުގެ 43 ވަނަ މިނެޓްގައި ކާމިޔާބުކޮށްދިނީ ޓިމޯ ވާނާއެވެ. މިއީ މިދިޔަ ފެބްރުއަރީ އަށްފަހު ލީގުގައި ވާނާ ކާމިޔާބުކުރި ފުރަތަމަ ގޯލެވެ.\nމެޗުގެ ދެވަނަ ހާފްގައި ޗެލްސީގެ ލީޑު ފުޅާކޮށްލަން ވާނާ ހުސް ފުރުސަތެއް ލިބި ބޭކާރުވިއިރު، މެޗުގެ ފަހު ވަގުތުކޮޅުތެރޭ ޓެމީ އަބްރަހަމް އަށް ވެސް ވަނީ ރަނުގެ ފުރުސަތެއް ލިބި ބޭކާރުވެފައެވެ. ދެވަނަ ހާފްގައި ވެސްޓްހަމް އިން ޗެލްސީގެ ފަހަތަށް ބާރުބޮޑުކުރި ނަމަވެސް މާބޮޑު ނުރައްކަލެއް އެޓީމުގެ ގޯލަށް ކުރެވިފައެއް ނުވެއެވެ.\nއަދި މެޗުގެ 81 ވަނަ މިނެޓްގައި ޗެލްސީގެ ޑިފެންޑަރު ޗިލްޗެލް އަށް ކުރި ފައުލަކާ ގުޅިގެން ވެސްޓްހަމްގެ ފަބިއަން ބަލްބުއެނާ އަށް ދެއްކި ރަތްކާޑާއެކު އެޓީމު މެޗު ނިންމާލީ 10 ކުޅުންތެރިންނާއެކުއެވެ.\nލީގުގައި ޗެލްސީ ދެން ބައްދަލުކުރާނީ ފުލަމްއާއެވެ. އަދި ވެސްޓްހަމް ނިކުންނާނީ ބާންލީއާ ދެކޮޅަށެވެ.


Ibthihaal maruge mahsalaige hukum ihvun hoama dhuvahu – Iru\nއިބްތިހާލް މަރުގެ މައްސަލައިގެ ހުކުމް އިއްވުން ހޯމަ ދުވަހު\nވ. ރަކީދޫގައި އަނިޔާކޮށް، މަރައިލި މުހައްމަދު އިބްތިހާލްގެ މަރުގެ މައްސަލައިގައި އެ ކުއްޖާގެ މަންމަ ވ. ރަކީދޫ އާފިޔާ މުހައްމަދު މަނިކުގެ މައްޗަށް ހުކުމް ކުރުން އަންނަ ހޯމަ ދުވަހަށް ތާވަލުކޮށްފި އެވެ.\nމިއަދު ބޭއްވި އަޑުއެހުމުގައި އާފިޔާގެ ފަރާތުން ޚުލާސާ ބަޔާން ހުށަހަޅައި ނިމުމުން އެ މައްސަލަ ބައްލަވާ ގާޒީ މުހައްމަދު ސަމީރު ވިދާޅުވީ، އަންނަ ހަފުތާގައި އެ މައްސަލައިގެ ހުކުމް އިއްވާނެ ކަމަށެވެ. އަދި ބަދަލެއް ނާންނަ ނަމަ، ކުރިން ވެސް ހަމަޖައްސާފައިވާ ގޮތަށް ހުކުމް އިއްވުން ހޯމަ ދުވަހު އޮންނާނެ ކަމަށް ގާޒީ ސަމީރު ވިދާޅުވި އެވެ.\nއާފިޔާ އަށް ދައުލަތުގެ ޚަރަދުގައި ހަމަޖައްސައިދިން ވަކީލު ހުސްނީ މުބާރަކް ޚުލާސާ ބަޔާން ހުށަހަޅަމުން ވިދާޅުވީ، އިބްތިހާލަށް އަނިޔާކުރި ކަމަށް އާފިޔާ ކުރިން ކޯޓުގައި އެއްބަސްވިޔަސް، އެކަމަށް ފަހުން އިންކާރު ކޮށްފައިވާ ކަމަށާއި އަދި އޭރު އެއްބަސްވީ ޖަލުގައި ތިބި އޮފިސަރުންތަކެއް ބިރު ދެއްކުމުން ކަމަށް އާފިޔާ ބުނެފައިވާ ކަމަށެވެ. އެކަން ނަފީ ކުރެވޭނެ ވަރުގެ އެއްވެސް ހެއްކެއް ދައުލަތުން ހުށަހަޅާފައިނުވާ ކަމަށާއި އެހެންވެ، އާފިޔާގެ އިއުތިރާފުގެ މައްޗަށް ބިނާކޮށް އެ ކުށް ސާބިތު ނުވާނެ އޭނާ ވިދާޅުވި އެވެ.\nވަކީލް ހުސްނީ ވިދާޅުވީ އިބްތިހާލަށް އާފިޔާ އަނިޔާ ކުރަނިިކޮށް އެ މަންޒަރު ފެނުނު އެއްވެސް މީހަކު ހެއްކެއްގެ ގޮތުގައި ދައުލަތުން ހުށަހަޅާފައި ނުވާ ކަމަށެވެ. އެހެންވުމުން އިސްލާމީ ޝަރީއަތުގައި ބަޔާންކުރާ އެއްވެސް ޝައްކެއް ނެތް މިންގަނޑުން ގަސްދު މަރެއް އާފިޔާގެ މައްޗަށް ސާބިތު ނުކުރެވޭނެ ކަމަށް އޭނާ ވިދާޅުވި އެވެ.\nހެކިންގެ ހެކި ބަހުން ހަމައެކަނި އެނގެން އޮތީ ދަރިފުޅަށް އާފިޔާ އިހުމާލުވެފައިވާ ކަން ކަމަށާއި، އާފިޔާ ކުރި ކަމެއްގެ ސަބަބުން ގަސްތު މަރު ސާބިތުކުރެވޭ ވަރުގެ ހެއްކެއް ހުށަހެޅިފައިނުވާކަމަށްވެސް ވަކީލު ވިދާޅުވި އެވެ.އަދި ދަރިފުޅަށް އަނިޔާކުރީ ގަސްތުގައި މަރާލުމުގެ ނިޔަތުގައިކަން ދައުލަތުން ސާބިތުކޮށްދޭންޖެހޭނެކަން ވެސް ހުސްނީ އިތުރަށް ފާހަގަކުރެއްވި އެވެ.\nކޮވިޑްގައި 75 ވަނަ މީހަކު ނިޔާވެއްޖެ\nމުޅި ގައުމުގެ ސަމާލުކަން އެނބުރިގެންދިއަ މައްސަލާގައި، އާފިޔާގެ ނަފްސާނީ ބަލި ހުރިތޯ ބެލުމަށް ޓެސްޓްތަކެއް ވެސް ހެދި އެވެ. ޑރ. އައިޝަތު އަލީ ނާޒް ހެދި އެ ޓެސްޓްތަކުން ދައްކާ ގޮތުގައި އަމިއްލަ އިހްތިޔާރު ގެއްލޭ ފަދަ ނަފްސާނީ ބައްޔެއް އާފިޔާގެ ނެތެވެ. ނަމަވެސް ޑިޕްރެޝަން އާއި އެންޒައިޓީ އަދި ރުޅި ކޮންޓްރޯލް ނުވުން ފާހަގަކޮށްފައިވެއެވެ. އެކަމަށް ބޭސް ވެސް ދިނެވެ. ޑރ. ނާޒް ފާހަގަ ކުރައްވާ ގޮތުގައި އޭނާ އިބްތިހާލަށް އަނިޔާ ކޮށްފައިވަނީ އަމިއްލަ އިހްތިޔާރުގަ އެވެ.\nދިފާއުން ބުނީ ހުކުމެއް ނެތި އާފިިޔާ ބަންދުގައި ހުންނަތާ އެތައް އަހަރެއް ވެފައިވާ ކަމަށާއި އެއީ ވަރަށް ބޮޑު ހައްގަކަށް އަރައިގަތުން ކަމަށެވެ. ނަމަވެސް، އާފިޔާގެ ބަންދަށް ލުޔެއް ދޭން ވަކީލު އެދިވަޑައެއް ނުގަންނަވަ އެވެ. އެދިވަޑައިގަތީ ޝަރީއަތަށް ފެންނަ ގޮތަކަށް ބަންދާ މެދު ގޮތެއް ނިންމުމަށާއި އެކަމަކު އެ މައްސަލަ ވީހާ ވެސް އަވަހަކަށް ނިންމައި ދިނުމަށެވެ.\nގާޒީ ސަމީރު ނިންމެވީ މައްސަލައިގެ ބާވަތުން އާފިޔާގެ ބަންދަށް ލުޔެއް ދެވެން ނެތް ކަމަށާއި އެހެންވެ، އޭނާގެ ބަންދު އަދިވެސް ދެމެހެއްޓުމަށެވެ.


ހިތް އަދު ރޮނީއޭ ނުދާށޭ – 14 ވަނަ ބައި – – Esfiya\n– 22 ފެބްރުއަރީގެ ބަޔާއި ގުޅޭ –\n“ހައި…..” ޝަހުމްއަށް އެންމެ ފަހުން ނީނދެވިގެން ލަޔާއަށް ގޮވައިލިއެވެ. އޭރު ގަޑިން ބާރަ ޖަހަނީއެވެ. އެހައި ބޮޑަށް އެހީތެރިވީ މީހަކަށް ޝުކުރު އަދާކުރަން ޝަހުމް ބޭނުމެވެ. އެހެން އެތައް އިރެއްގަ އިން އިރުވެސް ޝަހުމްއަކަށް ރެޕްންޒިލްގެ ފަރާތުން ރެސްޕޯންސެއް ނައެވެ. ދެން ފުހިވީީ ވަރުން ޖައްސާލާއިރަކަށް ނިދި އޭނާގެ ލޮލަށް ސަވާރުވެއްޖެއެވެ.\nލައިޝާ ގެއަށް އައި ގޮތަށް މަޣްރިބް ނަމާދު ކޮށްލައިގެން ކިޔަވަން އިންއިރުވެސް ހިވަނީ ނިދެން އުޅޭހެންނެވެ. މިއަދު އެއްކޮށް ވަރަށް ބުރަކޮށް އުޅެން ޖެހުމުން އޭނާގެ ހަށިގަނޑުގައި ވަރުބަލިކަމެއް ހުއްޓެވެ. ނަމަވެސް ޢިޝާނމާދު ވަގުތު ގާތްވާތީ ތަންކޮޅެއްގަޔާވެލައިގެން ކިޔަވަން އިނީ ނަމާދު ކޮށްގެން ނިދުމަށް ނިންމައިގެންނެވެ.\nލަޔާލްއަށްވެސް މިއަދު އޭނާ ހިކުރި ގޮތަކަށް އެއްވެސް ކަމެއް ނުއެވެ. އެހެނަސް އެކުއްޖާގެ ރޫޙަށްވަނީ އިތުރު ހަމަޖެހުމެއް ގެނެސް ދީފައެވެ. ޝަހުމްއާއި އެއްފަސްގަނޑެއްގައި ހުރެވޭތީއެވެ. ކުއްލިއަކަށް އޭނާ ހަނދާންވީ މާލެ އައުމަށްފަހު ޝަހުމްގެ ޚަބަރެއް ނުވާތީއެވެ.\nއަވަސް އަވަހަށް އޭނާގެ ފޯން ނިވިފައިވާ ފޯން ހުޅުވާލިއިރު މިސް ވެފައިވާ ކޯލުތަކުގެ ލިސްޓަށްފަހު ލިބިފައިވާ މެސެޖް ތަކަކުން ލިބުނު އުފަލެއްގެ ބޮޑު ކަމާއެވެ. އެފް. ބީއިން ޝަހުމް އޭނާއާއި ވަހަކަ ދެއްކުމަށް މަސައްކަތް ކޮށްފައިވާތަން ދެކެފައި އެތައް އިރަކު ސްކްރިނަށް ބަލަހައްޓައިގެން އިނދެވުނެވެ.\nޖެހިގެން އައި ދުވަހު ނާހިލް އޮފީހަށް ދިޔައީ އަމިއްލައަށް ހޭލައިގެންނެވެ. މިކަމާއި އޭނާގެ މަންމަ ކިތަންމެ ހައިރާންވީ ކަމުގައި ވިޔަސް އެކަމުގެ ސަބަބުން ވީ އުފާ މާބޮޑެވެ. އަވަހށް އެ ދަރިފުޅަށް އޭނާގެ އަމިއްލަ އަތުން ސައިހަދައިދިނެވެ. ނާހިލް މިއަދު ސައި ބުއި އިރުވެސް ޙަރަކާތްތައް އެހެން ދުވަސްދުވަހަށްވުރެ ވަނީ އަވަސް އަރުވާލާފައެވެ.\nގަޑިން ބާރަގަޑި ބައިވުމުން ގެއަށް ދިއުމަށް ނިކުތް ލައިޝާއަށް ހުއްޓެވުނީ ފަހަތުން އައި ޟިހަކުއޭނާގެ އަތުގައި ހިފާފައި، އެވަގުތު އޭނާއަށް ހުރެވުނު ކެބިންގެތެރެއަށް ވެއްދުމުންނެވެ. އެތަނަކީ ފުދޭވަރަކަށް އެތެރޭގައި ހުރި ބަޔަކަށް ވެފައި، އެމީހެއްގެ ހުޝިޔާރުކަމުން ލައިޝާއަށް ވާނުވާ އެނގެން އިރުކޮޅެެއްނެގިއެވެ. ތަނުގެ އަނދިރިކަމުން ލައިޝާއަށް އެއްވެސް ތަނެއް ނުފެނުނެވެ.\n“ލައި…” ބިރުން ހާސްވެފައި ހުރި ލައިޝާ ޙައިރާންވީ އޭނާގެ ކަނާތު ކޮނޑާއި ދިމާއިން ވަރަށް ކައިރިން އެ އިވުނު އަޑަކީ އޭނާ ވަރަށް ދަންނަ އަޑަކަށް ވީމައެވެ. ފަހަކަށް އައިސް އަހާ ހިތުން އޭނާގެ ހިތް ބޭޤަރާރު ވަމުންދާ އަޑެއްމެއެވެ. އެހެނަސް އެއި އެތައް ބައެއްގެ ކުރިމަތީގައި އޭނާ ލަދުގަންނުވާލާފައިވާ އަޑެކެވެ.\n“ނާހިލް..” މަޑުމަޑުން ލައިޝާއަށް ބުނެވުނެވެ. އަދި ހިންދެމިލުމަށްފަހު، މަޑު ހީނލުމަކާއެކީ ނާހިލްއާއި ވީ ފަރާތަށް އެނބުރެލިއެވެ. އެއީ މިއަދު އޭނާވެސް ވަކި ދެރަ ނުވާންވެގެންނެވެ. ނާހިލްއެއް ކަމަކު އަބަދަކު އޭނާއަށް ބޭނުން ގޮތެއް ނުހެދޭނެއެވެ.\nމީގެ ދެމަސްކުރިންވެސް ކެންޓީންގެތެރެއަށް އޭނާ ވަދެ ވަދެ ހުއްޓައި ޖެހިގަތް ގޮތަށް ލައިޝާ އޮތީ ބިން މަތީގައެވެ. އެހެންނަމަވެސް ފަހުން ފަހުން އައިސް ނާހިލްއަށް ލައިޝާގެ މޫނު މަތިން ފެންނަމުން ދިޔަ މޮޅިވެރިކަމުން އެގޮތަށް ޖެއްސުން ކުރާކަށް ނުކެރެއެވެ. ބަދަލުގައި ކުދ ކުދި ގޯނާތައް ކޮށްލެއެވެއެވެ. ނާހިލްއަށްވެސް ނޭނގުނީ މިހުރިހާ ގޮތަކަށް އޭނާގެ ޢަމަލުތައް ބެހެއްޓެމުން ދިޔައީ ލައިޝާގެ ސަމާލުކަން ހޯދަންކަމުގައެވެ.\nދެވަނަ ސިކުންތުގައި ލައިޝާގެ ހިތުން ބިރުވެރިކަމުގެ ސިގްނަލް ދޭންފެށީ، އޭނާގެ މޫނާއި ދާދި ގާތުގައި ހުރި ނާހިލް ފެނުމުންނެވެ. އޭރު ނާހިލްގެ ހޫނު ނޭވާ އާއި އެ ހިތުގެ ތެޅުމުގެ އަޑު ވަރަށް ސާފުކޮށް ލައިޝާއަށް އިވެމުންދެއެވެ.\n“ޝްޝްޝް…..ލައި..ނާހިލް ވާހަކަދެއްކިޔަދީ….ޑޫ ޔޫ ހިޔަރ މައި ހާޓް ބީޓް؟….ޓްރައި ޓް އަންޑަސްޓާންޑް …”ނާހިލްގެ އަޑުގައިވީ އަސަރުން ލައިޝާ މުޅިން ގަނޑު ކޮށްލައިފިއެވެ. “އިނގޭތަ އިއްޔެވެސް ލައި ނުފެނުމުން މިހިތަށް ތަދުވި ވަރު؟ ވަރަށް ދުވަހު މި ޖަޒުބާތުތައް އޮބި އަޅައިގެން ހިފަހައްޓައިފިން… އެހެން ފިރިހެން ކުއްޖަކު ލައީގެ ގައިގަ ބީހިލާ ކަށްވެސް އަހަރެން ބޭނުމެއް ނުވޭ.. އަހަންނަށް ވުރެ ގާތްކޮށް ލިވާއު މެނާއި ލައި ވާހަކަ ދައްކާތަން ފެނުނަސް އަހަރެންގެ ހިތުގައި އެމީހުންގެ މައްޗަށް އަލިފާންކަހަލަ ރުޅި ވޭ.ތިވަރަށް ދެން މިހިތް ނުތަޅުވާ ލައި…ޕްލީޒް….” އަދިވެސް އަލައިޝާއަށް ހުރެވުނީ ވާނުވާ ނޭނގިފައެވެ. މިވަރަށް ނާހިލް އޭނާގެ ސަބަބުން ފޯލް ވެދާނެކަމަކަށް އޭނާ ހިނދު ކޮޅަކަށްވެސް އަންދާޒާ ކޮށްލާފައެއް ނުވެއެވެ.\n“ލައި.. އާންސާރ މީ.. ލައި ޓެލްމީ..ބަޓް ޔޫ ހޭޓްމި ރައިޓް؟….ނާހިލް މޮޔައަކު ފަދައިން އާދޭސް ކުރަމުން ދާތަން ފެނުމުން ބަނޑުހައި ވެފައި ހުރި ކަންވެސް ހަނދާންނެތިފައި، ކަރުނުން ފުރިފައިވީ އެދެލޮލަށް ބަލަހައްޓައިގެން ލައިޝާއަށް ހުރެވުނެވެ. އެންމެފަހުން ލައިޝާއަށް ހަމަ ބިމަށް އާދެވުނެވެ. އޭނާއަށް ހިވީ މިއަދުވެސް ނާހިލް އެއުޅެނީ ކޮންމެވެސް އެއްޗެކޭ ކިޔައިގެން އޭނާ ލަދުގަންނުވާލަން ކަމަށެވެ. އެހެންކަމުން ލައިޝާ އޭނާގެ ނުކުޅެދިފައިވާ ހިތަގެ މައްޗަށް ބާރު ފޯރުވައލީ ދާދި އަވަހަށެވެ. އަދި ފުރަގަހަށް ވާ ގޮތަށް ގެންގޮސް ހިފަހައްޓާފައިވާ އޭނާގެ އަތުން ނާހިލްގެ އަތަށް ނިޔަފަތީގެ ޙަމަލާއެއް އަރުވާލިއެވެ. އެއާއިއެކު ނާހިލް ތަދުވި ވަރުން އެއަތުން ދޫކޮށްލުމަށްފަހު އޭނާގެ އަތުގައި ނިޔަފަތި އެޅުން ތަނުގައި ފިރުމާލިއެވެ.\n“ނާހިލް ..ބުނަނަތަ ވާހަކައެއް… ތި އަހަރެންގެ ބޮސްގެ ދަރިއަކަށްވީމަ ކޮންމެ ގޮތަކަށް އަހަރެންނާމެދު ކަންތައް ކުރިއަސް އަޅައެއް ނުލަން… ކޮންކަމެއްތަ ޙާޞިލްވަނީ ނާހިލްއަށް ތިގޮށް ކަންތައް ކޮށްގެން..” އޭރު އެ ބޮޑު ދެލޮލުން ފެނުނު ރުޅިވެރިކަމަކި މީގެ ކުރިން ނާހިލް ދެކެފައިނުވާފަދަ އަސަރެކެވެ. އެ ޖަހިލުން ކުޑަ ޢަމަލުން ނާހިލް ހަމަ ރަނގަޅަށްވެސް ސިހިއްޖެއެވެ. އެއީ މީގެ ކުރިން ހެދިހާ ގޮތެއް ހެދިގެން ހުންނަ ކުއްޖެކެވެ.\n” އަދި ބުނަން… އަހަރެންގެ އަގު ވައްޓާލަން މިފަދަ ގޮތަކަށް ކަންތައް ކުރަން ހިތުވެސް ލާނެ ކަމެއްނެތް…ވަން މޯ ތިންގ… އިފް ޔޫ އަރ ނޮތް ހެޕީ ވިތް މީ.. ޔޫ ހޭވް ދަ ރައިޓް ޓް ފަޔަރ މީ… އައި ޑޯންޓް ކެއަރ..” އެހެން ބުނެލުމަށް ފަހު އަވަސް ފިޔވަޅުތަކެއްގައި އެތަނުން ނިކުމެ ދުއްވައިގަތެވެ. އޭރު ލައިޝާ ހިފަހައްޓައިގެން ހުރި ކަރުނަތައް އޭނާގެ ޖަންބު ކުލައަރާ ދެ ކޯތާފަތް ތެންމަމުން ދެއެވެ.\nހިލައިގެ ބުދެއްހެން ނާހިލްއަށް ހުރެވުނީ ދެންމެ އިވިގެން އެދިޔަ އަޑު ތަކަކީ އޭނާއަށް ޙައްޤުބަސް ތަކަކަށްވީމައެވެ. އެހެނަސް އެއީ އަޑު އަހަން އޭނާގެ ދެ ކަންފަތަށް އުނދަގޫވި ދަނޑިވަޅެކެވެ. އޭނާ ހުރި ލައިޝާގެ ގާތުން މަޢާފަށް އެދޭށެވެ. އެހެނަސް ޖަޒުބާތުގައި ބެހިގެން ދިޔަލެއް ބޮޑުކަމުން ހިތުގެ ތެރޭގައި ރައްކާކޮށްގެން ގެންގުލުނު އެބަސްކޮޅުވެސް ލައިޝާއަށް އަޑު އިއްވާލެވިއްޖެއެވެ. އެހެނަސް އެކަމުގެ ޖަވާބު ލިބުނީ ލައިޝާގެ ނަފްރަތުން ފުރިގެންވީ ލަފުޒުތަކެއްގެ ސިފައިގައެވެ. މިއަދު ނާހިލްއަށް އޭނާގެ ނާކާމިޔާބީ އަންދާޒާ ކޮށްލެވިއްޖެއެވެ. އޭނާއަކީ މިވީހާތަނާށް ހިތުލީ ހުރިހާ ކަމެއް ޙާޞިލް ކުރަމުން އައި ހިތްވަރުގަދަ ޒުވާނެކެވެ. މިއަދު ލައިޝާގެ ލޯބިވަނީ އޭނާ ބަލިކަށި ކޮށްލާފައެވެ.\nމާލެއައި ފަހުން ދިމާނުވެގެން އުޅުން ޝަހުމްއާއި ލަޔާއަށް ދިމާވެވުނީ އެގެ ތިންދުވަސް ފަހުންނެވެ. އޮފިހުން ކޮންމެރެޔަކު ލަހުން ގެއަށް އާދެވުމާއިއެކު ނަމާދު ކޮށްލާތަނުން ލަޔާއަށް ނިދެނީއެވެ. އެފް. ބީގައި ޝަހުމް ބުނެލާ އެއްޗަކަށް ޖަވާބެއް ދެވެނީވެސް ފޯނުން އެސް. އެމް. އެސް އެއްގެ ސިފައިގައެވެ.\nވވވވވވވވވވވވވވވވވވވވވވވވވވވ ސަޅި އާތު…..މިސް ޔޫ….\nވ ސަޅި….އާތޫ އަޅެ އަވަހައް އަޕް ކޮއްދީ……ވ ވ ސަޅި…….\nVarah salhi. Ekam dhen haada kurey\nމަލަކާ (6ވަނަ ބައި)


އިހަވަންދޫ ޑޮޓްކޮމްގެ ފެހިހިޔަނި 2.0 ވާޝަނަށް މަރުހަބާ! — Ihavandhoo.com\n25 ނޮވެމްބަރު 2013 1 މުހައްމަދު އަކްރަމް, މުޙައްމަދު އަދުހަމް\nއިހަވަންދޫ ޑޮޓްކޮމްގެ ފެހިހިޔަނި 1.3 އަށް އަލުވަދާއު ކިއުމަށްފަހު ހިއްގައިމު ދޯދި ތަކާއި އެކު އިރު ފެނުމަތިން ހިއްލާލަނީ އިހަވަންދޫ ޑޮޓްކޮމްގެ އައު ވާޝާންކަމަށްވާ ފެހިހިޔަނި 2.0 އުދަރެހުން ދައްކާލުމާއި އެކުގައެވެ. މާޒީގެ ހިއްދަތި ހަނދާންތަކުން އިބުރަތް ލިބިގަނެ ފަރުމާކުރި އައު ވާޝަނާއި އެކު ކިއުންތެރިންނަށް ފަސޭހަކަމާއި ހިއްގައިމުކަން އޭގެ އެންމެ ފުންމިނުގައި ލިއްބައި ދެވޭނެކަމުގައި އައުވާޝަން ފަރުމާކުރި ޓީމުން އުއްމީދު ކުރަމެވެ.\nމި އައު ވާޝަނުން ކިޔުންތެރިންނަށް އަޅުގަނޑުމެންގެ ސައިޓު ބެއްލެވުމުގައި ކުރިއަށްވުރެ ފަސޭހަވެގެންދާނެކަމަށް ފަރުމާކުރި ޓީމުން އުއްމީދު ކުރަމެވެ. އަޅުގަނޑުމެން މިވާޝަން ފަރުމާކުރުމުގައި ބޮޑަށް ބަލާފައިވާނީ ކުރީގެ ވާޝަނަށް ކިޔުންތެރިންގެ ފަރާތުން ލިބެމުން އައި އުފާވެރި، ބިނާކުރަނިވި ފާޑުކިޔުންތަކާއި ޚިޔާލުތަކަށެވެ. މީގެންވެސް އިނގި ހާމަވެގެންދަނީ ކިޔުންތެރިންގެ ޚިޔާލަކީ އަޅުގަނޑުމެންގެ ކުރިއެރުމަށް އޮތް ނުހަނު ބޮޑު، އެހާމެ ފުޅާ ހިއްސާއެއް ކަމެވެ. ތިޔަގޮތުގައި މިވާޝަނައްވެސް ފާޑު ކިޔުންތަކާއި ޚިޔާލުތައްވެސް ހިއްސާކުރުމުގައި ދެމިތިބޭނަކަމަށް އަޅުގަނޑުމެން ޔަޤީންކުރަމެވެ.\nވާޝަން 1.3 ކަށް އައި އެންމެ ބޮޑު ޝަކުވާއަކީ އިންޓަރނެޓް އެކްސްޕުލޯރާއިން ފޮންޓުފެނުމުގައި ދިމާވާ ދަތިތަކެވެ. އެކަން މިވާޝަންގައި ވަނީ ހައްލުކުރެވިފައެވެ. މީގެ އިތުރުން ރަށުން ބޭރުގައި ތިއްބަވާ ބޭފުޅުން އިހަވަންދޫގެ ފޮޓޯތައް ފަސޭހަކަމާއިއެކު ބެލޭނެ އިންތިޒާމެއް ހަމަޖެއްސުމުގެ ގޮތުން ގެލެރީ އަށްވެސް ބޮޑެތި ބަދަލުތަކެއް ވަނީ ގެނެވިފައެވެ.\nމިވާޝަންއާއި އެކު އިހަވަންދޫ ޑޮޓްކޮމް މެކުހަށް ޖަހާނެކަމަށް ފަރުމާކުރި ޓީމުން ޔަޤީންކަން ދެމެވެ. އަޅުގަނޑުމެން މިހާރު މިދަނީ މިސައިޓު މޯބައިލް އަދި އެންޑުރޮއިޑް ފޯނަށް ފައްކާކޮށްފައިވާ ވާޝަންއެއް ތައްޔާރު ކުރަމުންނެވެ. ދުވަހުގެ އިރު ފެނުޖެހޭނީ ކިޔުންތެރިން ހިއްހަމަ ޖެހިގެން ތިބެގެން ކަން ޔަޤީންކުރަމެވެ.\nސައިޓާމެދު އަޅުގަނޑު ހިންހަމަޖެހޭ، އެކެކަމު ލިޔުންތައް މަދުވާތީ މައްސަލައަކީ\n– 25 ނޮވެމްބަރު 2013 1 2


SunOnline: JP ge Minister in JP ge candidate innah thaaeedhu kurumah Qasim edhivadaigenfi\nޖޭޕީގެ މިނިސްޓަރުން ޖޭޕީގެ ކެންޑިޑޭޓުންނަށް ތާއީދު ކުރުމަށް ގާސިމް އެދިވަޑައިގެންފި\nމުހައްމަދު މުޒައްޔިން ނާޒިމް 15 Mar 2019, 20:19\nޖުމްހޫރީ ޕާޓީ (ޖޭޕީ)ގެ ލީޑަރު ގާސިމް އެ ޕާޓީގެ ކެމްޕެއިން ޖަލްސާއެއްގައި ބައިވެރިވެވަޑައިގެންނަވަނީ: އެޖޭޕީގެ މިނިސްޓަރުން ޖޭޕީގެ ކެންޑީޑޭޓުންނަށް ތާއީދު ކުރުމަށް ގާސިމް ވަނީ އެދިވަދައިގެންފައި -- ސަން ފައިލް ފޮޓޯ/ ފަޔާޒު މޫސާ\nސަރުކާރުގެ ވަޒީފާގައި ތިބި ޖުމްހޫރީ ޕާޓީގެ މެމްބަރުން އެ ޕާޓީގެ މަޖިލިސް ކެންޑިޑޭޓުންނަށް ތާއީދު ހޯއްދަވައިދެއްވުމަށް މަސައްކަތް ކުރެއްވުމަށް އެ ޕާޓީގެ ލީޑަރު އަދި ރައްޔިތުންގެ މަޖިލީހުގެ މާމިގިލީ ދާއިރާ މެމްބަރު ގާސިމް އިބްރާޙިމް އެދިވަޑައިގެންފި އެވެ.\nރައްޔިތުންގެ މަޖިލީހުގެ މާމިގިލީ ދާއިރާގެ މެމްބަރު މިގޮތަށް އެދިވަޑައިގެންފައި މިވަނީ އެ ޕާޓީގެ ބައެއް ސިޔާސީ މަގާމުތަކުގައި ތިއްބެވި ބޭފުޅުން ވެރިކަން ކުރާ މައި ޕާޓީ އެމްޑީޕީގެ މަޖިލިސް ކެމްޕެއިންގައި ބައިވެރިވަޑައިގަންނަވަމުންދާ ދަނޑިވަޅެއްގަ އެވެ.\nގާސިމް މިގޮތަށް އެދިވަޑައިގެންނެވީ މިއަދު އެޕާޓީގެ ކައުންސިލް މެމްބަރުންގެ "ވަޓްސްއެޕް" ގުރޫޕަށް ކުރެއްވި ދިގު މެސެޖްގަ އެވެ. އެ މެސެޖްތަކުގެ ސްކްރީންސޮޓްތައް "ސަން" އަށް ވަނީ ލިބިފަ އެވެ.\nޖުމްހޫރީ ޕާޓީގެ ލީޑަރު ގާސިމް އެ ޕާޓީގެ ކައުންސިލް މެމްބަރުންގެ "ވަޓްސްއެޕް" ގުރޫޕަށް ފޮނުވި މެސެޖްގައި ވިދާޅުވީ، އެ ޕާޓީގެ މަޖިލިސް ކެންޑިޑޭޓުން ހޮވުމަށް ޕާޓީގެ މެމްބަރުންނާއި ޕާޓީގެ ފަރާތުން ސަރުކާރުގެ ވަޒީފާތައް ލިބުނު މީހުން ވަރަށް ބޮޑަށް މަސައްކަތް ކުރެއްވުމަށް އެދިވަޑައިގެންނަވާ ކަމަށެވެ.\n"އަޅުގަނޑު ވަރަށް ބޮޑަށް އެދެން ޖޭޕީ މީހުން ކުރިމަތިލާފައިވާ މަޖިލިސް ގޮނޑިތަކަށް އެބޭފުޅުން ހޮއްވޭތޯ ހުރިހާ ޖޭޕީގެ މެމްބަރުން ގަދަ އަޅާ މަސައްކަތް ކޮށްދެއްވުމަށް. އެއީ [ޖޭޕީގެ ފަރާތުން] ވަޒީފާގައި ތިއްބެވި އެންމެހާ ބޭފުޅުން ވެސް ހިމެނޭ ގޮތަށް،" ގާސިމް ކައުންސިލް މެމްބަރުންނަށް ފޮނުވި މެސެޖުގައި ލިޔުއްވި އެވެ.\nޖޭޕީގެ ކެންޑިޑޭޓަކު ކުރިމަތިލާފައިވާ ދާއިރާއެއްގެ އެހެން ކެންޑިޑޭޓަކަށް ތާއީދުކޮށް އެއްވެސް މަސައްކަތެއް ނުކުރުމަށް ވެސް ގާސިމް ކައުންސިލް މެމްބަރުންގެ އަރިހުން އެދިވަޑައިގެންވި އެވެ.\nގާސިމް މިގޮތަށް ވިދާޅުވި އިރު އެ ޕާޓީއަށް ނިސްބަތްވާ ނައިބު ރައީސް ފައިސަލް ނަސީމް މިއަދު ވަނީ ލ. އަތޮޅަށް ވަޑައިގެން އެ އަތޮޅު ނިސްބަތްވާ ގަމު ދާއިރާ އާއި ފޮނަދޫ ދާއިރާއަށް ވާދަކުރައްވާ އެމްޑީޕީ ކެންޑިޑޭޓުންގެ ކެމްޕެއިންގައި ބައިވެރިވެވަޑައިގެންފަ އެވެ. މި ދެ ދާއިރާ އަކީ ވެސް ޖުމްހޫރީ ޕާޓީގެ ފަރާތުން ވާދަކުރައްވާ ދެ ދާއިރާ އެވެ.\nގާސިމް ވިދާޅުވީ، ޖުމްހޫރީ ޕާޓީގެ މެމްބަރުންގެ ތެރެއިން ވަޒީފާއެއްގައި ހުރި މީހަކަށް އެ މަގާމު ލިބިފައި ވަނީ "ޖޭޕީގެ ބުރަކަށި މަތިން" ކަމަށެވެ.\nމަގާމުތަކުގައި ތިއްބެވި ޖުމްހޫރީ ޕާޓީގެ މެމްބަރުން އެ މާގާމުގައި ދެމިހުންނެވުމުގެ ބޭނުމުގައި އެޕާޓީން ވަކިވުމުގެ ކުރިން ފުރަތަމަ ކުރައްވަން ވީ ކަމަކީ އެ މަގާމަކުން އިސްތިއުފާ ދެއްވުން ނޫންތޯ ގާސިމް ސުވާލު އުފެއްދެވި އެވެ.\n"އެއީ ނޫންތޯ ފިރިހެން ކަމަކީ ނުވަތަ އަންހެން ކަމަކީ ނުވަތަ އިންސާނިއްޔަތު ކަމަކީ،" ގާސިމް އަނެއްކާ ވެސް ސުވާލު އުފެއްދެވި އެވެ.\nޖުމްހޫރީ ޕާޓީން އިދިކޮޅު ފަރާތްތަކާއެކު މަޖިލިސް އިންތިހާބަށް ނިކުންނަވަން މަޖުބޫރުވީ އެމްޑީޕީން މަޖިލިސް އިންތިހާބާ ގުޅޭ ގޮތުން "ވީ ވައުދު އުވާލައި، ހިޔާނާތްތެރިވެ މަކަރުވެރިވެ އަނިޔާވެރި" ވުމުން ކަމަށް ގާސިމް ވިދާޅުވި އެވެ. ގާސިމް ވިދާޅުވީ، އެމްޑީޕީން އެގޮތަށް އަމަލު ނުކުރި ނަމަ އެޕާޓީގެ ފަރާތުން ވާދަ ކުރާނީ 22 ދާއިރާއަށް ކަމަށެވެ.\nލީކްވި ސިކްރީން ޝޮޓްތަކަކީ ސައްހަ ސްކްރީން ޝޮޓްތަކެއްކަން ޖުމްހޫރީ ޕާޓީގެ ތަރުޖަމާނު އަދި ސައިންސް އެންޑް ޓެކްނޮލޮޖީގެ ސްޓޭޓް މިނިސްޓަރު އަލީ ސޯލިހް ވަނީ ކަށަވަރުކޮށްދެއްވައިފަ އެވެ.\nގާސިމްގެ މެސެޖާއި އަލީ ވަހީދުގެ ޖަވާބުގެ ސްކްރީންޝޮޓް --\nގާސިމް މިއަދު އެ ޕާޓީގެ ކައުންސިލް މެމްބަރުންގެ އަރިހުން ޖޭޕީގެ ކެންޑީޑޭޓުންނަށް ތާއީދު ކުރުމަށް އެދިވަޑައިގެންފައިވާ އިރު، އެ ޕާޓީން މީގެ ކުރިން ތާއީދު ކުރި އިދިކޮޅު 32 ކެންޑިޑޭޓުންނަށް ތާއިދު ކުރުމަށް އެދިވަޑައިގެންފައެއް ނުވެ އެވެ. އަދި އެކަން އަލީ ސޯލިހް ވެސް ކަށަވަރުކޮށްދިނެވެ.\nގާސިމް މިދިޔަ ހަފްތާގައި ވަނީ އިދިކޮޅު ސިޔާސީ ލީޑަރު ކުރީގެ ރައީސް އަބްދުﷲ ޔާމީން އަބްދުލް ގައްޔޫމް ނެރުއްވާ 32 ކެންޑިޑޭތަކަށް ތާއީދު ކުރެއްވުމަށް ނިންމަވައިފަ އެވެ. އެ ނިންމުމަށް ޖުމްހޫރީ ޕާޓީގެ ބައެއް އިސް ފަރާތްތަކުން ދަނީ ފާޑު ވިދާޅުވެ ވާހަކަ ދައްކަވަމުންނެވެ.\nއެގޮތުން ގާސިމްގެ އަނބިކަބަލުން އަދި ޓްރާންސްޕޯޓް މިނިސްޓަރު އައިޝަތު ނަހުލާ އަލީ ވެސް ވަނީ ގާސިމްގެ އެ ނިންމުމަށް ފާޑު ވިދާޅުވެ ވާހަކަ ދައްކަވައިފަ އެވެ. އޭގެ އިތުރުން އެ ޕާޓީގެ ރައީސް އަދި ޓޫރިޒަމް މިނިސްޓަރު އަލީ ވަހީދާއި އެ ޕާޓީގެ ނައިބު ލީޑަރު އަދި އެންވަޔަރަމެންޓް މިނިސްޓަރު ޑރ. ހުސައިން ރަޝީދު އަހްމަދު ވެސް ވަނީ އެ ޕާޓީގެ ނިންމުމަށް ފާޑު ވިދާޅުވެ ވާހަކަ ދައްކަވައިފަ އެވެ.


Aharu nimey iru dhivehi cinema falhuvanee | Mihaaru\nދިވެހި ފިލްމްތައް އަޅުވާ ރަސްމީ ސިނަމާ އޮލިމްޕަސް: މި އަހަރުގެ ފަހު ފިލްމް އަޅުވާނީ އަންނަ މަހު.\n14 ސެޕްޓެމްބަރ 2017 - 06:07\nކުރިން ބެލެވުނު ގޮތާ ހިލާފަށް މި އަހަރަކީ މިދިޔަ އަހަރަށް ވުރެ އިތުރަށް ދިވެހި ފިލްމްތަކެއް ސިނަމާ އަށް އަންނާނެ އަހަރެއް ނޫނެވެ. އަހަރު ނިމުމަކާ ހިސާބަށް ގޮސްފައި ވާއިރު، މި އަހަރު ވެސް ސިނަމާ އަށް އަންނާނީ އަށް ފިލްމެވެ. މިދިޔަ އަހަރު ސިނަމާއަށް އައީ ފިލްމެވެ.\nމި އަހަރުގެ ބާކީ އަދި ތިން މަސް އޮތް އިރު، ދެ ފިލްމެއް ރިލީޒްވެ އަދި ތާވަލްކޮށްފައި އެބަ އޮތެވެ. މި މަހުގެ 27 ގައި ރިލީޒްކުރާ "ނޭދެން ވަކިވާކަށް" އާއި އަންނަ މަހުގެ 31 ގައި ރިލީޒްކުރާ ފިލްމް "ބޮސް" އެވެ.\nފާތުމަތު ނަހުލާގެ ކްރިސްޓަލް އެންޓަޓައިމަންޓުން ގެނެސްދޭ "ބޮސް" އާ އެކު ފިލްމީ ސީޒަން ނިމުމަކަށް ދަނީ ކަމަށް ބެލެވި ދާނެ އެވެ. ސަބަބަކީ އޭގެ ފަހުން އެއްވެސް ފިލްމެއް ރިލީޒް ކުރަން ކުރިއަށް ނެތުމެވެ. އެހެންވެ ޑިސެމްބަރު މަހަކީ ދިވެހި ސިނަމާ އަށް އެއްކޮށް ފަޅުކަން އަންނާނެ މަހެކެވެ.\nދެން އެންމެ އަވަހަށް އަޅުވާ "ނޭދެން ވަކިވާކަށް" ގެ ޓްރެއިލާއެއް.\n"ބޮސް" އަންނަ މަހުގެ 31 ގައި ރިލީޒް ކުރާތީ، ނޮވެމްބަރުގައި ސިނަމާގައި ފިލްމް ކުރިއަށް ދާނެ އެވެ. އެކަމަކު މަހުގެ މެދަށް ނުވަތަ ފަހަތަށް އަންނަ އިރު، "ބޮސް" ގެ ވިޔަފާރި ހުއްޓައިލަން ވެސް ޖެހިދާނެ އެވެ. އެހެންވެ އެ ފަޅުކަން އަައުމަކީ ގާތް ކަމެކެވެ.\nމި އަހަރު ރިލީޒް ވާނީ އަށް ފިލްމުކަން މިހާރު ކަށަވަރުކަމާ އެކު ބުނަން ކެރޭ އިރު، ކުރިން އޮތް ގޮތުން ނަމަ މި އަހަރު އިތުރު އެހެން ދެ ފިލްމެއް ވެސް ސްކްރީނަށް އަންނާނެ އެވެ. އެއީ ޑާކް ރެއިން އެންޓަޓައިންމަންޓްގެ "ވަކިން ލޯބިން" އެވެ. މި ފިލްމަކީ ކުރިން މި އަހަރުގެ ފަހުކޮޅަށް ތާވަލް ކުރި ފިލްމެކެވެ. އެކަމަކު ޑާކް ރެއިނުން ޕްލޭން ކުރި ދުވަސްވަރަށް އޮލިމްޕަސް ލިބުމުގައި ހުރި ތާށިކަމާ ހުރެ، ފިލްމް މި އަހަރު ސްކްރީނަށް ނުގެންނަން ނިންމައި، ފިލްމްގެ ޝޫަޓިން ފަސްކޮށްލި އެވެ.\nއަހަރުގެ ފަހު ފިލްމް "ބޮސް" ގެ ޓްރެއިލާ.\nނަމަވެސް މިދިޔަ މަހުން ފެށިގެން "ވަކިން ލޯބިން" ޝޫޓް ކުރަމުން އަންނަ އިރު، އެ ފިލްމް ރިލީޒް ކުރާނީ އަންނަ އަހަރުގެ މާޗް ފަހެއްގަ އެވެ.\nމި އަހަރު ރިލީޒްވާނެ ކަމަށް ބެލެވުނު އަނެއް ފިލްމަކީ ފިލްމީ މަސައްކަތުގެ ތެރެއަށް އަލަށް ވަން އިމޭޖިނޭޝަން ރިއަލިޓީގެ "ދަޅަ" އެވެ. ޖުލައި މަހުގެ ތެރޭގައި ސްކްރީނަށް އެ ފިލްމް ގެންނަން އިމޭޖިނޭޝަނުން ކުރިން އަމާޒު ހިފި ނަމަވެސް، އެކަން ވެސް ކާމިޔާބުވާ ގޮތެއް ނުވީ އެވެ.\nއަހަރުގެ ފަހުކޮޅަށް އަންނަ އިރު، ދިވެހި ސިނަމާ އަށް ފަޅުކަން ކުރިމަތިވާ އިރު، މި އަހަރަކީ ވަރަށް ފޯރިގަދަކޮށް ދިޔަ އަހެރެކެވެ. އެގޮތުން ނޮވެމްބަރުގައި "ވީ ބޭވަފާ" އެޅުވި އިރު، ޑިސެމްބަރު މަހުގެ ތެރޭގައި "ބައިވެރިޔާ" އަޅުވައި، ބޮޑު ކާމީޔާބީއެއް ހޯދި އެވެ.\nޑިސެމްބަރު މަހަކީ އާންމުކޮށް ޕްރޮޑިއުސަރުންނާއި ޑައިރެކްޓަރުން ފިލްމްތައް ރިލީޒް ކުރަން ފަސްޖެހޭ މަހެކެވެ. އެއީ ބޮޑު ޗުއްޓީއާ ދިމާވެ، މާލޭން ބޭރަށް ގިނަ ބަޔަކު ދާތީ، ފިލްމްގެ ވިޔަފާރިއެއް ނޯންނާނެ ކަމަށް ގަބޫލު ކުރެވިފައި އޮންނާތީ އެވެ. އެހެންވެ އެ މަހުގައި ފިލްމެއް އައުމަކީ ވަރަށް ނާދިރު ވެސް ކަމެކެވެ. ރޯދަ މަހަކީ ވެސް ހަމަ މި ކަހަލަ މަހެކެވެ. އަދި ހަމައެއާ އެކު އަހަރުގެ ފުރަތަމަ ދެ މަހަކީ ވެސް ފިލްމްތައް ފިލްމްތައް ސިނަމާ އަށް ގެނައުން ބީރައްޓެހި ދެ މަހެވެ. އެއީ ދިރާސީ އަހަރުގެ ތައްޔާރީތަކުގައި އެންމެން އަވަދިނެތި އުޅޭނެތީ އެވެ.\nއެކަމަކު "ބައިވެރިޔާ" އާ އެކު އެންވިޝަން އެންޓަޓަޓައިންމަންޓުން މިދިޔަ އަހަރު ސާބިތުކޮށް ދިނީ ބަލާ ހިތްވާ ކަހަލަ ފިލްމެއް ޑިސެމްބަރުގައި ގެނެސް ދީފި ނަމަ، ބެލުންތެރިން ފިލްމް ބަލަން ވަންނާނެ ކަމެވެ.\nމިހާރު ސިނަމާގައި އޮތް "ހައްދު" ގެ ޓްރެއިލާއެއް.\nކޮންމެއަކަސް މި އަހަރުގެ ފިލްމީ މޫސުން ޑިސެމްބަރުގައި އެއްކޮށް ނިމުމަމަކަށް އަންނާނެ ކަމަށް ބަލަމާ ހިނގާށެވެ.\nމި އަހަރު އެޅުވި ފިލްމްތަކަށް ބަލާ އިރު، އަހަރުގެ ފުރަތަމަ ފިލްމް އަހުމަދު ނާސިރު (މައްލާ) އާއި އިބްރާހީމް ރަޝީދު (މަހުރަބު އިއްބެ) ގެ "މަލިކާ" އެޅުވީ މާޗް މަހުގެ ދޭއްގަ އެވެ. އެ ފިލްމް އޮލިމްޕަހުގައި ދައްކަމުން ދަނިކޮށް، ތިއޭޓަ މިރާޖާއީ އޯކޭޒް އިންކްގެ "އިލް ނޮއިސް" ޝްވެކް ސިނަމާގައި ދައްކަން ފެށި މެއި މަހުގެ 27 ވަނަ ދުވަހުން ފެށިގެންނެވެ.\nއެ ފިލްމުގެ ފަހަތުން ދެން ސިނަމާ އަށް އައި ޝްކެވެކްގައި އެޅުވި ޔާރާ ޕްރޮޑަކްޝަންގެ "ވިޝްކާ" އެވެ. އެ ފިލްމް އެޅުވީ މާޗް އަށެއްގަ އެވެ. އޭގެ ފަހުން ދެން ސިނަމާ އަށް އައީ އެޕްރީލް ފަހެއްގައި ރިލީޒް ކުރި ޑާކް ރެއިންގެ "މީ ލޯތްބަކީ" އެވެ.\nއެންވިޝަންގެ "ނޯޓީ 40" ސިނަމާ އަށް އައީ އޮގަސްޓް ދޭއްގަ އެވެ. މިހާރު ސިނަމާގައި ދައްކަމުން އަންނީ ރެޑް ޕްރޮޑަކްޝަންގެ "ހައްދު" އެވެ. ކުރިއަށް އޮތީ "ނޭދެން ވަކިވާކަށް" އާއި "ބޮސް" އެވެ.\nއަންނަ އަހަރު ރިލީޒް ކުރާ "ލަސްވިޔަސް" ގެ ޓީޒާ.\nމިދިޔަ އަހަރާއި މި އަހަރު ރިލީޒް ކުރާ ފިލްމްތަކުގެ އަދަދު އެއްވަރުވި ނަމަވެސް، އަންނަ އަހަރަށް އަދި ހުރީ ކޮންކޮން ފިލްމްތަކެއް ކަމެއް ކަށަވަރެއް ނުވެ އެވެ. އެކަމަކު އަމްޖަދު އިބްރާހީމްގެ "ގިލަން" އަކީ އަހަރުގެ ފުރަތަމަ ފިލްމަށް ވެދާނެ އެވެ. އެ ފިލްމް ޖެނުއަރީ ފަހުކޮޅުގައި ރިލީޒް ކުރަން އޮތީ ވާހަކަ ދެކެވިފަ އެވެ.\nއަންނަ އަހަރު ރިލީޒްވާނެކަން ޔަގީންވާ ބައެއް ފިލްމްތަކުގެ ތެރޭގައި މިހާރު ވެސް ތާރީހު އިއުލާންކޮށްފައިވާ ޑާކް ރެއިންގެ "ވަކިން ލޯބިން" އާއި އެ ސްޓޫޑިއޯ އިން އެޕްރީލް ފަހެއްގައި ރިލީޒް ކުރާ "ގޮށްރާޅު" ހިމެނެ އެވެ. މީގެ އިތުރުން އަމްޖޭގެ "ދޭތީ އަނިޔާ" އާއި މުހައްމަދު ނިޔާޒް (ޓެޑްރީ) ގެ "ލަސްވިޔަސް" ފާހަގަކޮށްލެވެ އެވެ.